
CODUL  MUNCII AL REPUBLICII MOLDOVA 

Parlamentul adoptă prezentul cod.

T i t l u l  I 

DISPOZIŢII GENERALE
Capitolul I 

DISPOZIŢII  INTRODUCTIVE

Articolul 1. Noţiuni principale 

În sensul prezentului cod, se definesc următoarele noţiuni:

unitate – întreprindere, instituţie sau organizaţie cu statut de persoană juridică, indiferent de tipul de proprietate, de forma juridică de organizare şi de subordonarea departamentală sau apartenenţa ramurală; 

angajator – persoană juridică (unitate) sau persoană fizică care angajează salariaţi în bază de contract individual de muncă încheiat conform prevederilor prezentului cod;  


salariat – persoană fizică care prestează o muncă conform unei anumite specialităţi, calificări sau într-o anumită funcţie, în schimbul unui salariu, în baza contractului individual de muncă; 


reprezentanţi ai salariaţilor – organ sindical ce activează, de regulă, în cadrul unităţii în conformitate cu legislaţia în vigoare şi cu statutele sindicatelor, iar în lipsa acestuia – alţi reprezentanţi aleşi de salariaţii unităţii în modul stabilit de prezentul cod (art.21).

Articolul 2. Reglementarea raporturilor de muncă şi a altor 

                              raporturi legate nemijlocit de acestea

(1) Prezentul cod reglementează totalitatea raporturilor individuale şi colective de muncă, controlul aplicării reglementărilor din domeniul raporturilor de muncă, jurisdicţia muncii, precum şi alte raporturi legate nemijlocit de raporturile de muncă.

(2) Prezentul cod se aplică şi raporturilor de muncă reglementate prin legi organice şi prin alte acte normative.


(3) În cazul în care instanţa de judecată stabileşte că, printr-un contract civil, se reglementează de fapt raporturile de muncă dintre salariat şi angajator, acestor raporturi li se aplică prevederile legislaţiei muncii.

Articolul 3. Domeniul de aplicare a codului


Dispoziţiile prezentului cod se aplică:

a) salariaţilor cetăţeni ai Republicii Moldova, încadraţi în baza unui contract individual de muncă, inclusiv celor cu  contract de formare profesională continuă sau  de calificare profesională, care prestează muncă în Republica Moldova;

b)  salariaţilor cetăţeni străini sau apatrizi, încadraţi în baza unui contract individual de muncă, care prestează muncă pentru un angajator care îşi desfăşoară activitatea în Republica Moldova;

c) salariaţilor cetăţeni ai Republicii Moldova care activează la misiunile diplomatice ale Republicii Moldova de peste hotare;

d) angajatorilor persoane fizice sau juridice din sectorul public, privat sau mixt care folosesc munca salariată;

e) salariaţilor din aparatul asociaţiilor obşteşti, religioase, sindicale, patronale, al fundaţiilor, partidelor şi altor organizaţii necomerciale care folosesc munca salariată.

Articolul 4. Legislaţia muncii şi alte acte normative 

                    ce conţin  norme ale dreptului muncii

Raporturile de muncă şi alte raporturi legate nemijlocit de acestea sînt reglementate de Constituţia Republicii Moldova, de prezentul cod, de alte legi,  de alte acte normative ce conţin norme ale dreptului muncii, şi anume de:

a) hotărîrile Parlamentului; 

b) decretele Preşedintelui Republicii Moldova;

c) hotărîrile şi dispoziţiile Guvernului;

d) actele referitoare la muncă emise de Ministerul Muncii şi Protecţiei Sociale, de alte autorităţi centrale de specialitate, în limita împuternicirilor delegate de Guvern;

e) actele autorităţilor publice locale;

f) actele normative la nivel de unitate;

g) contractele colective de muncă şi convenţiile colective; precum  şi 

h) de tratatele,  acordurile,  convenţiile  şi  alte  acte internaţionale la care Republica Moldova este parte.

Capitolul II 

PRINCIPII DE BAZĂ

Articolul 5. Principiile de bază ale reglementării raporturilor 

          de muncă şi a altor raporturi legate nemijlocit de acestea


Principiile de bază ale reglementării  raporturilor de muncă şi a altor raporturi legate nemijlocit de acestea, principii  ce reies din normele dreptului internaţional şi din cele ale Constituţiei Republicii Moldova, sînt următoarele:


a) libertatea muncii,  incluzînd dreptul la munca liber aleasă sau acceptată, dreptul dispunerii de capacităţile sale de muncă, dreptul alegerii profesiei şi ocupaţiei;


b) interzicerea muncii forţate (obligatorii) şi a discriminării în domeniul raporturilor de muncă;


c) protecţia împotriva şomajului şi acordarea de asistenţă la plasarea în cîmpul muncii;


d) asigurarea dreptului fiecărui salariat la condiţii echitabile de muncă, inclusiv la condiţii de muncă care corespund cerinţelor protecţiei şi igienei muncii, şi a dreptului la odihnă, inclusiv la reglementarea timpului de muncă, la acordarea concediului anual de odihnă, a pauzelor de odihnă zilnice, a zilelor de repaus şi de sărbătoare nelucrătoare;


e)  egalitatea în drepturi şi în posibilităţi a salariaţilor;


f) garantarea dreptului fiecărui salariat la achitarea la timp integrală şi echitabilă a salariului care ar asigura o existenţă decentă salariatului şi familiei lui;


g) asigurarea egalităţii salariaţilor, fără nici o discriminare, la avansare în serviciu, luîndu-se în considerare productivitatea muncii, calificarea şi vechimea în muncă în specialitate, precum şi la formare profesională, reciclare şi perfecţionare;


h) asigurarea dreptului salariaţilor şi angajatorilor la asociere pentru apărarea drepturilor şi intereselor lor, inclusiv a dreptului salariaţilor de a se asocia în sindicate  şi de a fi membri de sindicat;


i) asigurarea dreptului salariaţilor de a participa la administrarea unităţii  în formele prevăzute de lege;


j) îmbinarea reglementării de stat şi a reglementării contractuale a raporturilor de muncă şi a altor raporturi legate nemijlocit de acestea;


k) obligativitatea reparării integrale de către angajator a prejudiciului material şi a celui moral cauzate salariatului în legătură cu îndeplinirea obligaţiilor de muncă;


l) stabilirea garanţiilor de stat pentru  asigurarea drepturilor salariaţilor şi angajatorilor, precum şi exercitarea controlului asupra respectării  lor;


m) asigurarea dreptului fiecărui salariat la apărarea drepturilor şi libertăţilor sale de muncă, inclusiv prin sesizarea organelor de supraveghere şi control, a organelor de jurisdicţie a muncii;


n)  asigurarea dreptului la soluţionarea litigiilor individuale de muncă şi a conflictelor colective de muncă, precum şi a dreptului la grevă, în modul stabilit de prezentul cod şi de alte acte normative;


o) obligaţia părţilor la contractele colective şi individuale de muncă de a respecta clauzele contractuale, inclusiv dreptul angajatorului de a cere de la salariat îndeplinirea obligaţiilor de muncă şi manifestarea unei atitudini gospodăreşti faţă de bunurile angajatorului şi, respectiv, dreptul salariatului de a cere de la angajator îndeplinirea obligaţiilor faţă de salariaţi,  respectarea legislaţiei  muncii şi a altor acte ce conţin norme ale dreptului muncii;


p) asigurarea dreptului sindicatelor de a exercita  controlul obştesc asupra respectării legislaţiei muncii;

r) asigurarea dreptului salariaţilor la apărarea onoarei, demnităţii şi reputaţiei profesionale în perioada activităţii de muncă;


s) garantarea dreptului la asigurarea socială obligatorie a salariaţilor.

Articolul 6. Neîngrădirea dreptului la muncă şi libertatea muncii

(1) Libertatea muncii este garantată prin Constituţia Republicii Moldova.

(2) Orice persoană este liberă în alegerea locului de muncă,  a profesiei, meseriei sau activităţii sale.

(3) Nimeni, pe toată durata vieţii sale, nu poate fi obligat să muncească sau să nu muncească într-un anumit loc de muncă sau într-o anumită profesie, oricare ar fi acestea.

(4) Orice act juridic încheiat cu nerespectarea dispoziţiilor alin.(1), (2) şi (3) este nul.

Articolul 7. Interzicerea muncii forţate (obligatorii)

(1)  Munca forţată (obligatorie) este interzisă.

(2) Prin  muncă forţată (obligatorie) se înţelege orice muncă sau serviciu impus unei persoane sub ameninţare sau fără consimţămîntul acesteia. 

(3) Se interzice folosirea sub orice formă a muncii forţate (obligatorii), şi  anume: 

a) ca mijloc de influenţă politică sau educaţională ori în calitate de pedeapsă pentru susţinerea sau exprimarea unor opinii politice ori convingeri contrare sistemului politic, social sau economic existent;

b) ca metodă de mobilizare şi utilizare a forţei de muncă în scopuri economice;

c) ca mijloc de menţinere a disciplinei de muncă;

d) ca mijloc de pedeapsă pentru participare la grevă;

e) ca mijloc de discriminare pe criterii de apartenenţă socială, naţională, religioasă sau rasială.

(4) La munca forţată (obligatorie)  se atribuie:

a) încălcarea termenelor stabilite de plată a salariului sau achitarea parţială a acestuia;

b) cerinţa angajatorului faţă de salariat de a-şi îndeplini obligaţiile de muncă  în lipsa unor sisteme de protecţie colectivă sau individuală ori în cazul în care îndeplinirea lucrării cerute poate pune în pericol viaţa sau sănătatea salariatului.

(5) Nu se consideră muncă forţată (obligatorie):

a) serviciul militar sau activităţile desfăşurate în locul acestuia de cei care, potrivit legii, nu îndeplinesc serviciul militar obligatoriu;

b) munca unei persoane condamnate prestată în condiţii normale în perioada de detenţie sau de liberare condiţionată de pedeapsă înainte de termen;

c) prestaţiile impuse în situaţia creată de calamităţi ori de alt pericol, precum şi cele care fac parte din obligaţiile civile normale stabilite de lege. 

Articolul 8. Interzicerea discriminării în sfera muncii

(1) În cadrul raporturilor de muncă acţionează principiul egalităţii în drepturi a tuturor salariaţilor. Orice discriminare, directă sau indirectă, a salariatului pe criterii de sex, vîrstă, rasă, etnie, religie, opţiune politică, origine socială, domiciliu, handicap, apartenenţă sau activitate sindicală, precum şi pe alte criterii nelegate de calităţile sale profesionale, este interzisă.

 
(2) Nu constituie discriminare stabilirea unor diferenţieri, excepţii, preferinţe sau drepturi  ale salariaţilor, care sînt determinate de cerinţele specifice unei munci,  stabilite de legislaţia în vigoare, sau de grija deosebită a statului faţă de persoanele care necesită o protecţie socială şi juridică sporită.

Articolul 9. Drepturile şi obligaţiile de bază ale salariatului

(1) Salariatul are dreptul:

a) la încheierea, modificarea, suspendarea şi desfacerea  contractului individual de muncă,  în modul stabilit de prezentul cod;

b) la muncă, conform clauzelor contractului individual de muncă;

c) la un loc de muncă,  în condiţiile prevăzute de standardele de stat privind organizarea, protecţia şi igiena muncii, de contractul colectiv de muncă şi de convenţiile colective;

d) la achitarea la timp şi integrală a salariului,  în corespundere cu calificarea sa, cu complexitatea, cantitatea şi calitatea lucrului efectuat;

e) la odihnă, asigurată prin stabilirea duratei normale a timpului de muncă, prin reducerea timpului de muncă pentru unele profesii şi categorii de salariaţi, prin acordarea zilelor de repaus şi de sărbătoare nelucrătoare, a concediilor anuale plătite;

f) la informare deplină şi veridică despre condiţiile de muncă şi cerinţele faţă de protecţia  şi igiena muncii la locul de muncă;

g) la adresare către angajator, patronate, sindicate, organele administraţiei publice centrale şi locale, organele de jurisdicţie a muncii;

h) la formare profesională, reciclare şi perfecţionare, în conformitate cu prezentul cod şi cu alte acte normative;

i) la libera asociere în sindicate, inclusiv la constituirea de organizaţii sindicale şi aderarea la acestea pentru apărarea drepturilor sale de muncă, a libertăţilor şi intereselor sale legitime;

j)  la participare în administrarea unităţii, în conformitate cu prezentul cod şi cu contractul colectiv de muncă;

k) la purtare de negocieri colective şi încheiere a contractului colectiv de muncă şi a convenţiilor colective, prin reprezentanţii săi, la informare privind executarea contractelor şi  convenţiilor respective;

l) la apărare, prin metode neinterzise de lege, a drepturilor sale de muncă, a libertăţilor  şi  intereselor sale legitime; 

m) la soluţionarea litigiilor individuale de muncă şi a conflictelor colective de muncă, inclusiv  dreptul la grevă,  în modul stabilit de prezentul cod şi de alte acte normative; 

n) la repararea prejudiciului material şi  a celui moral cauzat în legătură cu îndeplinirea obligaţiilor de muncă, în modul stabilit de prezentul cod şi de alte acte normative;

o) la asigurarea socială obligatorie, în modul prevăzut de legislaţia în vigoare.

(2)  Salariatul este obligat:

a) să-şi îndeplinească conştiincios obligaţiile de muncă prevăzute de contractul individual de muncă;

b) să îndeplinească normele de muncă stabilite;

c)  să respecte regulamentul intern al unităţii;

d) să respecte disciplina muncii;

e) să respecte cerinţele de protecţie şi igienă a muncii;

f) să manifeste o atitudine gospodărească faţă de bunurile angajatorului şi ale  altor salariaţi;

g) să informeze de îndată angajatorul sau conducătorul nemijlocit despre orice situaţie care prezintă pericol pentru viaţa şi sănătatea oamenilor sau pentru integritatea patrimoniului angajatorului.

Articolul 10. Drepturile şi obligaţiile angajatorului

(1) Angajatorul are dreptul :

a) să încheie, să modifice, să suspende şi să desfacă contractele individuale de muncă cu salariaţii în modul şi în condiţiile stabilite de prezentul cod şi de alte acte normative;

b) să ceară salariaţilor îndeplinirea obligaţiilor de muncă şi manifestarea unei atitudini gospodăreşti faţă de bunurile angajatorului; 

c) să stimuleze salariaţii pentru munca eficientă şi conştiincioasă;


d) să tragă salariaţii la răspundere disciplinară în modul stabilit de prezentul cod şi de alte acte normative;

e) să emită acte normative la nivel de unitate;

f) să creeze patronate pentru reprezentarea şi apărarea intereselor sale şi să adere la ele.

 (2) Angajatorul este obligat:

a) să respecte legile şi alte acte normative, clauzele contractului colectiv de muncă şi ale convenţiilor colective;

b) să respecte clauzele contractelor individuale de muncă;

c) să aprobe anual statele de personal ale unităţii;

d) să acorde salariaţilor munca prevăzută de contractul individual de muncă;

e) să asigure salariaţilor condiţiile de muncă corespunzătoare cerinţelor de protecţie şi igienă a muncii;

f) să asigure salariaţii cu utilaj, instrumente, documentaţie tehnică şi alte mijloace necesare pentru îndeplinirea obligaţiilor lor de muncă;

g) să asigure o plată egală pentru o muncă de valoare egală;

h) să plătească integral salariul în termenele stabilite de prezentul cod, de contractul colectiv de muncă şi de contractele individuale de muncă;

i) să poarte negocieri colective şi să încheie contractul colectiv de muncă în modul stabilit de prezentul cod;

j) să furnizeze reprezentanţilor salariaţilor informaţia completă  şi veridică necesară încheierii contractului colectiv de muncă şi controlului asupra  îndeplinirii lui;

k) să îndeplinească la timp prescripţiile organelor de stat de supraveghere şi control, să plătească amenzile aplicate pentru încălcarea actelor legislative şi altor acte normative ce conţin norme ale dreptului muncii;

l) să examineze sesizările salariaţilor şi  ale reprezentanţilor lor privind încălcările actelor legislative şi ale altor acte normative ce conţin norme ale dreptului muncii, să ia măsuri pentru înlăturarea lor, informînd despre aceasta persoanele menţionate în termenele stabilite de lege;

m) să creeze condiţii pentru participarea salariaţilor la administrarea unităţii în modul stabilit de prezentul cod şi de alte acte normative;

n) să asigure salariaţilor condiţiile social-sanitare necesare pentru îndeplinirea obligaţiilor lor de muncă;

o) să efectueze asigurarea socială obligatorie a salariaţilor în modul  prevăzut de legislaţia în vigoare;

p) să repare prejudiciul material şi  cel  moral cauzat salariaţilor în legătură cu îndeplinirea obligaţiilor de muncă, în modul stabilit de prezentul cod şi de alte acte normative;

r) să îndeplinească alte obligaţii stabilite de prezentul cod,  de alte acte normative, de convenţiile colective,  de contractul colectiv şi de cel individual de  muncă.

Articolul 11. Reglementarea normativă şi contractuală  

                               a raporturilor de muncă

(1) Nivelul minim al drepturilor şi garanţiilor de muncă pentru salariaţi se stabileşte de prezentul cod şi de alte acte normative ce conţin norme ale dreptului muncii.

(2) Contractele  individuale de muncă, contractele colective de muncă şi convenţiile colective pot stabili pentru salariaţi drepturi şi garanţii de muncă suplimentare la cele prevăzute de prezentul cod şi de alte acte normative.

Articolul 12. Nulitatea clauzelor  din contractele individuale de muncă,

                               din contractele colective de muncă şi din convenţiile

                               colective care înrăutăţesc situaţia salariaţilor


Clauzele  din contractele individuale de muncă, din contractele colective de muncă şi din convenţiile colective care înrăutăţesc situaţia salariaţilor în comparaţie cu legislaţia muncii sînt nule şi nu produc efecte juridice.

Articolul 13. Prioritatea tratatelor, convenţiilor, acordurilor şi altor 

                      acte  internaţionale


Dacă prin tratatele, convenţiile, acordurile sau alte acte internaţionale la care Republica Moldova este parte sînt stabilite alte prevederi decît cele cuprinse în prezentul cod, au prioritate reglementările internaţionale.

Articolul 14. Calcularea termenelor prevăzute de prezentul cod


(1) Curgerea termenelor de care prezentul cod leagă apariţia sau încetarea raporturilor de muncă începe în ziua imediat  următoarea celei în care a fost determinată apariţia sau încetarea drepturilor şi obligaţiilor de muncă.


(2) Termenele calculate în ani, luni sau săptămîni expiră la data respectivă a ultimului an,  a ultimei luni sau săptămîni. În termenul calculat în săptămîni sau  zile calendaristice se includ şi zilele nelucrătoare.


(3) Dacă termenul calculat în luni expiră în luna care are un număr de zile mai mare sau mai mic decît cel al lunii în care a început curgerea termenului, atunci ziua expirării termenului se consideră ultima zi a lunii în care expiră termenul.


(4) Dacă ultima zi a termenului este o zi nelucrătoare, atunci ziua expirării termenului se consideră prima zi lucrătoare imediat următoare.

T i t l u l  II 

PARTENERIATUL SOCIAL ÎN SFERA MUNCII

Capitolul I 

DISPOZIŢII  GENERALE

Articolul 15. Noţiunea de parteneriat social

Parteneriatul social reprezintă un sistem de raporturi stabilite între salariaţi (reprezentanţii salariaţilor), angajatori (reprezentanţii angajatorilor) şi autorităţile  publice respective în procesul determinării şi realizării drepturilor şi intereselor sociale şi economice ale părţilor.

Articolul 16. Părţile parteneriatului social


(1) Părţile parteneriatului social la nivel de unitate sînt salariaţii şi angajatorii, în persoana reprezentanţilor împuterniciţi în modul stabilit. 


(2) Părţile parteneriatului social la nivel naţional, ramural şi teritorial sînt sindicatele, patronatele şi autorităţile publice respective, în persoana reprezentanţilor împuterniciţi în modul stabilit.


(3) Autorităţile publice sînt parte a parteneriatului social în cazurile cînd ele evoluează în calitate de angajatori sau de reprezentanţi ai acestora împuterniciţi prin lege sau de către angajatori.

Articolul 17. Principiile de bază ale parteneriatului social

Principiile de bază ale parteneriatului social sînt:

a)  legalitatea;

b) egalitatea părţilor;

c) paritatea reprezentării părţilor;

d) împuternicirile reprezentanţilor părţilor;

e) cointeresarea părţilor pentru participarea la raporturile contractuale;

f) respectarea de către părţi a normelor legislaţiei în vigoare;

g) încrederea mutuală între părţi;

h) evaluarea posibilităţilor reale de îndeplinire a angajamentelor asumate de părţi;

i) prioritatea metodelor şi procedurilor de conciliere şi efectuarea obligatorie de consultări ale părţilor în probleme ce ţin de domeniul muncii şi al politicilor sociale;

j)  renunţarea la acţiuni unilaterale care încalcă înţelegerile (contractele colective de muncă şi convenţiile colective) şi informarea reciprocă a părţilor despre schimbările de situaţie;

k) adoptarea de decizii şi întreprinderea de acţiuni în limitele regulilor şi procedurilor coordonate de părţi;

l) executarea obligatorie a contractelor colective de muncă, a convenţiilor colective şi a altor înţelegeri;

m) controlul asupra îndeplinirii contractelor colective de muncă şi a convenţiilor colective;

n) răspunderea părţilor pentru nerespectarea angajamentelor asumate;

o) favorizarea de către stat a dezvoltării parteneriatului social.

Articolul 18. Sistemul parteneriatului social

Sistemul parteneriatului social include următoarele niveluri:

a)  naţional – stabileşte bazele reglementării relaţiilor social-economice şi de muncă în Republica Moldova;

b)  ramural – stabileşte bazele reglementării relaţiilor din  sfera muncii şi cea socială într-o anumită ramură (ramuri) a economiei naţionale;

c)  teritorial – stabileşte bazele reglementării relaţiilor din sfera muncii şi cea socială în unităţile administrativ-teritoriale de nivelul al doilea;

d)  de unitate – stabileşte obligaţiile reciproce concrete dintre salariaţi şi angajator în sfera muncii şi cea socială.

Articolul 19. Formele parteneriatului social

Parteneriatul social se realizează prin:

a) negocieri colective privind elaborarea proiectelor de contracte colective de muncă şi  de convenţii colective şi încheierea  acestora  pe baze bi- sau tripartite, prin intermediul reprezentanţilor părţilor parteneriatului social;

b) participarea la examinarea proiectelor de acte normative şi a propunerilor ce vizează reformele social-economice, la perfecţionarea legislaţiei muncii, la asigurarea concilierii civice, la soluţionarea conflictelor colective de muncă;

c) consultări reciproce (negocieri) în problemele ce ţin de reglementarea raporturilor de muncă şi a raporturilor legate nemijlocit de acestea;

d) participarea salariaţilor (a reprezentanţilor acestora) la administrarea unităţii.

Capitolul II 

REPREZENTANŢII SALARIAŢILOR ŞI ANGAJATORILOR 

ÎN CADRUL PARTENERIATULUI SOCIAL

Articolul 20. Reprezentanţii salariaţilor în cadrul 

          
                     parteneriatului social


(1) Reprezentanţi ai salariaţilor  în cadrul parteneriatului social  sînt organele sindicale la nivel naţional, teritorial, ramural şi de unitate,  împuternicite în conformitate cu statutele sindicatelor şi cu legislaţia în vigoare.


(2) Interesele salariaţilor unităţii în cadrul parteneriatului social – la negocierile colective,  la încheierea, modificarea şi completarea contractului colectiv de muncă, la efectuarea controlului asupra îndeplinirii lui, precum şi la realizarea dreptului de participare la administrarea unităţii – sînt reprezentate de organul sindical din unitate, iar în lipsa acestuia – de alţi reprezentanţi aleşi de salariaţii unităţii.


(3) Interesele salariaţilor în cadrul parteneriatului social la nivel teritorial,  ramural şi naţional – la negocierile colective, la încheierea, modificarea şi completarea convenţiilor colective, la soluţionarea conflictelor colective de muncă, inclusiv în ceea ce priveşte  încheierea, modificarea sau completarea convenţiilor colective, la efectuarea controlului îndeplinirii lor – sînt reprezentate de organele sindicale respective.

Articolul 21. Reprezentanţii aleşi ai salariaţilor 

(1) Salariaţii care nu sînt membri de sindicat au dreptul să împuternicească organului sindical să le reprezinte interesele în raporturile de muncă cu angajatorul.

(2) În unităţile în care nu sînt constituite sindicate, interesele salariaţilor pot fi apărate de reprezentanţii aleşi ai acestora.

(3) Reprezentanţii salariaţilor sînt aleşi în cadrul adunării generale (conferinţei) a salariaţilor, cu votul a cel puţin jumătate din numărul total al salariaţilor (delegaţilor) din unitate. 

(4) Numărul de reprezentanţi aleşi ai salariaţilor se stabileşte de adunarea generală (conferinţa) a salariaţilor, ţinîndu-se cont de numărul personalului din unitate. 

(5) Împuternicirile reprezentanţilor aleşi ai salariaţilor, modul de exercitare a acestora, precum şi durata şi limitele mandatului lor,  se stabilesc de adunarea generală (conferinţa) a salariaţilor.

Articolul 22. Obligaţia angajatorului de a crea condiţii 

                                pentru activitatea reprezentanţilor salariaţilor 

                                în cadrul parteneriatului social


Angajatorul este obligat să creeze condiţii pentru activitatea reprezentanţilor salariaţilor în corespundere cu prezentul cod, cu Legea sindicatelor, cu  alte acte normative, cu convenţiile colective şi cu contractul colectiv de muncă.

Articolul 23. Reprezentanţii angajatorilor în cadrul 

                                parteneriatului social


(1) Reprezentanţi ai angajatorului –  la negocierile colective, la încheierea, modificarea sau completarea contractului colectiv de muncă –  sînt conducătorul unităţii sau persoanele împuternicite de acesta în conformitate cu prezentul cod, cu  alte acte normative şi cu documentele de constituire a unităţii.

(2) La negocierile colective,  la încheierea, modificarea sau completarea convenţiilor colective, precum şi la soluţionarea conflictelor colective de muncă ce ţin de încheierea, modificarea sau completarea acestora, interesele angajatorilor sînt reprezentate de patronate,  după caz.

Articolul 24. Alţi reprezentanţi ai angajatorilor în cadrul 

                                parteneriatului social

Întreprinderile de stat şi municipale, precum şi organizaţiile şi instituţiile finanţate din bugetul public naţional, pot fi reprezentate de autorităţile administraţiei publice centrale şi locale împuternicite prin lege sau de conducătorii acestor întreprinderi, organizaţii şi  instituţii.

Capitolul III

ORGANELE PARTENERIATULUI SOCIAL

Articolul  25. Organele parteneriatului social


(1) În scopul reglementării raporturilor social-economice din sfera parteneriatului social se creează următoarele structuri:

a) la nivel naţional – Comisia naţională pentru consultări şi negocieri colective;

b) la nivel ramural – comisiile ramurale pentru consultări şi negocieri colective;

c) la nivel teritorial – comisiile teritoriale pentru consultări şi  negocieri colective; 

d) la nivel de unitate – comisiile pentru dialog social „angajator – salariaţi”. 

(2) Formarea şi activitatea comisiilor la nivel naţional, ramural şi teritorial se reglementează prin lege organică, iar a comisiilor la nivel de unitate – prin regulamentul-tip, aprobat de Comisia naţională pentru consultări şi negocieri colective.

Capitolul IV 

NEGOCIERILE COLECTIVE

Articolul 26. Desfăşurarea negocierilor colective 


(1) Reprezentanţii salariaţilor şi ai  angajatorilor au dreptul de a iniţia şi de a participa la negocierile colective pentru elaborarea, încheierea, modificarea sau  completarea contractului colectiv de muncă sau a convenţiilor colective.

(2) Reprezentanţii părţilor cărora li s-a transmis propunerea în formă scrisă de începere a negocierilor colective sînt obligaţi să purceadă la acestea în decurs de 7 zile calendaristice de la data avizării.

Articolul 27. Modul de desfăşurare a negocierilor colective 


(1) Participanţii la negocierile colective sînt liberi în alegerea chestiunilor ce vor constitui obiectul de reglementare al contractelor colective de muncă şi al convenţiilor colective.


(2) În  unităţile unde o  parte a salariaţilor nu  sînt membri de sindicat aceştia sînt în drept,  conform art.21 alin.(1), să împuternicească organul sindical să le reprezinte interesele la negocieri. 


(3) În unităţile unde nu sînt constituite sindicate, interesele salariaţilor sînt exprimate, conform art.21 alin.(2), de reprezentanţii aleşi ai salariaţilor.


(4) În cazul în care, la nivel naţional, ramural sau  teritorial, există mai multe organe sindicale, se creează un organ reprezentativ unic  pentru desfăşurarea negocierilor colective, elaborarea proiectului convenţiei colective şi încheierea acesteia. Constituirea organului reprezentativ se efectuează în baza principiului reprezentării proporţionale a organelor sindicale, în dependenţă de numărul membrilor de sindicat.

(5) Dreptul de a participa la negocierile colective, de a semna convenţiile colective în numele salariaţilor la nivel naţional, ramural sau teritorial aparţine sindicatelor (asociaţiilor sindicale) corespunzătoare. În cazul în care, la nivelul respectiv, există cîteva sindicate (asociaţii sindicale), fiecare dintre ele beneficiază de dreptul de a fi reprezentat în organul reprezentativ unic pentru desfăşurarea negocierilor colective. În lipsa unui acord privind crearea unui organ reprezentativ unic pentru desfăşurarea negocierilor colective, dreptul de a le desfăşura va reveni sindicatului (asociaţiei sindicale) care întruneşte cel mai mare număr de membri.

(6) Părţile sînt obligate să-şi furnizeze reciproc informaţiile necesare pentru desfăşurarea negocierilor colective cel tîrziu peste 2 săptămîni din momentul solicitării.

(7) Participanţii la negocierile colective, alte persoane implicate în negocierile colective au obligaţia de a nu divulga informaţiile primite dacă acestea constituie secret de stat sau comercial. Persoanele care au divulgat informaţiile respective poartă răspundere disciplinară, materială, administrativă, civilă sau penală,  în modul stabilit de legislaţia în vigoare.

(8) Termenele, locul şi modul de desfăşurare a negocierilor colective se stabilesc de reprezentanţii părţilor care participă la negocierile respective.

Articolul 28. Reglementarea divergenţelor 

Dacă, pe parcursul desfăşurării negocierilor colective, nu a fost adoptată o decizie coordonată asupra tuturor sau a unora din chestiunile abordate, se întocmeşte un proces-verbal asupra divergenţelor existente. Reglementarea divergenţelor  apărute în procesul negocierilor colective pentru încheierea,  modificarea ori  completarea contractului colectiv de muncă sau a convenţiei colective are loc în modul stabilit de prezentul cod.

Articolul 29. Garanţii şi compensaţii pentru participanţii 

                      la negocierile colective


(1) Persoanele care participă la negocierile colective, la elaborarea proiectului contractului colectiv de muncă sau al convenţiei colective se eliberează de la munca de bază, cu menţinerea salariului mediu pe termenul stabilit prin acordul părţilor, de cel  mult 3 luni. 


(2) Toate cheltuielile legate de participarea la negocierile colective se compensează în modul stabilit de legislaţia în vigoare, de contractul colectiv de muncă sau de  convenţia colectivă. Munca experţilor, specialiştilor şi mediatorilor  este retribuită de partea care invită, dacă contractul colectiv de muncă sau convenţia colectivă nu prevede altfel.


(3) Reprezentanţii salariaţilor, care participă la negocierile colective, în perioada desfăşurării acestora, nu pot fi supuşi sancţiunilor disciplinare, transferaţi la altă muncă sau concediaţi fără acordul prealabil  al organului care i-a împuternicit, cu excepţia cazurilor de concediere prevăzute de prezentul cod pentru comiterea unor abateri  disciplinare.

Capitolul V 

CONTRACTELE COLECTIVE DE MUNCĂ 

ŞI CONVENŢIILE COLECTIVE 

Articolul 30. Contractul colectiv de muncă 

(1)  Contractul colectiv de muncă este actul juridic care reglementează raporturile de muncă şi alte raporturi sociale în unitate, încheiat în formă scrisă între salariaţi şi angajator de către reprezentanţii acestora.

(2) Contractul colectiv de muncă poate fi încheiat atît pe unitate în ansamblu, cît şi în filialele şi reprezentanţele acesteia.

(3) La încheierea contractului colectiv de muncă în cadrul unei filiale sau reprezentanţe a unităţii, parte a acestuia este conducătorul subdiviziunii respective, împuternicit în acest scop de angajator.  

Articolul 31. Conţinutul şi structura contractului colectiv 

                                de muncă


(1) Conţinutul şi structura contractului colectiv de muncă sînt determinate de părţi.


(2) În contractul colectiv de muncă pot fi prevăzute angajamente reciproce ale salariaţilor şi angajatorului privind:

a) formele, sistemele şi cuantumul retribuirii muncii;

b)  plata indemnizaţiilor şi compensaţiilor;

c)  mecanismul de reglementare a retribuirii muncii,  ţinîndu-se cont de nivelul inflaţiei şi de  atingerea indicilor economici prevăzuţi de contractul colectiv de muncă;

d)  timpul de muncă şi cel de odihnă, precum şi chestiunile ce ţin de modul  acordării şi de durata concediilor;

e)  îmbunătăţirea condiţiilor de muncă şi a protecţiei muncii salariaţilor, inclusiv a femeilor şi tineretului;

f)  respectarea intereselor salariaţilor în cazul privatizării unităţii şi  a fondului locativ aflat la balanţa acesteia;

g)  securitatea ecologică şi ocrotirea sănătăţii salariaţilor în procesul de producţie;

h)  garanţiile şi înlesnirile pentru salariaţii care îmbină activitatea de muncă cu studiile;

i)  recuperarea sănătăţii, odihna salariaţilor şi a membrilor familiilor lor;

j)  controlul executării clauzelor contractului colectiv de muncă, procedura de modificare şi completare a acestuia; 

k)  asigurarea unor  condiţii normale de activitate pentru reprezentanţii salariaţilor;

l)  răspunderea părţilor;

m)  renunţarea la grevă în cazul îndeplinirii clauzelor  contractului colectiv de muncă; precum şi

n)  alte angajamente determinate de părţi.

(3) În contractul colectiv de muncă pot fi prevăzute, în funcţie de situaţia economico-financiară a angajatorului, înlesniri  şi avantaje pentru salariaţi, precum şi condiţii de muncă mai favorabile în raport cu cele prevăzute de legislaţia în vigoare  şi de convenţiile colective.

(4) În contractul colectiv de muncă pot fi  incluse şi clauze normative, dacă acestea nu contravin legislaţiei în vigoare.

Articolul 32. Elaborarea proiectului contractului colectiv 

                     de muncă şi  încheierea acestuia

(1) Proiectul contractului colectiv de muncă este elaborat de părţi în conformitate cu prezentul cod şi cu alte acte normative.

(2) Dacă,  în decurs de 3 luni din ziua derulării negocierilor, nu s-a ajuns la o  înţelegere asupra unor  prevederi ale proiectului contractului colectiv de muncă, părţile sînt obligate să semneze contractul doar pentru clauzele coordonate, întocmind, concomitent, un proces-verbal asupra divergenţelor existente.

(3) Divergenţele nesoluţionate vor constitui  obiectul unor negocieri colective ulterioare sau se vor soluţiona în conformitate cu prezentul cod şi cu alte acte normative.

Articolul 33. Acţiunea contractului colectiv de muncă 

(1) Contractul colectiv de muncă intră în vigoare din momentul semnării de către părţi sau de la data stabilită în contract.


(2) Contractul colectiv de muncă produce efecte şi  în cazul schimbării denumirii unităţii sau al desfacerii contractului individual de muncă cu  conducătorul  unităţii.


(3) În cazul reorganizării unităţii prin fuziune (contopire şi absorbţie), dezmembrare (divizare şi separare) sau  transformare ori în cazul lichidării unităţii, contractul colectiv de muncă continuă să-şi producă  efectele pe toată durata procesului de reorganizare sau lichidare.


(4) În cazul schimbării tipului de proprietate al unităţii, contractul colectiv de muncă  continuă să-şi producă  efectele  în decurs de 6 luni din momentul transmiterii dreptului de proprietate.


(5) În cazul reorganizării sau schimbării tipului de proprietate al unităţii, oricare dintre părţi poate propune celeilalte părţi să încheie un nou contract colectiv de muncă sau să prelungească contractul   precedent.


(6) La expirarea termenului contractului colectiv de muncă, acesta continuă să-şi  producă efectele pînă la momentul încheierii unui nou contract sau pînă cînd părţile nu vor decide asupra prelungirii acestuia.

(7) Sub incidenţa contractului colectiv de muncă încheiat pe unitate în ansamblu cad toţi salariaţii unităţii, ai filialelor şi ai reprezentanţelor acesteia.

Articolul 34. Modificarea şi completarea contractului 

                      colectiv  de muncă 

Modificarea şi completarea contractului colectiv de muncă are loc în modul stabilit de prezentul cod pentru încheierea contractului.

Articolul 35. Convenţia colectivă 


(1) Convenţia colectivă este un act juridic care stabileşte principiile generale de reglementare a raporturilor de muncă şi a raporturilor social-economice legate nemijlocit de acestea, care se încheie de către reprezentanţii împuterniciţi ai salariaţilor şi ai angajatorilor la nivel naţional, teritorial şi ramural,  în limitele competenţei lor.


(2) În convenţia colectivă pot fi incluse clauze privind:

a) retribuirea muncii;

b) condiţiile de muncă şi protecţia muncii;

c) regimul de muncă şi de odihnă;

d) dezvoltarea parteneriatului social;

e)  alte chestiuni determinate de părţi.

Articolul 36. Conţinutul şi structura convenţiei colective


Conţinutul şi structura convenţiei colective se stabilesc prin acordul reprezentanţilor părţilor, care sînt liberi în alegerea cercului de probleme ce urmează a fi negociate şi incluse în convenţie. 

Articolul 37. Modul de elaborare a proiectului şi de încheiere 

                               a convenţiei colective 


(1) Proiectul convenţiei colective se elaborează în cadrul negocierilor colective.


(2) Negocierea, încheierea şi modificarea clauzelor convenţiei colective la  nivelul respectiv,  clauze care prevăd alocarea unor mijloace bugetare, se efectuează, de regulă, de către părţi înainte de elaborarea proiectului bugetului respectiv pentru anul financiar corespunzător termenului de acţiune a convenţiei.


(3) Modul şi termenele de elaborare a proiectului convenţiei colective şi de încheiere a acesteia se stabilesc de către organul parteneriatului social de nivelul corespunzător.


(4) Divergenţele nesoluţionate vor constitui  obiectul unor negocieri colective ulterioare sau se vor soluţiona în conformitate cu prezentul cod şi  cu alte acte normative.


(5) Convenţia colectivă este semnată de reprezentanţii părţilor.

Articolul 38. Acţiunea convenţiei colective


(1) Convenţia colectivă încheiată la nivel naţional (Convenţia generală) intră în vigoare la data publicării ei în Monitorul Oficial al Republicii Moldova.


(2) Celelalte convenţii colective intră în vigoare la data înregistrării lor, conform prevederilor art.40, sau la o altă dată indicată în textul convenţiei  respective, dar care nu poate precede data înregistrării acesteia.


(3) Termenul convenţiei colective este stabilit de părţi şi nu poate fi mai mic de un an.


(4) În cazul în care salariaţii cad sub incidenţa concomitentă a mai multor convenţii colective, prioritate au dispoziţiile mai favorabile ale acestora.


(5) Sub incidenţa convenţiei colective cad salariaţii şi angajatorii care au împuternicit reprezentanţii lor să participe la negocierile colective, să elaboreze şi să încheie convenţia colectivă în numele lor, autorităţile publice în limitele angajamentelor asumate, precum şi salariaţii şi angajatorii care au aderat la convenţie după încheierea acesteia.


(6) Sub incidenţa convenţiei colective cad toţi angajatorii membri ai patronatului care a încheiat convenţia. Încetarea calităţii de membru al patronatului nu eliberează angajatorul de obligaţia respectării prevederilor convenţiei încheiate în perioada aflării sale, ca membru, în patronat. Angajatorul care a aderat la patronat în perioada acţiunii convenţiei colective este obligat să îndeplinească prevederile convenţiei în cauză.


(7) Modul de publicare a convenţiilor colective încheiate la nivel ramural şi teritorial se stabileşte  de părţi.

Articolul 39. Modificarea şi completarea convenţiei colective

Modificarea şi completarea convenţiei colective are loc în modul stabilit de prezentul cod pentru încheierea convenţiei.

Articolul 40. Înregistrarea contractelor colective de muncă 

                     şi  a convenţiilor colective 

(1) Contractele colective de muncă se depun, în termen de 7 zile calendaristice de la data semnării, pentru înregistrare la inspectoratul teritorial de   muncă. 

(2) Convenţiile colective de nivel ramural şi teritorial se depun, în termen  de 7 zile calendaristice de la data semnării, pentru înregistrare la Ministerul Muncii şi Protecţiei Sociale. 

(3) Convenţia colectivă de nivel naţional nu este supusă înregistrării.

Articolul 41. Controlul asupra îndeplinirii contractului 

                                colectiv de muncă şi a convenţiei colective 


(1) Controlul asupra îndeplinirii contractului colectiv de muncă şi a convenţiei colective este exercitat de părţile parteneriatului social, prin reprezentanţii lor, şi de Inspecţia Muncii, conform  legislaţiei  în vigoare.


(2) La efectuarea controlului respectiv, reprezentanţii părţilor sînt obligaţi să facă schimb de informaţii necesare în acest scop.

Capitolul VI

PARTICIPAREA SALARIAŢILOR 

LA ADMINISTRAREA UNITĂŢII

Articolul 42. Dreptul salariaţilor la administrarea unităţii

                      şi formele de participare 


(1) Dreptul salariaţilor la administrarea unităţii, nemijlocit sau prin intermediul organelor lor reprezentative, şi formele de participare la aceasta  sînt reglementate de prezentul cod şi de alte acte normative, de documentele de constituire ale unităţii şi  de contractul colectiv de muncă.


(2) Participarea salariaţilor la administrarea unităţii poate fi realizată prin:

a) participarea la elaborarea proiectelor de acte normative la nivel  de unitate  în domeniul social-economic;

b) solicitarea opiniei reprezentanţilor salariaţilor în problemele ce ţin de drepturile şi interesele colectivului de muncă;

c) colaborarea cu angajatorul în cadrul parteneriatului social; 

d)  alte forme care nu  contravin  legislaţiei  în vigoare.

Capitolul VII

 RĂSPUNDEREA PĂRŢILOR PARTENERIATULUI SOCIAL

Articolul 43. Răspunderea pentru eschivarea de a participa la

 negocierile colective şi  pentru  refuzul de a prezenta   

 informaţia necesară desfăşurării negocierilor colective

 şi exercitării controlului  asupra executării

 contractului colectiv de muncă şi a convenţiei colective

(1) Reprezentanţii părţilor care se eschivează de la participarea la negocierile colective privind încheierea, modificarea şi completarea contractului colectiv de muncă sau a convenţiei colective ori care refuză să semneze contractul colectiv de muncă sau convenţia colectivă negociate poartă răspundere în conformitate cu legislaţia în vigoare.

(2) Persoanele vinovate de neprezentarea informaţiei necesare desfăşurării negocierilor colective şi exercitării controlului asupra executării contractului colectiv de muncă sau a convenţiei colective, precum şi cele vinovate de prezentarea unor informaţii incomplete sau neveridice, poartă răspundere în conformitate cu legislaţia în vigoare.

Articolul 44.  Răspunderea pentru încălcarea sau neexecutarea                    

                                contractului colectiv de muncă ori a convenţiei 

                                colective 


Persoanele vinovate de încălcarea sau neexecutarea clauzelor contractului colectiv de muncă ori ale convenţiei colective  poartă răspundere în conformitate cu   legislaţia în vigoare.

T i t l u l  III

CONTRACTUL INDIVIDUAL DE MUNCĂ
Capitolul I 

DISPOZIŢII GENERALE

Articolul 45. Noţiunea de contract individual de  muncă 

Contractul individual de muncă este înţelegerea dintre salariat şi angajator, prin care salariatul se obligă să presteze o muncă într-o anumită  specialitate, calificare sau funcţie,  să  respecte regulamentul intern  al  unităţii, iar angajatorul se obligă să-i asigure condiţiile de muncă prevăzute de prezentul cod, de alte acte normative ce conţin norme ale dreptului muncii, de contractul colectiv de muncă, precum şi să achite la timp şi integral salariul.

Articolul  46. Părţile contractului individual de muncă

(1) Părţile contractului individual de muncă sînt salariatul şi angajatorul.

(2)  Persoana fizică dobîndeşte capacitate de muncă la împlinirea vîrstei de 16 ani.

(3) Persoana fizică poate încheia un contract individual de muncă şi la împlinirea vîrstei de 15 ani, cu acordul scris al părinţilor sau al reprezentanţilor legali, dacă, în consecinţă,  nu îi vor fi periclitate sănătatea, dezvoltarea, instruirea  şi pregătirea profesională.

(4) Se interzice încadrarea în muncă a persoanelor în vîrstă de pînă  la        15 ani, precum şi angajarea persoanelor private de instanţa de judecată de dreptul de a ocupa anumite funcţii sau de a exercita o anumită activitate în funcţiile şi  activităţile respective.

(5) În calitate de angajator, parte a contractului individual de muncă  poate fi orice  persoană fizică sau juridică, indiferent de tipul de proprietate şi forma juridică de organizare, care  utilizează munca salariată.

(6) Angajatorul persoană juridică poate încheia  contracte individuale de muncă din momentul dobîndirii personalităţii juridice.

(7) Angajatorul persoană fizică poate încheia contracte individuale de muncă din momentul dobîndirii capacităţii depline de exerciţiu.

(8) Este interzisă încheierea unui contract individual de muncă în scopul prestării unei munci sau a unei activităţi ilicite ori imorale.

(9) Parte a contractului individual de muncă pot fi cetăţenii Republicii Moldova, cetăţenii străini şi apatrizii, cu excepţia cazurilor prevăzute de legislaţia în vigoare.

Articolul 47. Garanţii la angajare

(1) Refuzul neîntemeiat de  angajare  este interzis. 

(2) Se interzice orice limitare, directă sau indirectă, în drepturi ori stabilirea unor avantaje, directe sau indirecte, la încheierea contractului individual de muncă în dependenţă de sex, rasă, etnie, religie, domiciliu, opţiune politică sau origine socială.

(3) Refuzul angajatorului de a angaja poate fi contestat în instanţa de judecată.

Articolul  48. Dreptul persoanei care se angajează de a 

        
                      fi  informată asupra clauzelor contractului 

                                individual de muncă

 
Anterior încheierii contractului individual de muncă, angajatorul are obligaţia de a informa persoana care solicită angajarea cu privire la principalele clauze pe care le va cuprinde contractul individual de muncă (art.49).

Articolul  49. Conţinutul contractului individual de muncă

(1) Conţinutul contractului individual de muncă este determinat prin acordul părţilor, ţinîndu-se cont de prevederile legislaţiei în vigoare, şi  include: 

a)  numele şi  prenumele salariatului; 

b)  datele  de identificare ale angajatorului;

c) durata contractului;

d)  data de la care contractul urmează să-şi producă efectele;

e)  atribuţiile funcţiei;

f)  riscurile specifice funcţiei;

g)  drepturile şi obligaţiile salariatului;

h)  drepturile şi obligaţiile angajatorului;

i)  condiţiile de retribuire  a muncii, inclusiv salariul  funcţii sau cel tarifar şi suplimentele, premiile şi ajutoarele materiale;

j) compensaţiile şi alocaţiile, inclusiv pentru munca prestată în condiţii grele, vătămătoare  şi/sau periculoase;

k)  locul de muncă;

l)  regimul de muncă şi de odihnă;

m) perioada de probă,  după caz;

n) durata concediului de odihnă anual şi condiţiile de acordare a acestuia;

o)  prevederile contractului colectiv de muncă şi ale regulamentului intern al  unităţii referitoare la condiţiile de muncă ale salariatului;

p) condiţiile de asigurare socială;

r) condiţiile de asigurare medicală. 


(2)  Contractul individual de muncă poate conţine şi alte prevederi ce nu contravin legislaţiei  în vigoare.


(3) Este interzisă stabilirea pentru salariat,  prin contractul individual de muncă,  a unor condiţii sub nivelul celor prevăzute de actele normative în vigoare, de convenţiile colective şi de contractul colectiv de muncă.


(4) În cazul în care salariatul urmează să-şi desfăşoare activitatea în străinătate, angajatorul are obligaţia de a-i pune la dispoziţie, în timp util, toată informaţia prevăzută la alin.(1)  şi, suplimentar, informaţii referitoare la:

a)  durata perioadei de muncă în străinătate;


b) moneda în care va fi retribuită  munca, precum şi modalitatea de plată;

c) compensaţiile şi  avantajele în numerar şi/sau în natură aferente plecării în  străinătate;

d) condiţiile specifice de asigurare.

Articolul 50. Interzicerea de a cere efectuarea unei munci 

  care nu este stipulată în contractul individual 

  de muncă


Angajatorul nu are dreptul să ceară salariatului efectuarea unei munci care nu este stipulată în contractul individual de muncă,  cu  excepţia cazurilor prevăzute  de prezentul  cod.

Articolul 51. Clauze specifice ale contractului individual de muncă 


(1) În afara clauzelor generale prevăzute la art.49, părţile pot negocia şi include în contractul individual de muncă clauze specifice, cum ar fi:

a)  clauza de mobilitate;

b)  clauza de confidenţialitate;

c)  alte clauze  care nu contravin legislaţiei în vigoare.

(2) În schimbul respectării unora dintre clauzele prevăzute la alin.(1),  salariatul poate beneficia de dreptul la o indemnizaţie specifică şi/sau de alte drepturi,  conform contractului individual de muncă. În cazul nerespectării acestor clauze, salariatul poate fi privat de drepturile acordate şi, după caz, obligat să repare  prejudiciul cauzat angajatorului.

Articolul 52. Clauza de mobilitate


Prin clauza de mobilitate se permite angajatorului să dispună de o activitate ce nu presupune un loc stabil de muncă.

Articolul 53. Clauza de confidenţialitate 


(1) Prin clauza de confidenţialitate părţile convin ca, pe toată durata contractului individual de muncă şi timp de cel mult 3 luni (un an pentru cei care au deţinut  funcţii de răspundere) după încetarea acestuia, să nu divulge date sau informaţii de care au luat cunoştinţă în perioada executării contractului individual de muncă, în condiţiile stabilite de regulamentul intern al  unităţii, de contractul colectiv  sau de cel individual de muncă.


(2) Nerespectarea clauzei de confidenţialitate atrage obligarea părţii vinovate la repararea prejudiciului  cauzat. 

Articolul  54. Durata contractului individual de muncă

(1) Contractul individual de muncă se  încheie, de regulă, pe durată nedeterminată.

(2) Contractul individual de muncă  poate  fi încheiat şi pe o durată determinată, ce nu depăşeşte 5 ani, în condiţiile prevăzute de prezentul cod.

(3) Dacă  în contractul individual de muncă nu este stipulată  durata acestuia, contractul se consideră încheiat pe o durată nedeterminată.

Articolul  55. Contractul individual de muncă pe durată determinată


Contractul individual de muncă poate fi încheiat pe  durată determinată,  conform art.54 alin.(2), numai în vederea executării unor lucrări cu caracter temporar, în următoarele cazuri:

a) pentru  perioada îndeplinirii  obligaţiilor de muncă ale  salariatului al cărui contract individual de muncă este suspendat, cu excepţia cazurilor de aflare a acestuia  în grevă;

b) pentru  perioada îndeplinirii unor lucrări temporarе cu o durată de pînă la 2 luni, precum şi în cazul unor lucrări sezoniere care, în virtutea condiţiilor climaterice, se pot desfăşura  numai într-o perioadă anumită a anului;

c) cu persoanele detaşate la lucru peste hotarele Republicii Moldova;

d) pentru perioada stagierii şi instruirii profesionale a salariatului la o altă unitate;
e) cu persoane care îşi fac studiile la instituţiile de învăţămînt la cursurile de zi;

f) cu persoanele  pensionate pentru limită de vîrstă –  pe o perioadă de pînă la 2 ani;
g) cu colaboratorii ştiinţifici din instituţiile de cercetare-dezvoltare, cu cadrele didactice şi rectorii instituţiilor de învăţămînt superior universitar, precum şi cu directorii colegiilor, în baza rezultatelor concursului desfăşurat  în conformitate cu legislaţia în vigoare;

h) la alegerea, pe o perioadă determinată a salariaţilor, în funcţii elective în autorităţile publice centrale şi locale, precum şi în organele sindicale,  patronale,  ale altor organizaţii necomerciale şi ale societăţilor comerciale;

i) cu conducătorii unităţilor, adjuncţii lor şi contabilii-şefi ai unităţilor;

j) pentru  perioada îndeplinirii de către şomeri a lucrărilor publice remunerate, în modul stabilit de Guvern;

k) pentru perioada îndeplinirii unei anumite lucrări; 

l) cu lucrătorii de creaţie din artă şi cultură; 

m)  cu  salariaţii  asociaţiilor religioase; precum şi

n) în alte cazuri prevăzute de legislaţia în vigoare.

Capitolul II

ÎNCHEIEREA ŞI EXECUTAREA CONTRACTULUI 

INDIVIDUAL DE MUNCĂ

Articolul 56. Încheierea contractului individual de muncă 

(1) Contractul individual de muncă se încheie în baza negocierilor dintre salariat şi angajator. Încheierea contractului individual de muncă poate fi precedată  de circumstanţe specifice (susţinerea unui concurs, alegerea în funcţie etc.).

(2) Salariatul are dreptul să încheie contracte individuale de muncă,  concomitent, şi  cu alţi angajatori  (munca prin cumul), dacă acest lucru nu este interzis de legislaţia în vigoare.

(3) Contractul individual de muncă se întocmeşte în două exemplare,           se semnează de către părţi şi i se atribuie un număr din registrul unităţii,     aplicîndu-i-se ştampila unităţii. Un exemplar al contractului individual de muncă se înmînează salariatului, iar celălalt se păstrează la angajator.

Articolul 57. Documentele care se prezintă la încheierea 

                               contractului individual de muncă

(1) La încheierea contractului individual de muncă, persoana care se angajează prezintă angajatorului următoarele documente:

a) buletinul de identitate sau un alt act de identitate;

b) carnetul de muncă, cu excepţia cazurilor cînd persoana se încadrează în cîmpul muncii pentru prima dată sau se angajează la o muncă prin cumul;

c) documentele de evidenţă militară –  pentru recruţi  şi  rezervişti;

d) diploma de studii, certificatul de calificare ce confirmă pregătirea   specială –  pentru profesiile  care cer cunoştinţe sau calităţi speciale;


e) certificatul medical, în cazurile prevăzute de legislaţia în vigoare.

(2) Se interzice angajatorilor să ceară de la persoanele care se angajează alte documente decît cele prevăzute la alin.(1). 

Articolul 58.  Forma şi începutul acţiunii contractului 

                                 individual de muncă 

(1) Contractul individual de muncă se încheie în formă scrisă.

(2) Contractul individual de muncă îşi produce efectele din ziua semnării, dacă contractul nu  prevede altfel.

(3) În cazul în care contractul individual de muncă nu a fost perfectat în formă scrisă, acesta este considerat a fi încheiat pe o durată nedeterminată şi îşi produce efectele  din ziua în care salariatul a fost admis la muncă de către angajator sau de către o altă persoană cu funcţie de răspundere din unitate. Dacă  salariatul dovedeşte faptul admiterii la muncă, perfectarea contractului individual de muncă în forma scrisă va fi efectuată de angajator ulterior, în mod obligatoriu. 
Articolul 59. Verificarea prealabilă

(1) Încheierea contractului individual de muncă poate fi precedată de verificarea prealabilă a aptitudinilor profesionale şi a datelor personale ale candidatului, cu excepţia cazurilor prevăzute la art.62 lit.a)-h), precum şi a cazului în care părţile au convenit asupra stabilirii pentru salariat a unei perioade de probă potrivit art.60.


(2) Modul de efectuare a verificării prevăzute la alin.(1) se stabileşte de angajator în conformitate cu prevederile contractului colectiv de muncă, ale actelor ce determină statutul profesional şi ale regulamentului intern al unităţii. 


(3) Informaţiile solicitate candidatului sub orice formă de către angajator cu ocazia verificării prealabile nu pot avea alt scop decît aprecierea capacităţii candidatului de a exercita atribuţiile funcţiei respective, precum şi a aptitudinilor sale profesionale.


(4) Angajatorul poate solicita de la terţi informaţii privind datele personale ale candidatului numai cu înştiinţarea prealabilă a acestuia.


(5) În temeiul rezultatelor verificării prealabile a aptitudinilor profesionale şi a datelor personale ale candidatului, angajatorul va  decide  angajarea sau neangajarea persoanei respective.


(6) În caz de refuz, candidatul este în drept să ceară de la angajator motivarea acestuia în forma scrisă.

Articolul  60. Perioada de probă

(1) Pentru verificarea aptitudinilor profesionale ale salariatului, la încheierea contractului individual de muncă, acestuia i  se poate stabili o perioadă de probă de cel mult 3 luni şi, respectiv, de cel  mult 6 luni –  în cazul persoanelor cu funcţie de răspundere. În cazul angajării muncitorilor necalificaţi, perioada de probă se stabileşte ca excepţie şi nu poate depăşi 15 zile calendaristice.

(2) În perioada de probă nu se include perioada aflării salariatului în concediu medical şi alte perioade în care el a absentat de la lucru din motive întemeiate, confirmate documentar.

(3) Clauza privind perioada de probă trebuie să fie prevăzută în contractul individual de muncă. În lipsa unei astfel de clauze, se consideră că salariatul a fost angajat fără perioadă de probă.


(4) Pe parcursul perioadei de probă, salariatul beneficiază de toate drepturile şi îndeplineşte obligaţiile prevăzute de legislaţia muncii, de regulamentul intern al  unităţii, de contractul colectiv şi  de cel individual de muncă.


(5) Pe durata contractului  individual de muncă nu poate fi stabilită decît o singură perioadă de probă.

Articolul 61. Perioada de probă a salariaţilor angajaţi în baza

                               contractului individual de muncă pe durată determinată

Salariaţii angajaţi în baza contractului individual de muncă pe durată determinată  pot fi supuşi unei perioade de probă care nu va depăşi:

a) 15 zile calendaristice pentru o durată a contractului individual de muncă cuprinsă între 3 şi 6 luni;

b) 30 de zile calendaristice pentru o durată a contractului individual de muncă mai mare de 6 luni.

Articolul 62. Interzicerea aplicării perioadei de probă


Se interzice aplicarea perioadei de probă în cazul încheierii contractului individual de muncă cu:

a) tinerii specialişti, absolvenţii şcolilor profesionale polivalente şi ai şcolilor de meserii; 

b) persoanele în vîrstă de pînă 18 ani;

c) persoanele angajate prin concurs;

d) persoanele care au fost transferate de la o unitate la alta;

e) femeile gravide;

f) invalizii;

g) persoanele alese în funcţii elective;

h) persoanele angajate în baza unui contract individual de muncă cu o durată de pînă la 3 luni;

i) persoanele angajate în baza rezultatelor verificării prealabile potrivit      art.59.

Articolul 63. Rezultatul  perioadei de probă 

(1) Dacă, pe durata perioadei de probă, contractul individual de muncă nu a  încetat în temeiurile prevăzute de prezentul  cod, acţiunea contractului continuă şi încetarea lui ulterioară va avea loc în baze generale.

(2) În cazul în care rezultatul perioadei de probă este nesatisfăcător, concedierea salariatului se face de către angajator pînă la expirarea perioadei de probă, fără plata indemnizaţiei de eliberare din serviciu. Salariatul are dreptul să atace  concedierea în instanţa de judecată.

Articolul 64. Executarea contractului individual de muncă

(1) Drepturile şi obligaţiile legate de raporturile de muncă dintre angajator şi salariat sînt stabilite prin negocieri în contractul colectiv şi în cel individual de muncă, cu excepţia cazurilor  prevăzute de lege.

(2) Salariaţii nu pot renunţa la drepturile ce le sînt recunoscute prin prezentul cod. Orice înţelegere prin care se urmăreşte renunţarea la drepturile recunoscute salariaţilor sau limitarea acestora este nulă.

(3) În caz de transmitere,  integrală sau parţială, a  dreptului de proprietate asupra unei unităţi, succesorul preia drepturile şi obligaţiile, existente la momentul transmiterii, ce decurg din contractul colectiv şi  din contractele  individuale de muncă.

Articolul  65. Perfectarea documentelor la angajare 
(1) Angajarea se legalizează prin ordinul (dispoziţia, decizia, hotărîrea) angajatorului, care este emis în baza contractului individual de muncă negociat şi semnat de părţi. 

(2)  Ordinul (dispoziţia, decizia, hotărîrea) de angajare trebuie adus la cunoştinţa salariatului, sub semnătură, în termen de 3 zile lucrătoare de la data semnării de către părţi a contractului individual de muncă. La cererea salariatului, angajatorul este obligat să-i elibereze  acestuia o copie a ordinului (dispoziţiei, deciziei, hotărîrii), legalizată în modul stabilit.

(3) La angajare sau la transferare a salariatului  la o altă muncă, conform prevederilor prezentului cod, angajatorul este obligat:

a) să-l pună  la curent  cu munca care i se încredinţează, cu condiţiile de muncă,   cu drepturile şi obligaţiile sale;

b) să-i aducă la cunoştinţă regulamentul intern al  unităţii şi contractul colectiv de muncă;

c)  să-l familiarizeze cu tehnica securităţii, igiena muncii, măsurile de securitate antiincendiară şi cu  alte reguli de protecţie a muncii.

Articolul 66. Carnetul de muncă


(1) Carnete de muncă se ţin pentru toţi salariaţii care lucrează în unitate mai mult de 5 zile. 


(2) În carnetele de muncă se înscriu datele cu privire la salariat, la activitatea lui  de muncă, la salariu şi la stimulările pentru succesele realizate în unitate. Sancţiunile disciplinare nu se înscriu în carnetul de muncă.


(3) Înscrierile cu privire la motivele încetării contractului individual de muncă se efectuează în strictă conformitate cu prevederile legislaţiei în vigoare, indicîndu-se articolul, alineatul, punctul şi litera corespunzătoare din lege.


(4) În cazul încetării contractului individual de muncă din iniţiativa salariatului, pentru motive de care legislaţia leagă posibilitatea acordării unor înlesniri şi avantaje, înscrierea cu privire la încetarea contractului individual de muncă se efectuează cu indicarea acestor motive.


(5) La încetarea contractului individual de muncă, carnetul de muncă se restituie salariatului în ziua eliberării din serviciu.

(6) Modul de completare, păstrare şi evidenţă a carnetelor de muncă este stabilit de Guvern.

Articolul 67. Certificatul cu privire la muncă şi salariu 


Angajatorul este obligat să elibereze salariatului, la cerere, un certificat cu privire la munca în cadrul unităţii respective, în care urmează să se indice specialitatea, calificarea, funcţia, durata muncii şi cuantumul salariului.  

Capitolul III

 MODIFICAREA CONTRACTULUI INDIVIDUAL DE MUNCĂ

Articolul 68. Modificarea contractului individual de muncă

(1) Contractul individual de muncă nu poate fi modificat decît printr-un acord suplimentar semnat de părţi, care se anexează la contract şi este parte integrantă a acestuia.

(2) Modificare a contractului individual de muncă se consideră orice schimbare  ce se referă la: 

a) durata contractului;

b) locul de muncă;

c) specificul muncii (condiţii grele, vătămătoare şi/sau periculoase, introducerea clauzelor specifice conform art.51 etc.);

d) cuantumul retribuirii muncii;

e) regimul de muncă şi de odihnă;

f) specialitatea, profesia, calificarea, funcţia;

g) caracterul înlesnirilor şi modul de acordare a acestora.

(3) Cu titlu de excepţie, modificarea unilaterală de către angajator a contractului individual de muncă este posibilă numai în cazurile şi în condiţiile prevăzute de prezentul cod. În aceste cazuri, salariatul va fi prevenit despre necesitatea modificării contractului individual de muncă cu 2 luni înainte.

Articolul  69. Schimbarea temporară a locului de muncă 

(1) Locul de muncă poate fi schimbat temporar de către angajator prin deplasarea în interes de serviciu sau detaşarea salariatului la alt loc de muncă  în conformitate cu art.70 şi 71. 

(2) Pe durata deplasării în interes de serviciu sau  a detaşării la alt loc de muncă, salariatul îşi menţine funcţia, salariul mediu şi alte drepturi prevăzute de  contractul colectiv şi de cel individual de muncă.

Articolul 70. Trimiterea în deplasare în interes de serviciu

Trimiterea salariatului în deplasare în interes de serviciu poate fi dispusă pentru o perioadă de cel mult 60 de zile calendaristice, în modul  şi  în condiţiile prevăzute la art.174-176.

Articolul 71. Detaşarea

(1) Detaşarea poate fi dispusă numai cu acordul scris al salariatului pentru o perioadă de cel mult un an.

(2) În caz de necesitate, perioada detaşării poate fi prelungită, prin acordul părţilor, cu încă cel mult un an. 

(3) Pentru unele categorii de salariaţi (art.302) , detaşarea poate fi dispusă pe o durată mai mare decît cea indicată la alin.(1).

(4) Salariatul detaşat are dreptul la compensarea cheltuielilor de transport şi a celor de cazare, precum şi la o indemnizaţie specială în conformitate cu legislaţia în vigoare, cu  contractul colectiv şi/sau cu cel individual de muncă.

(5) Prin detaşare se poate modifica şi specificul muncii, dar numai cu acordul scris al salariatului.

Articolul 72. Salarizarea în caz de detaşare

(1) Salarizarea, în caz de detaşare, va fi efectuată de unitatea la care va lucra salariatul. În cazul în care aceasta se află în imposibilitate de plată, obligaţia de retribuire a muncii prestate revine unităţii care a dispus detaşarea.

(2) Dacă, la noul loc de muncă, condiţiile de salarizare sau timpul de odihnă diferă de cele de care beneficia salariatul la unitatea care a dispus detaşarea, salariatului i se vor aplica condiţiile mai favorabile.

Articolul 73. Schimbarea temporară a locului şi specificului muncii

În cazul apariţiei unei situaţii prevăzute de art.104 alin.(2) lit.a) şi b), angajatorul poate schimba temporar, pe o perioadă de cel  mult o lună, locul şi specificul muncii salariatului fără consimţămîntul acestuia şi fără operarea modificărilor respective în contractul individual de muncă.

Articolul 74. Transferul la o altă muncă şi permutarea


(1) Transferul salariatului la o altă muncă permanentă în cadrul aceleiaşi unităţi, cu modificarea contractului individual de muncă conform art.68, precum şi transferul la o muncă permanentă la o altă unitate ori într-o altă localitate împreună cu unitatea, se permit numai cu acordul  scris al părţilor.

(2) Salariatul care, conform certificatului medical, necesită acordarea unei munci mai uşoare urmează a fi transferat, cu consimţămîntul scris al  acestuia, la o altă muncă, care  nu-i este contraindicată. Dacă salariatul refuză acest transfer, contractul individual de muncă se desface  în conformitate cu prevederile art.86 alin.(1) lit.x). În cazul în care un loc de muncă corespunzător lipseşte, contractul individual de muncă va fi desfăcut   în temeiul art.86 alin.(1) lit.d).

(3) În caz de transfer în condiţiile alin.(1) şi (2), părţile vor opera modificările necesare în contractul individual de muncă conform art.68, în temeiul ordinului (dispoziţiei, deciziei, hotărîrii) emis de angajator.


(4) Nu se consideră transfer şi nu necesită consimţămîntul salariatului permutarea lui în cadrul aceleiaşi unităţi la un alt loc de muncă, în altă subdiviziune a unităţii situată în aceeaşi localitate, însărcinarea de a îndeplini lucrul la un alt mecanism ori agregat în limitele specialităţii, calificării sau funcţiei specificate în contractul individual de muncă. În caz de permutare, angajatorul emite un ordin (dispoziţie, decizie, hotărîre) care se aduce la cunoştinţa salariatului.

Capitolul IV

 SUSPENDAREA  CONTRACTULUI INDIVIDUAL DE MUNCĂ

Articolul 75.  Noţiuni generale

(1) Suspendarea contractului individual de muncă poate interveni în circumstanţe ce nu  depind de voinţa  părţilor, prin acordul părţilor sau la iniţiativa uneia dintre părţi.

(2) Suspendarea contractului individual de muncă presupune suspendarea prestării muncii de către salariat şi a plăţii drepturilor salarialе (salariu, sporuri, alte plăţi) de către angajator.

(3) Pe toată durata suspendării contractului individual  de muncă, drepturile şi obligaţiile părţilor, în afară de cele prevăzute la alin.(2), continuă să existe dacă prin actele normative în vigoare, prin convenţiile colective, prin contractul colectiv şi prin cel  individual de muncă nu se prevede altfel.

 
Articolul 76.  Suspendarea contractului individual de muncă  

                                 în circumstanţe ce nu depind de voinţa părţilor

Contractul individual de muncă se suspendă în circumstanţe ce nu depind de voinţa părţilor în caz de:

a) concediu de maternitate;

b) boală sau traumatism;

c) detaşare;

d) carantină;

e) încorporarea în serviciul militar în termen,  în serviciul  militar cu  termen redus  sau în serviciul  civil;

f) forţă majoră, confirmată în modul stabilit, ce nu impune încetarea raporturilor de muncă;
g) trimitere în instanţa de judecată a dosarului penal  privind comiterea de către salariat a unei infracţiuni incompatibile cu munca prestată, pînă la rămînerea definitivă a hotărîrii judecătoreşti;

h) omiterе, din vina salariatului, a termenului de trecere a controlului medical;

i) depistare, conform certificatului medical, a contraindicaţiilor care nu permit îndeplinirea muncii specificate în contractul individual de muncă;

j)  cerere a organelor de control sau de drept, conform legislaţiei în vigoare;

k) prezentare la locul de muncă în stare de ebrietate alcoolică, narcotică sau toxică, constatată prin certificatul  eliberat de instituţia medicală competentă sau  prin actul comisiei formate dintr-un număr egal de reprezentanţi  ai  angajatorului şi ai salariaţilor;

l) aflare în grevă, declаrată conform prezentului cod;

m) stabilire pe termen determinat a gradului de invaliditate ca urmare a unui accident de muncă sau a unei boli profesionale; precum şi 

n) în alte cazuri prevăzute de legislaţia în vigoare.

Articolul  77. Suspendarea contractului individual de muncă 

                                 prin acordul părţilor

Contractul individual de muncă se suspendă prin acordul părţilor, exprimat în formă scrisă, în caz de:

a) acordare a concediului fără plată pe o perioadă mai mare de o lună;

b) urmare a unui  curs de formare profesională sau de stagiere cu scoaterea din activitate  pe o perioadă mai mare de 60 de zile calendaristice;

c) şomaj tehnic;

d) îngrijire a copilului bolnav în vîrstă de pînă la 7 ani;

e) îngrijire a copilului invalid pînă la vîrsta de 16 ani; precum şi

f) în alte cazuri prevăzute de legislaţia în vigoare.
Articolul  78. Suspendarea contractului individual de muncă 

                                 la iniţiativa uneia dintre părţi 

(1) Contractul individual de muncă se suspendă din iniţiativa salariatului în caz de:

a) concediu pentru îngrijirea copilului în vîrstă de pînă la 6 ani;

b) concediu pentru îngrijirea unui membru bolnav al familiei cu durata de pînă la un an, conform certificatului medical;

c) urmare a unui curs de formare profesională în afara unităţii, potrivit art.214 alin.(3);

d) ocupare a unei funcţii elective în autorităţile publice, în organele sindicale sau în cele patronale;

e) condiţii de muncă nesatisfăcătoare din punctul de vedere al protecţiei muncii; precum şi 

f) din alte motive prevăzute  de legislaţie.

(2) Contractul individual de muncă poate fi suspendat din iniţiativa angajatorului:

a) pe durata anchetei de serviciu, efectuate în condiţiile prezentului cod;

b) pe durata detaşării;  

c) în alte cazuri prevăzute de legislaţie.

Articolul 79.  Modul de soluţionare a litigiilor legate de 

                                 suspendarea contractului individual de muncă 


Litigiile legate de suspendarea contractului individual de muncă se soluţionează în modul stabilit la art.354-356.

Articolul 80. Şomajul tehnic


(1) Şomajul tehnic reprezintă imposibilitatea temporară a continuării activităţii de producţie de către angajator pentru motive economice obiective.


(2) Durata şomajului tehnic nu poate depăşi 3 luni în decursul unui an calendaristic.


(3) Pe durata şomajului tehnic, salariaţii se vor afla la dispoziţia angajatorului, acesta avînd oricînd posibilitatea să dispună reluarea  activităţii.


(4) În perioada şomajului tehnic, salariaţii vor beneficia de o indemnizaţie ce nu poate fi mai mică de 75 la sută din salariul lor de bază, cu excepţia cazurilor de suspendare a contractului individual de muncă conform art.77 lit.c).


(5) Modul în care salariaţii vor executa obligaţia de a se afla la dispoziţia angajatorului, precum şi mărimea concretă a indemnizaţiei de care beneficiază salariaţii în perioada şomajului tehnic, se stabilesc de contractul colectiv de muncă şi de convenţiile colective.

Capitolul V

 ÎNCETAREA CONTRACTULUI INDIVIDUAL DE MUNCĂ

Articolul  81. Temeiurile încetării contractului individual de muncă

(1) Contractul individual de muncă poate înceta:
 
a) în circumstanţe ce nu depind de voinţa  părţilor (art.82, 305 şi 310);

b) la iniţiativa uneia dintre părţi (art.85 şi 86).

(2) În toate cazurile menţionate la alin.(1), ziua încetării contractului individual de muncă se consideră ultima zi de muncă.


Articolul 82. Încetarea  contractului individual de muncă  

                                în circumstanţe ce nu depind de voinţa  părţilor

Contractul individual de muncă încetează în circumstanţe ce nu depind de voinţa  părţilor în caz de:

a) deces al salariatului, declarare a acestuia decedat sau dispărut fără urmă prin  hotărîre a instanţei de judecată;

b) deces al angajatorului persoană fizică,  declarare a acestuia decedat sau dispărut fără urmă prin hotărîre a instanţei de judecată;

c)  constatare a nulităţii contractului prin hotărîre a instanţei de judecată –   de la data rămînerii definitive a hotărîrii respective, cu excepţia cazurilor prevăzute la art.84 alin.(3);

d)  retragere, de către autorităţile competente, a autorizaţiei (licenţei)  de   activitate a unităţii –  de la data retragerii acesteia;

e)  privare, prin hotărîre a instanţei de judecată, de dreptul de a ocupa anumite funcţii sau de a exercita o anumită activitate – de la data rămînerii definitive a hotărîrii respective;

f) expirare a termenului contractului individual de muncă  pe  durată determinată – de la data prevăzută în contract, cu excepţia cazurilor cînd raporturile de muncă continuă de fapt şi nici una dintre  părţi nu a cerut încetarea lor;


g)  finalizare a lucrării prevăzute de contractul individual de muncă încheiat pentru perioada îndeplinirii unei anumite lucrări;


h) încheiere  a sezonului, în cazul contractului individual de muncă pentru îndeplinirea lucrărilor sezoniere;



i) forţă majoră, confirmată în modul stabilit, care exclude posibilitatea continuării raporturilor de muncă;


j) alte temeiuri prevăzute la art.305 şi 310.

Articolul 83. Încetarea contractului individual de muncă    

                                pe  durată determinată

(1) În caz de încetare a contractului individual de muncă pe durată determinată în legătură cu expirarea termenului său, salariatul trebuie să fie înştiinţat în scris de către angajator despre acest fapt cu  cel  puţin  10 zile lucrătoare înainte.

(2) Contractul individual de muncă pe durată determinată poate înceta înainte de termenul indicat în contract numai prin acordul  scris al părţilor în cazurile şi modul prevăzute de contract, cu excepţia cazurilor specificate la art.86 alin.(1) lit.b)-e) .

(3) Contractul individual de muncă pe durată determinată încheiat pentru perioada îndeplinirii obligaţiilor de muncă ale salariatului al cărui contract individual de muncă este suspendat (art.55 lit.a))  încetează în ziua reîntoarcerii acestui salariat la lucru.

(4) Dacă, la expirarea termenului contractului individual de muncă pe  durată determinată, nici una dintre părţi nu a cerut încetarea lui şi raporturile de muncă continuă de fapt, contractul se consideră prelungit pe  durată nedeterminată. 

Articolul 84. Nulitatea contractului individual de muncă


(1) Nerespectarea oricărei dintre condiţiile stabilite de prezentul cod pentru încheierea contractului individual de muncă atrage nulitatea acestuia.

(2) Constatarea nulităţii contractului individual de muncă produce efecte pentru viitor.

(3) Nulitatea contractului individual de muncă poate fi înlăturată prin îndeplinirea condiţiilor corespunzătoare impuse de prezentul cod. 

(4) În cazul  în care o clauză a contractului individual de muncă este afectată de nulitate, deoarece stabileşte pentru salariat drepturi sub limitele impuse de legislaţie,  de  convenţiile colective sau de contractul colectiv de muncă, ea va fi înlocuită în mod automat de dispoziţiile legale, convenţionale sau contractuale minime aplicabile.

(5) Nulitatea contractului individual de muncă se constată prin hotărîre a instanţei de judecată.

Articolul 85. Demisia

(1) Salariatul are dreptul la demisie – desfacere a contractului individual de muncă pe durată nedeterminată din proprie iniţiativă,  anunţînd despre aceasta angajatorul, prin cerere scrisă, cu 14 zile calendaristice înainte.

(2) În caz de  demisie a salariatului în legătură cu pensionarea, stabilirea gradului de invaliditate, concediul pentru îngrijirea copilului, înmatricularea într-o instituţie de învăţămînt, trecerea cu traiul în altă localitate, încălcarea de către angajator a contractului individual şi/sau colectiv de muncă, a legislaţiei muncii în vigoare, angajatorul este obligat să accepte demisia în termenul indicat în cerere.

(3) După expirarea termenului indicat la alin.(1), salariatul are dreptul să înceteze lucrul, iar angajatorul este obligat să efectueze achitarea deplină a drepturilor salariale ce i se cuvin salariatului şi să-i elibereze carnetul de muncă şi alte documente legate de activitatea acestuia în unitate.

(4) Pînă la expirarea termenului indicat la alin.(1), salariatul are dreptul oricînd să-şi retragă cererea sau să depună o nouă cerere, prin care s-o anuleze pe prima. În acest caz, angajatorul este în drept să-l demită pe salariat numai cînd, pînă la retragerea (anularea) cererii depuse, a fost încheiat un contract individual de muncă cu un alt salariat, în condiţiile prezentului cod.

Articolul 86. Concedierea

(1) Concedierea –  desfacerea din iniţiativa angajatorului  a contractului individual de muncă pe durată nedeterminată, precum  şi a celui pe durată determinată –   se admite pentru  următoarele motive:

a) rezultatul nesatisfăcător al perioadei de probă (art.63 alin.(2));

b) lichidarea unităţii sau încetarea activităţii angajatorului persoană fizică;

c) reducerea numărului sau a statelor de personal din unitate;

d) constatarea faptului că salariatul nu corespunde funcţiei deţinute sau muncii prestate din cauza stării de sănătate, în conformitate cu certificatul medical;

e) constatarea faptului că salariatul nu corespunde funcţiei deţinute sau muncii prestate ca urmare a calificării insuficiente, confirmate prin hotărîre a comisiei de atestare;

f) schimbarea proprietarului unităţii (în privinţa conducătorului unităţii, a adjuncţilor săi, a  contabilului-şef);

g) încălcarea repetată, pe parcursul unui an, a obligaţiilor de muncă, dacă anterior au fost aplicate sancţiuni disciplinare;

h) absenţa fără motive întemeiate de la lucru mai mult de 4 ore consecutive în timpul zilei de muncă;

i) prezentarea  la lucru în stare de ebrietate alcoolică, narcotică sau toxică, stabilită  în modul  prevăzut la art.76 lit.k);

j) săvîrşirea la locul de muncă a unei sustrageri (inclusiv în proporţii mici) din  patrimoniul  unităţii, stabilite prin hotărîre a instanţei de judecată sau a organului de competenţa căruia ţine aplicarea sancţiunilor administrative;

k) comiterea de către  salariatul care mînuieşte nemijlocit valori băneşti sau materiale a unor acţiuni culpabile dacă aceste acţiuni pot servi temei pentru pierderea încrederii angajatorului faţă de salariatul respectiv;

l) încălcarea  gravă repetată, pe parcursul unui an, a statutului instituţiei de învăţămînt de către un cadru  didactic (art.301);

m) comiterea de către salariatul care îndeplineşte funcţii educative a unei fapte imorale incompatibile cu funcţia deţinută;

n) aplicarea, chiar şi o singură dată,  de către un cadru didactic a violenţei fizice sau psihice faţă de discipoli (art.301);

o) semnarea de către conducătorul unităţii (filialei, subdiviziunii), de către adjuncţii săi sau de către contabilul-şef a unui act juridic nefondat care a cauzat prejudicii materiale unităţii;

p) încălcarea gravă, chiar şi  o singură dată,  a obligaţiilor de muncă  de către conducătorul unităţii,  de către adjuncţii săi sau de către contabilul-şef;

r) prezentarea de către salariat angajatorului, la încheierea contractului individual de muncă, a unor documente false (art.57 alin.(1)), fapt confirmat în modul stabilit;

s) încheierea, vizînd salariaţii ce prestează munca prin cumul, a unui contract individual de muncă cu o altă persoană care va exercita profesia, specialitatea sau funcţia respectivă ca profesie, specialitate sau funcţie de bază (art.273);

t) restabilirea la locul de muncă, conform hotărîrii instanţei de judecată, a persoanei care a îndeplinit anterior munca respectivă, dacă permutarea sau transferul salariatului la o altă muncă conform prezentului cod nu sînt posibile;

u) transferul salariatului la o altă unitate cu acordul celui transferat şi al ambilor angajatori;

v) refuzul salariatului de a continua munca în legătură cu schimbarea proprietarului unităţii sau reorganizarea acesteia, precum şi a transferării unităţii în subordinea unui alt organ;

x) refuzul salariatului de a fi transferat la o altă muncă pentru motive de sănătate, conform certificatului medical (art.74 alin.(2)); 

y) refuzului salariatului de a fi transferat în altă localitate în legătură cu mutarea   unităţii în această localitate (art.74 alin.(1));  precum şi

z)  pentru  alte motive prevăzute de prezentul  cod şi de alte acte legislative.

(2) Nu se admite concedierea salariatului în perioada aflării lui  în concediu medical, în concediu de odihnă anual, în concediu de studii, în concediu pentru îngrijirea copilului în vîrstă de pînă la 6 ani, precum şi în perioada detaşării, cu excepţia cazurilor de lichidare a unităţii.

Articolul 87. Interzicerea concedierii fără acordul 

 organului sindical

(1) Concedierea salariaţilor membri de sindicat în cazurile stipulate la art.86 alin.(1) lit.c),  d), e), g)  şi  h)  poate avea loc doar cu acordul preliminar al organului (organizatorului) sindical din unitate. În celelalte cazuri, concedierea se admite cu consultarea prealabilă a organului (organizatorului) sindical din unitate.

(2) Concedierea persoanei alese în organul sindical şi neeliberate de la locul de muncă de bază se admite cu respectarea modului general de concediere şi doar cu acordul preliminar al organului sindical al cărui membru este persoana în cauză.

(3) Conducătorii organizaţiei sindicale primare (organizatorii sindicali) neeliberaţi de la locul de muncă de bază nu pot fi concediaţi fără acordul preliminar al organului sindical ierarhic superior.

(4) Organele sindicale (organizatorii sindicali) indicate la alin.(1)-(3) îşi vor comunica acordul sau dezacordul (opinia consultativă) privind concedierea salariatului în termen de 10 zile lucrătoare de la data solicitării acordului  de către angajator. În cazul în care răspunsul nu a fost primit de angajator în acest termen, acordul (comunicarea opiniei consultative) a organului respectiv se prezumă.
Articolul 88. Procedura de concediere în cazul lichidării unităţii, 

                      reducerii numărului sau a statelor de personal

(1) Angajatorul este în drept să concedieze salariaţii de la unitate în legătură cu lichidarea acesteia ori în legătură  cu reducerea numărului sau a statelor de personal (art.86 alin.(1) lit.b)  şi c))  doar cu condiţia că:

a) va emite un ordin (dispoziţie, decizie, hotărîre), motivat din punct de vedere juridic, cu privire la lichidarea unităţii ori reducerea numărului sau a statelor de personal;

b) va emite un ordin (dispoziţie, decizie, hotărîre) cu privire la preavizarea, sub semnătură, a salariaţilor cu 2 luni înainte de lichidarea unităţii ori de reducerea numărului sau a statelor de personal. În caz de reducere a numărului sau a statelor de personal, vor fi preavizate numai persoanele ale căror locuri de muncă urmează a fi reduse; 

c) o dată cu preavizarea în legătură cu reducerea numărului sau a statelor de personal, va propune salariatului un alt loc de muncă în unitatea respectivă;

d) va reduce, în primul rînd, locurile de muncă vacante;

e) va desface contractul individual de muncă în primul rînd cu salariaţii angajaţi prin cumul;  

f) va acorda salariatului ce urmează a fi concediat o zi lucrătoare pe săptămînă cu menţinerea salariului mediu pentru căutarea unui alt loc de muncă;

g) va prezenta, în modul stabilit, cu 2 luni înainte de concediere, agenţiei  pentru  ocuparea  forţei de muncă informaţiile privind persoanele ce urmează a fi disponibilizate; 

h) se va adresa organului sindical în vederea obţinerii acordului pentru concediere, în modul prevăzut  de prezentul cod;

 
i) în cazul în care reorganizarea sau lichidarea unităţii presupune  reducerea în masă a locurilor de muncă, va informa, cu cel puţin 3 luni înainte, despre acest lucru organele sindicale din unitatea şi ramura respectivă şi va iniţia negocieri în vederea respectării drepturilor şi intereselor salariaţilor. Criteriile vizînd reducerea în masă a locurilor de muncă se stabilesc prin convenţiile colective.

 (2) În cazul  în care,  după expirarea termenului de preavizare de 2 luni, nu a fost emis ordinul (dispoziţia, decizia, hotărîrea) de concediere a salariatului, această procedură nu poate fi repetată pe parcursul unui an calendaristic. În termenul de preavizare nu se include perioada aflării salariatului în concediul anual de odihnă, în concediul de studii şi în concediul medical.

(3) Locul de muncă redus nu poate fi inclus în statele de personal timp de un an de la data concedierii salariatului care l-a ocupat.

Articolul 89. Restabilirea la locul de muncă

(1) Salariatul transferat nelegitim la o altă muncă sau eliberat nelegitim din serviciu poate fi restabilit la locul de muncă prin hotărîre a instanţei de judecată.

(2) La examinarea litigiului individual de muncă de către instanţa de judecată, angajatorul este obligat să dovedească necesitatea şi să indice temeiurile transferării sau eliberării din serviciu a salariatului. În cazul concedierii unui membru de sindicat fără acordul organului sindical, cînd acordul respectiv este necesar conform art.87, instanţa de judecată, prin hotărîre, restabileşte salariatul la locul de muncă.

Articolul 90. Răspunderea angajatorului pentru transferul 

                                sau eliberarea nelegitimă din serviciu 


(1) În cazul restabilirii la locul de muncă a salariatului transferat sau eliberat  nelegitim din serviciu, angajatorul este obligat să repare prejudiciul  cauzat acestuia.


(2) Repararea de către angajator a prejudiciului  cauzat salariatului constă în:

a)  plata obligatorie a unei despăgubiri pentru întreaga perioadă de absenţă forţată de la muncă într-o mărime nu mai mică decît salariul mediu al salariatului pentru această perioadă;

b) compensarea cheltuielilor suplimentare legate de contestarea transferului sau a eliberării din serviciu (consultarea specialiştilor, cheltuielile de judecată etc.);

c)  compensarea prejudiciului moral cauzat salariatului.

(3) Mărimea reparării prejudiciului moral se determină de către instanţa de judecată, ţinîndu-se cont de aprecierea dată acţiunilor angajatorului, dar nu poate fi mai mică decît un salariu mediu lunar al salariatului.

(4) În locul restabilirii la locul de muncă, instanţa de judecată poate încasa de la angajator, cu acordul salariatului, în beneficiul acestuia, o compensaţie suplimentară de cel  puţin 3 salarii medii lunare ale salariatului.

Capitolul VI

 PROTECŢIA DATELOR PERSONALE ALE SALARIATULUI

Articolul 91. Cerinţele generale privind prelucrarea datelor personale 

                                ale salariatului şi garanţiile referitoare la protecţia lor


În scopul asigurării drepturilor şi libertăţilor omului şi cetăţeanului, în procesul prelucrării datelor personale ale salariatului, angajatorul şi reprezentanţii lui sînt obligaţi să respecte următoarele cerinţe:

a) prelucrarea datelor personale ale salariatului poate fi efectuată exclusiv în scopul îndeplinirii prevederilor legislaţiei în vigoare, acordării de  asistenţă la angajare, instruirii şi avansării în serviciu, asigurării securităţii personale a salariatului, controlului volumului şi calităţii lucrului îndeplinit şi asigurării integrităţii bunurilor unităţii;

b) la determinarea volumului şi conţinutului datelor personale ale salariatului ce urmează a fi prelucrate, angajatorul este obligat să se conducă de legislaţia în vigoare;

c) toate datele personale  urmează a fi preluate de la salariat sau din sursa indicată de acesta;

d) angajatorul nu este în drept să obţină  şi să prelucreze date referitoare la convingerile politice şi religioase ale salariatului, precum şi la viaţa privată a acestuia. În cazurile prevăzute de lege,  angajatorul poate cere  şi  prelucra date despre viaţa privată a salariatului numai cu acordul scris al acestuia;


e) angajatorul nu este în drept să obţină şi să prelucreze date privind apartenenţa salariatului la sindicate, asociaţii obşteşti şi religioase, partide şi alte organizaţii social-politice, cu excepţia cazurilor prevăzute de lege;


f) la adoptarea unei decizii care afectează interesele salariatului, angajatorul nu este în drept să se bazeze pe datele personale ale salariatului obţinute exclusiv în urma  prelucrării automatizate sau pe cale electronică;


g) protecţia datelor personale ale salariatului contra utilizării ilegale sau pierderii este asigurată din contul  angajatorului;


h) salariaţii şi reprezentanţii lor trebuie să fie familiarizaţi, sub semnătură, cu documentele vizînd modul de prelucrare şi păstrare a datelor personale ale salariaţilor din unitate şi să fie informaţi despre drepturile şi obligaţiile lor în domeniul respectiv;


i) salariaţii nu trebuie să renunţe la drepturile lor privind păstrarea şi protecţia datelor personale;


j) angajatorii, salariaţii şi reprezentanţii lor trebuie să elaboreze în comun  măsurile de protecţie a datelor personale ale salariaţilor.

Articolul 92. Transmiterea datelor personale ale salariatului


La transmiterea datelor personale ale salariatului, angajatorul trebuie să respecte următoarele cerinţe:


a) să nu comunice unor terţi datele personale ale salariatului fără acordul scris al  acestuia, cu excepţia cazurilor cînd acest lucru este necesar în scopul prevenirii unui pericol pentru viaţa sau sănătatea salariatului, precum şi a cazurilor prevăzute de lege;


b) să nu comunice datele personale ale salariatului în scopuri comerciale fără acordul  scris al  acestuia;


c) să prevină persoanele care primesc datele personale ale salariatului despre faptul că acestea pot fi utilizate doar în scopurile pentru care au fost comunicate şi să ceară persoanelor în cauză confirmarea în scris a respectării acestei reguli. Persoanele care primesc datele personale ale salariatului sînt obligate să respecte  regimul de confidenţialitate, cu excepţia  cazurilor prevăzute  lege;


d) să permită accesul la datele personale ale salariatului doar persoanelor împuternicite în acest sens, care, la rîndul lor, au dreptul să solicite numai datele personale necesare exercitării unor atribuţii concrete;   


e) să nu solicite informaţii privind starea sănătăţii salariatului, cu excepţia datelor ce vizează capacitatea salariatului de a-şi îndeplini obligaţiile de muncă;


f) să transmită reprezentanţilor salariaţilor datele personale ale salariatului în modul prevăzut de prezentul cod şi să limiteze această informaţie numai la acele date personale care sînt necesare exercitării de către reprezentanţii respectivi a atribuţiilor lor.

Articolul 93. Drepturile salariatului privind asigurarea protecţiei 

                     datelor sale  personale care se păstrează la angajator


În scopul asigurării protecţiei datelor sale personale care se păstrează la angajator, salariatul are dreptul:

a) de a primi informaţia deplină despre datele sale personale şi modul de prelucrare a acestora;

b) de a avea acces liber şi gratuit la datele sale personale, inclusiv dreptul la  copie de pe orice act juridic care conţine datele sale personale, cu excepţia cazurilor prevăzute de legislaţia în vigoare;

c) de a-şi desemna reprezentanţii pentru protecţia datelor sale personale;

d) de a avea acces la informaţia cu caracter medical ce-l vizează, inclusiv prin intermediul  lucrătorului medical, la alegerea sa;

e) de a cere excluderea sau rectificarea datelor personale incorecte şi/sau incomplete,  precum şi a datelor prelucrate cu încălcarea cerinţelor prezentului cod. În cazul în care angajatorul refuză să excludă sau să rectifice datele personale incorecte, salariatul este în drept să notifice în scris angajatorului dezacordul său motivat;

f) de a ataca în instanţa de judecată orice acţiuni sau inacţiuni ilegale ale angajatorului admise la obţinerea, păstrarea, prelucrarea şi protecţia datelor personale ale salariatului.

Articolul 94. Răspunderea pentru încălcarea normelor

                                privind obţinerea, păstrarea, prelucrarea 

                                şi protecţia datelor personale ale salariatului

Persoanele vinovate de încălcarea normelor privind obţinerea, păstrarea, prelucrarea şi protecţia datelor personale ale salariatului poartă răspundere conform legislaţiei în vigoare.

T i t l u l  IV

  TIMPUL DE MUNCĂ ŞI TIMPUL DE ODIHNĂ

Capitolul I

 TIMPUL DE MUNCĂ

Articolul 95. Noţiunea de timp de muncă. 

                                Durata normală a timpului de muncă

(1) Timpul de muncă reprezintă timpul pe care salariatul, în conformitate cu regulamentul intern al unităţii, cu contractul individual şi cu cel colectiv de muncă, îl foloseşte pentru îndeplinirea obligaţiilor de muncă.

(2) Durata normală a timpului de muncă al salariaţilor din unităţi nu poate depăşi 40 de ore pe săptămînă.

Articolul 96. Durata redusă a timpului de muncă

(1) Pentru anumite categorii de salariaţi, în funcţie de vîrstă, de starea sănătăţii, de condiţiile de muncă  şi de alte circumstanţe, în conformitate cu legislaţia în vigoare şi contractul individual de muncă, se stabileşte durata redusă a timpului de muncă.

(2) Durata săptămînală redusă a  timpului de muncă constituie:

a) 24 de ore pentru salariaţii în vîrstă de la 15 la 16 ani ;

b) 35 de ore  pentru salariaţii în vîrstă de la 16 la 18 ani; 

c) 35 de ore pentru salariaţii care activează în condiţii de muncă vătămătoare, conform  nomenclatorului  aprobat de Guvern.

 
(3) Pentru anumite categorii de salariaţi a căror muncă implică un efort intelectual şi psiho-emoţional sporit, durata timpului de muncă se stabileşte de Guvern şi nu poate depăşi 35 de ore pe săptămînă.

(4) Pentru invalizii de gradul I şi II (dacă aceştia nu beneficiază de  înlesniri mai mari) se stabileşte o durată redusă a timpului de muncă de 30 de ore pe săptămînă.

Articolul 97.  Timpul de muncă parţial

(1) Prin acordul dintre salariat şi angajator se poate stabili, atît la momentul angajării la lucru, cît şi mai tîrziu, ziua de muncă parţială sau săptămîna de muncă parţială. La rugămintea femeii gravide, a salariatului care are copii în vîrstă de pînă la 14 ani sau copii invalizi în vîrstă de pînă la 16 ani (inclusiv aflaţi sub tutela sa) ori  a salariatului care îngrijeşte de un membru al familiei bolnav, în conformitate cu certificatul medical, angajatorul este obligat să le stabilească ziua sau săptămîna de muncă parţială.


(2) Retribuirea muncii în cazurile prevăzute la alin. (1) se efectuează proporţional timpului lucrat sau în funcţie de volumul lucrului făcut.

(3) Activitatea în condiţiile timpului de muncă parţial nu implică  limitarea drepturilor salariatului  privind calcularea vechimii în muncă, durata concediului de odihnă anual sau a altor drepturi de muncă.

Articolul 98.  Repartizarea timpului de muncă în cadrul săptămînii

(1) Repartizarea timpului de muncă în cadrul săptămînii este, de regulă, uniformă şi constituie 8 ore pe zi, timp de 5 zile, cu două zile de repaus. 

(2) La unităţile unde, ţinîndu-se cont de specificul muncii, introducerea săptămînii de lucru de 5 zile este neraţională, se admite, ca excepţie, stabilirea săptămînii de lucru  de 6 zile cu o zi de repaus. 

(3) Repartizarea timpului de muncă se poate realiza şi în cadrul unei săptămîni de lucru comprimate din 4 zile sau 4 zile şi jumătate, cu condiţia ca durata săptămînală a timpului de muncă să nu depăşească durata maximă legală prevăzută la art.95 alin.(2). Angajatorul care introduce săptămîna de lucru comprimată are obligaţia de a respecta dispoziţiile speciale cu privire la durata timpului zilnic de muncă al femeilor şi tinerilor.

 
(4) Tipul săptămînii de lucru, regimul de muncă – durata programului de muncă (al schimbului), timpul începerii şi terminării lucrului, întreruperile, alternarea zilelor lucrătoare şi nelucrătoare –  se stabilesc prin regulamentul intern al unităţii şi  prin contractul colectiv şi/sau prin contractele  individuale de muncă.

Articolul 99. Evidenţa globală a timpului de muncă


(1)  În  unităţi poate fi introdusă evidenţa globală a timpului de muncă, cu condiţia ca durata timpului de muncă să nu depăşească numărul de ore lucrătoare stabilite de prezentul cod. În aceste cazuri, perioada de evidenţă nu trebuie să fie mai mare de un an, iar durata zilnică a timpului de muncă (a schimbului) nu poate depăşi 12 ore. 

(2)  Modul de aplicare a evidenţei globale a timpului de muncă se stabileşte prin regulamentul intern al  unităţii şi prin contractul colectiv de muncă, luîndu-se în considerare restricţiile prevăzute pentru unele profesii de convenţiile colective la nivel naţional şi ramural şi  de actele internaţionale la care Republica Moldova este parte.

Articolul 100.  Durata zilnică a timpului de muncă

(1) Durata zilnică normală a timpului de muncă constituie 8 ore.

(2) Pentru salariaţii în  vîrstă de pînă  la 16 ani, durata zilnică a timpului de muncă nu poate depăşi 5 ore.

 
(3) Pentru salariaţii în vîrstă de la 16 la 18 ani şi salariaţii care lucrează în condiţii de muncă vătămătoare, durata zilnică a timpului de muncă nu poate depăşi 7 ore.

(4) Pentru invalizi, durata zilnică a timpului de muncă se stabileşte conform certificatului medical, în limitele duratei zilnice normale a timpului de muncă.

 
(5) Durata zilnică maximă a timpului de muncă nu poate depăşi 10 ore în limitele  duratei normale a timpului de muncă de 40 de ore pe săptămînă.

 
(6) Pentru anumite genuri  de activitate, unităţi sau profesii se poate stabili, prin convenţie colectivă, o durată zilnică a timpului de muncă de 12 ore, urmată de o perioadă de repaus de cel puţin 24 de ore.

(7) Angajatorul poate stabili, cu acordul scris al salariatului, programe individualizate de muncă, cu un regim flexibil al timpului de muncă, dacă această posibilitate este prevăzută de regulamentul intern al  unităţii sau de contractul colectiv de muncă.

(8) La  lucrările unde caracterul deosebit al muncii o  impune, ziua de muncă poate fi segmentată, în modul prevăzut de lege, cu condiţia ca durata totală a timpului de muncă să nu fie mai mare decît durata zilnică normală a timpului de muncă.

 
(9) Durata zilei de muncă poate fi, de asemenea, împărţită în două segmente: o perioadă fixă, în care salariatul se află la locul de muncă şi o perioadă variabilă (mobilă), în care salariatul îşi alege orele de sosire şi plecare, cu respectarea  duratei zilnice normale a timpului de muncă.

Articolul 101. Munca în schimburi 


(1) Munca în schimburi, adică  lucrul în 2, 3 sau 4 schimburi,  se aplică în cazurile cînd durata procesului de producţie depăşeşte durata admisă a zilei de muncă, precum şi în scopul utilizării mai eficiente a utilajului, sporirii volumului de producţie sau de  servicii.


(2) În condiţiile muncii în schimburi, fiecare grup de salariaţi prestează munca în  limitele programului stabilit.


(3) Programul  muncii în schimburi se aprobă de angajator de comun acord cu reprezentanţii salariaţilor, ţinîndu-se cont de specificul muncii.


(4) Munca în decursul a două schimburi succesive este interzisă.


(5) Programul  muncii în schimburi se aduce la cunoştinţa salariaţilor  cu cel  puţin o lună înainte de punerea lui în aplicare.

(6) Durata întreruperii în muncă între schimburi nu poate fi mai mică decît durata dublă a timpului de muncă din schimbul precedent (inclusiv pauza pentru masă).

Articolul 102. Durata muncii în ajunul zilelor de sărbătoare nelucrătoare

Durata muncii zilnice (a schimbului) în ajunul zilelor de sărbătoare nelucrătoare se reduce cu cel puţin o oră pentru toţi salariaţii, cu excepţia celor cărora li s-a stabilit,  conform art.96,  durata redusă a timpului de muncă sau, conform art.97,  ziua de muncă parţială.

Articolul 103.  Munca de noapte

(1) Se consideră muncă de noapte munca prestată între orele 22.00 şi 6.00.

(2) Durata muncii (schimbului)  de noapte se reduce cu o oră.

(3) Durata muncii (schimbului) de noapte nu se reduce salariaţilor pentru care este stabilită durata redusă a timpului de muncă, precum şi salariaţilor angajaţi special pentru munca de noapte, dacă contractul colectiv de muncă nu prevede altfel.

(4) Orice salariat care, într-o perioadă de 6 luni, prestează cel puţin 120 de ore de muncă de noapte va fi supus unui examen medical din contul  angajatorului.

(5) Nu se admite atragerea la munca de noapte a salariaţilor în  vîrstă de pînă  la 18 ani, a femeilor gravide, a femeilor aflate în concediul postnatal, a femeilor care au copii în vîrstă de pînă la 3 ani, precum şi a persoanelor cărora munca de noapte le este contraindicată conform certificatului medical.

(6) Invalizii de gradul I şi II, femeile care au copii în vîrstă de la 3 la 6 ani (copii invalizi în vîrstă de pînă la 16 ani), persoanele care îmbină concediile pentru îngrijirea copilului prevăzute la art.126 şi 127 alin.(2) cu activitatea de muncă şi salariaţii care îngrijesc de un membru al familiei bolnav în baza certificatului medical pot presta muncă de noapte numai cu acordul lor scris. Totodată, angajatorul este obligat să informeze în scris salariaţii menţionaţi despre dreptul lor de a refuza munca  de noapte.

Articolul 104. Munca suplimentară

(1) Se consideră muncă suplimentară munca prestată în afara duratei normale a timpului de muncă săptămînal prevăzute la art.95.

(2) Atragerea la muncă suplimentară poate fi dispusă de angajator fără acordul salariatului:

a) pentru efectuarea lucrărilor necesare pentru apărarea ţării, pentru preîntîmpinarea unei  avarii  de producţie ori  pentru înlăturarea consecinţelor unei avarii de producţie sau a unei calamităţi naturale;

b) pentru  efectuarea lucrărilor necesare înlăturării unor situaţii care ar putea periclita buna funcţionare a serviciilor de aprovizionare cu apă şi energie electrică, de canalizare, poştale, de telecomunicaţii şi informatică, a căilor de comunicaţie şi  a mijloacelor de transport în comun, a instalaţiilor de distribuire a combustibilului.

(3) Atragerea la muncă suplimentară se efectuează de angajator cu acordul scris al salariatului:

a) pentru finalizarea lucrului început care, din cauza unei reţineri neprevăzute legate de condiţiile tehnice ale procesului de producţie, nu a putut fi dus pînă la capăt în decursul duratei  normale a timpului de muncă, iar  întreruperea lui  poate provoca deteriorarea sau distrugerea bunurilor angajatorului sau ale  proprietarului, a patrimoniului municipal sau de stat;

b) pentru  efectuarea lucrărilor temporare de reparare şi restabilire a dispozitivelor şi instalaţiilor, dacă deficienţele acestora ar putea provoca încetarea lucrului pentru un timp nedeterminat şi pentru mai multe persoane;

c) pentru  efectuarea lucrărilor impuse de apariţia unor circumstanţe care ar putea provoca deteriorarea sau distrugerea bunurilor  unităţii, inclusiv a materiei prime, materialelor sau produselor;

d) pentru continuarea muncii în caz de neprezentare a lucrătorului  de schimb, dacă munca nu admite întrerupere. În aceste cazuri, angajatorul este obligat să ia  măsuri urgente de  înlocuire a  salariatului respectiv.

(4) Atragerea  la muncă suplimentară în alte cazuri decît cele prevăzute la alin.(2) şi  (3)  se admite cu acordul  scris al salariatului şi al reprezentanţilor salariaţilor.


(5) La solicitarea angajatorului, salariaţii pot presta munca în afara orelor de program în limita a 120 de ore într-un an calendaristic. În cazuri excepţionale, această limită, cu  acordul  reprezentanţilor salariaţilor,  poate fi extinsă pînă la   240 de ore. 

 
(6) În cazul în care  solicită prestarea muncii suplimentare, angajatorul este obligat să asigure salariaţilor condiţii normale de muncă, inclusiv cele privind protecţia  şi igiena muncii.

(7) Atragerea la muncă suplimentară se efectuează în baza ordinului (dispoziţiei, deciziei, hotărîrii) angajatorului, care se aduce la cunoştinţa salariaţilor respectivi sub semnătură.

Articolul 105.  Limitarea muncii suplimentare

(1) Nu se admite atragerea la muncă suplimentară a salariaţilor în  vîrstă de pînă  la  18 ani, a femeilor gravide, a femeilor aflate în concediul postnatal, a femeilor care au copii în vîrstă de pînă la 3 ani, precum şi a persoanelor cărora munca suplimentară le este contraindicată conform certificatului medical.

(2) Invalizii de gradul I şi II, femeile care au copii în vîrstă de la 3 la 6 ani (copii invalizi în vîrstă de pînă la 16 ani), persoanele care îmbină concediile pentru îngrijirea copilului prevăzute de art.126 şi 127 alin.(2) cu activitatea de muncă şi salariaţii care îngrijesc de un membru al familiei bolnav, în baza certificatului medical, pot presta muncă suplimentară numai cu acordul lor  scris. Totodată, angajatorul este obligat să informeze în scris salariaţii menţionaţi  despre dreptul lor de a refuza munca suplimentară.

(3) Efectuarea muncii suplimentare nu poate avea ca efect majorarea duratei zilnice a timpului de muncă peste 12 ore.

Articolul 106. Evidenţa timpului de muncă

Angajatorul este obligat să ţină, în modul stabilit, evidenţa timpului de muncă prestat efectiv  de fiecare salariat, inclusiv a muncii suplimentare, a muncii prestate în zilele de repaus şi în zilele de sărbătoare nelucrătoare.

Capitolul  II

 TIMPUL DE ODIHNĂ

Articolul 107.  Pauza de masă şi repausul zilnic


(1) În cadrul programului zilnic de muncă, salariatului trebuie să i se acorde o pauză de masă de cel puţin 30 de minute.


(2) Durata concretă a pauzei de masă şi timpul acordării acesteia se stabilesc în contractul colectiv de muncă sau în regulamentul intern al unităţii. Pauzele de masă, cu excepţiile prevăzute în contractul colectiv de muncă sau în regulamentul intern al unităţii, nu se vor include în  timpul de muncă.


(3) La unităţile cu flux continuu, angajatorul este obligat să asigure salariaţilor condiţii pentru luarea mesei în timpul serviciului la locul de muncă.


(4) Durata repausului zilnic, cuprinsă între sfîrşitul programului de muncă într-o zi şi începutul programului de muncă în ziua imediat  următoare, nu poate fi mai mică decît durata dublă a timpului de muncă zilnic.

Articolul 108. Pauzele pentru alimentarea copilului


(1) Femeilor care au copii în vîrstă de pînă la 3 ani li se acordă, pe lîngă pauza de masă, pauze suplimentare pentru alimentarea copilului.


(2) Pauzele suplimentare vor avea o  frecvenţă de cel  puţin  o  dată la fiecare 3 ore, fiecare pauză avînd o durată de minimum 30 de minute. Pentru femeile care au  2 sau mai mulţi copii în vîrstă de pînă la 3 ani, durata pauzei nu poate fi mai mică de o oră.


(3) Pauzele pentru alimentarea copilului se includ în timpul de muncă şi se plătesc reieşindu-se din salariul mediu.


(4) Unuia dintre părinţi (tutorelui, curatorului) care educă un copil invalid i se va acorda suplimentar, în baza unei  cereri scrise, o zi liberă pe lună, cu menţinerea salariului mediu din contul angajatorului.

Articolul 109. Repausul săptămînal 


(1) Repausul săptămînal se acordă timp de 2 zile consecutive, de regulă sîmbăta şi duminica.


(2) În cazul în care un repaus simultan pentru întregul personal al unităţii în zilele de sîmbătă şi duminică ar prejudicia interesul public sau ar compromite funcţionarea normală a unităţii, repausul săptămînal poate fi acordat şi în alte zile, stabilite prin contractul colectiv de muncă sau prin regulamentul intern al unităţii, cu condiţia ca una din zilele libere să fie duminica.


(3) În unităţile în care, datorită specificului muncii, nu se poate acorda repausul săptămînal în ziua de duminică, salariaţii vor beneficia de două zile libere în cursul săptămînii şi de un spor la salariu stabilit prin contractul colectiv de muncă sau contractul individual de muncă.


(4) Durata repausului săptămînal neîntrerupt în orice caz nu trebuie să fie mai mică de 42 de ore, cu excepţia cazurilor cînd săptămîna de muncă este de        6 zile.

Articolul 110.  Munca în zilele de repaus


(1) Munca în zilele de repaus este interzisă.


(2) Prin derogare de la dispoziţiile alin.(1), atragerea salariaţilor la muncă în zilele de repaus se admite în modul şi în cazurile prevăzute la art.104 alin.(2) şi (3). 

 (3) Nu se admite atragerea la muncă în zilele de repaus a salariaţilor în  vîrstă de  pînă  la 18 ani, a femeilor gravide, a femeilor aflate în concediul postnatal şi a femeilor care au copii în vîrstă de pînă la 3 ani.

(4) Invalizii de gradul I şi II, femeile care au copii în vîrstă de la 3  la 6 ani (copii invalizi în vîrstă de pînă la 16 ani), persoanele care îmbină concediile pentru îngrijirea copilului prevăzute la art.126 şi 127 alin.(2) cu activitatea de munca şi salariaţii care îngrijesc de un membru al familiei bolnav, în baza certificatului medical, pot presta munca în zilele de repaus numai cu acordul lor scris. Totodată, angajatorul este obligat să informeze în scris salariaţii menţionaţi  despre dreptul lor de a refuza munca în zilele de repaus.

Articolul 111.  Zilele de sărbătoare nelucrătoare


(1) În Republica Moldova, zile de sărbătoare nelucrătoare, cu menţinerea salariului mediu, sînt:

a) 1 ianuarie – Anul Nou;

b) 7 şi 8 ianuarie – Naşterea lui Isus Hristos (Crăciunul);

c) 8 martie – Ziua internaţională a femeii;

d) prima şi a doua zi de Paşte conform  calendarului bisericesc;

e) ziua de luni la o săptămînă după Paşte ( Paştele Blajinilor);

f) 1 mai – Ziua internaţională a solidarităţii oamenilor muncii;

g) 9 mai – Ziua Victoriei şi a comemorării eroilor căzuţi pentru independenţa Patriei;

h) 27 august – Ziua Republicii;

i) 31 august – sărbătoarea „Limba noastră”;

j) ziua Hramului bisericii din localitatea respectivă, declarată în modul stabilit de primăria municipiului, oraşului, comunei, satului.

(2) În zilele de sărbătoare nelucrătoare se admit lucrările în unităţile a căror  oprire nu este posibilă în legătură cu condiţiile tehnice şi de producţie (unităţile cu flux continuu), lucrările determinate de necesitatea deservirii populaţiei, precum şi lucrările urgente de reparaţie şi de încărcare-descărcare.

(3) Nu se admite atragerea la muncă în zilele de sărbătoare nelucrătoare a salariaţilor în vîrstă de pînă la 18 ani, a femeilor gravide, a femeilor aflate în concediul postnatal şi a femeilor care au copii în vîrstă de pînă la 3 ani.

(4) Invalizii de gradul I şi II, femeile care au copii în vîrstă de la 3 la 6 ani (copii invalizi în vîrstă de pînă la 16 ani), persoanele care îmbină concediile pentru îngrijirea copilului prevăzute la art.126 şi 127 alin. (2) cu activitatea de  muncă şi salariaţii care îngrijesc de un membru al familiei bolnav, în baza certificatului medical, pot presta munca în zilele de sărbătoare nelucrătoare numai cu acordul lor scris. Totodată, angajatorul este obligat să informeze în scris salariaţii menţionaţi  despre dreptul lor de a refuza munca în zilele de sărbătoare nelucrătoare.


(5) În scopul utilizării optime de către salariaţi a zilelor de repaus şi de sărbătoare nelucrătoare, Guvernul este în drept să transfere zilele de repaus (de lucru)  în alte zile.

Capitolul III

 CONCEDIILE ANUALE

Articolul 112.  Concediul de odihnă anual


(1) Dreptul la concediu de odihnă anual plătit este garantat pentru toţi salariaţii. 


(2) Dreptul la concediu de odihnă anual nu poate fi obiectul vreunei cesiuni, renunţări sau limitări. Orice înţelegere prin care se renunţă, total sau parţial, la acest drept este nulă.


(3) Orice salariat  care lucrează în baza unui contract individual de muncă beneficiază de dreptul la concediu de odihnă anual.

Articolul 113.  Durata concediului de odihnă anual


(1) Tuturor salariaţilor li se acordă anual un concediu de odihnă plătit, cu o durată minimă de 28 de zile calendaristice, cu excepţia zilelor de sărbătoare nelucrătoare.


(2) Pentru salariaţii din unele ramuri ale economiei naţionale (învăţămînt, ocrotirea sănătăţii, serviciul public etc.), prin lege organică, se  poate  stabili o altă durată a concediului de odihnă anual.

Articolul 114. Calcularea vechimii în muncă care dă dreptul la 

                                  concediu de odihnă anual


(1) În vechimea în muncă care dă dreptul la concediu de odihnă anual se includ:

a) timpul cînd salariatul a lucrat efectiv;

b) timpul cînd salariatul nu a lucrat de fapt, dar i s-a menţinut locul de muncă (funcţia) şi salariul mediu integral sau parţial; 

c) timpul absenţei forţate de la lucru –  în cazul eliberării nelegitime din serviciu  sau transferului nelegitim la o altă muncă şi  al restabilirii ulterioare  la locul de muncă;

d) timpul cînd salariatul nu a lucrat de fapt, dar şi-a menţinut locul de muncă (funcţia) şi a primit diferite plăţi din bugetul  asigurărilor sociale de stat, cu excepţia concediului parţial plătit pentru îngrijirea copilului pînă la vîrsta de 3 ani;

e) alte perioade de timp prevăzute de convenţiile colective,  de contractul colectiv sau de cel  individual de muncă, de regulamentul intern al  unităţii. 

(2) Dacă convenţiile colective, contractul colectiv sau cel individual de muncă nu prevăd altfel, în vechimea în muncă, care dă dreptul la concediul de odihnă anual, nu se includ:

a) timpul absenţei nemotivate de la lucru;

b) perioada aflării în concediu pentru îngrijirea copilului pînă la vîrsta de      6 ani;

c) perioada aflării în concediu neplătit cu o durată mai mare de 14 zile calendaristice;

d) perioada suspendării contractului individual de muncă.

Articolul 115. Modul de acordare a concediului de odihnă anual


(1) Concediul de odihnă pentru primul an de muncă se acordă salariaţilor după expirarea a 6 luni de muncă la unitatea respectivă.


(2) Înainte de expirarea a 6 luni de muncă la unitate, concediul de odihnă pentru primul an de muncă se acordă, în baza unei cereri scrise, următoarelor categorii de salariaţi:

a) femeilor – înainte de concediul de maternitate sau imediat după el;

b) salariaţilor în vîrstă de pînă  la 18 ani;

c) altor salariaţi, conform legislaţiei în vigoare.

(3) Salariaţilor transferaţi dintr-o unitate în alta concediul de odihnă anual li se poate  acorda şi  înainte de expirarea a 6 luni de muncă după transfer.

(4) Concediul de odihnă anual pentru următorii ani de muncă poate fi acordat salariatului, în baza unei cereri scrise, în orice timp al anului,  conform programării stabilite.

(5) Concediul de odihnă anual poate fi acordat integral sau, în baza unei cereri scrise a  salariatului, poate fi divizat în două părţi, una dintre care va avea o durată de cel puţin 14 zile calendaristice.


(6) Concediul de odihnă anual se acordă salariatului în temeiul ordinului (dispoziţiei, deciziei, hotărîrii) emis de angajator.

Articolul 116. Programarea concediilor de odihnă anuale

(1) Programarea concediilor de odihnă anuale pentru anul următor se face  de angajator, de comun acord cu reprezentanţii salariaţilor, cu cel puţin 2 săptămîni înainte de sfîrşitul fiecărui an calendaristic. 


(2) La programarea  concediilor de odihnă anuale se ţine cont atît de dorinţa salariaţilor, cît  şi de necesitatea asigurării bunei funcţionări a unităţii.  

(3) Salariaţilor ale căror soţii se află în concediu de maternitate li se acordă, în baza unei  cereri scrise, concediul de odihnă anual concomitent cu concediul soţiilor.


(4) Salariaţilor în vîrstă de pînă  la 18 ani, femeilor care au 2 şi mai mulţi copii în vîrstă de pînă la 16 ani şi părinţilor singuri care au un copil în vîrstă de pînă la 16 ani concediile de odihnă anuale li se acordă în perioada de vară sau,  în baza unei cereri scrise, în orice altă perioadă a anului.

(5) Programarea  concediilor de odihnă anuale este obligatorie atît pentru angajator, cît şi pentru salariat. Salariatul trebuie să fie prevenit despre data începerii concediului cu cel  puţin 2 săptămîni înainte.

Articolul 117.  Indemnizaţia de concediu


(1) Pentru perioada concediului de odihnă anual, salariatul beneficiază de o indemnizaţie de concediu care nu poate fi mai mică decît valoarea salariului, sporurilor şi, după caz, a indemnizaţiei de eliberare din serviciu pentru perioada respectivă.


(2) Modul de calculare a indemnizaţiei de concediu este stabilit de Guvern.

(3) Indemnizaţia de concediu se plăteşte de către angajator cu cel puţin 3 zile calendaristice înainte de plecarea salariatului în concediu.

(4) În caz de deces al salariatului, indemnizaţia ce i se cuvine, inclusiv pentru concediile nefolosite,  se plăteşte integral soţului (soţiei), copiilor majori  sau părinţilor defunctului, iar în lipsa acestora – altor moştenitori, în conformitate cu legislaţia în vigoare.

Articolul 118. Acordarea anuală a concediului de odihnă.    

      
                       Cazurile excepţionale de amînare a acestuia


(1) Concediul de odihnă se acordă anual conform programării  prevăzute la art.116. Angajatorul are obligaţia de a lua măsurile necesare pentru ca salariaţii să folosească concediile de odihnă în fiecare an calendaristic.


(2) Concediul de odihnă anual poate fi amînat sau prelungit în cazul aflării salariatului în concediu medical, îndeplinirii de către acesta a unei îndatoriri de stat sau în alte cazuri prevăzute de lege.


(3) În cazuri excepţionale, cînd acordarea concediului de odihnă anual salariatului în anul de muncă curent poate să se răsfrîngă negativ asupra bunei  funcţionări a unităţii, concediul, cu consimţămîntul salariatului şi cu acordul reprezentanţilor salariaţilor, poate fi amînat pe anul de muncă următor. În acest caz, în anul următor salariatul va beneficia de 2 concedii, care pot fi cumulate sau divizate în baza cererii scrise.

(4) Este interzisă neacordarea concediului de odihnă anual timp de 2 ani consecutivi, precum şi neacordarea anuală a concediului de odihnă salariaţilor în  vîrstă de pînă  la 18 ani şi salariaţilor care au dreptul la concediu suplimentar în legătură cu munca în condiţii vătămătoare. 

(5) Nu se admite înlocuirea concediului de odihnă anual nefolosit printr-o compensaţie în bani, cu excepţia cazurilor de încetare a contractului individual de muncă al salariatului care nu şi-a folosit concediul.

(6) Durata concediilor medicale, a celor de maternitate şi de studii nu se include în durata concediului de odihnă anual.

Articolul 119.  Compensarea concediilor de odihnă 

                                   anuale nefolosite  

 
(1) În caz de suspendare sau încetare a contractului individual de muncă, salariatul are dreptul la compensarea tuturor concediilor de odihnă anuale nefolosite. 

(2) În baza unei cereri  scrise, salariatul poate folosi concediul de odihnă anual pentru un an de muncă, cu suspendarea sau încetarea ulterioară a contractului individual de muncă, primind compensaţia pentru celelalte concedii nefolosite. 

Articolul 120. Concediul neplătit

(1) Din motive familiale şi din alte motive întemeiate, în baza unei cereri scrise, salariatului i se poate acorda, cu consimţămîntul angajatorului, un concediu neplătit cu o durată de pînă la 60 de zile calendaristice, în care scop se emite un ordin (dispoziţie, decizie, hotărîre).

(2) Femeilor care au 2 şi mai mulţi copii în vîrstă de pînă la 14 ani (sau un copil invalid în vîrstă de pînă la 16 ani), părinţilor singuri necăsătoriţi care au un copil de aceeaşi vîrstă li se acordă anual, în baza unei cereri scrise, un concediu neplătit  cu o durată de cel puţin 14 zile calendaristice. Acest concediu poate fi alipit la concediul de odihnă anual sau poate fi  folosit aparte (în întregime sau divizat) în perioadele stabilite de comun acord cu angajatorul.

Articolul 121. Concediile de odihnă anuale suplimentare 


(1) Salariaţii care lucrează în condiţii vătămătoare, nevăzătorii şi tinerii în vîrstă de pînă la 18 ani beneficiază de un concediu de odihnă anual suplimentar plătit cu durata de cel puţin 4 zile calendaristice.


(2) Pentru salariaţii care lucrează în condiţii  vătămătoare, durata concretă a concediului de odihnă anual suplimentar plătit este stabilită prin contractul colectiv de muncă, în baza nomenclatorului  respectiv aprobat de Guvern.


(3) Salariaţilor din unele ramuri ale economiei naţionale (industrie, transporturi, construcţii etc.) li se acordă concedii de odihnă anuale suplimentare plătite pentru vechime în muncă în unitate şi pentru munca în schimburi, conform legislaţiei în vigoare.


(4) Femeilor care au 2 şi mai mulţi copii în vîrstă de pînă la 14 ani (sau  un copil invalid în vîrstă de pînă la 16 ani) li se acordă un concediu de odihnă anual suplimentar plătit cu durata de 4 zile calendaristice.


(5) În convenţiile colective, în  contractele colective sau în cele individuale de muncă pot fi prevăzute şi alte categorii de salariaţi cărora li se acordă concedii de odihnă anuale suplimentare plătite, precum şi alte durate (mai mari) ale concediilor decît cele specificate la alin.(1), (3) şi (4).

Articolul 122. Rechemarea din concediu

(1) Salariatul poate fi rechemat din concediul de odihnă anual prin ordinul (dispoziţia, decizia, hotărîrea) angajatorului, numai cu acordul scris al  salariatului şi numai pentru situaţii de serviciu neprevăzute, care fac necesară prezenţa acestuia în unitate. În acest caz, salariatul nu este obligat să restituie indemnizaţia pentru zilele de concediu nefolosite. 

(2) Retribuirea muncii salariatului rechemat din concediul de odihnă anual se efectuează în baze generale.

(3) În caz de rechemare, salariatul are dreptul să folosească restul zilelor din concediul de odihnă după ce a încetat situaţia respectivă sau la o altă dată stabilită prin acordul părţilor în cadrul aceluiaşi an calendaristic.


(4) Folosirea de către salariat a părţii rămase a concediului de odihnă anual se efectuează în temeiul ordinului (dispoziţiei, deciziei, hotărîrii) angajatorului.

Capitolul  IV

 CONCEDII  SOCIALE

Articolul 123. Concediul medical 


(1) Concediul medical plătit se acordă tuturor salariaţilor şi ucenicilor în baza certificatului medical eliberat potrivit legislaţiei în vigoare.


(2) Modul de stabilire, calculare şi achitare a indemnizaţiilor din bugetul  asigurărilor sociale de stat în legătură cu concediul medical este prevăzut de legislaţia în vigoare.

Articolul 124. Concediul de maternitate şi concediul parţial  

                                  plătit pentru îngrijirea copilului


(1) Femeilor salariate şi ucenicelor, precum şi soţiilor aflate la întreţinerea salariaţilor, li se acordă un concediu de maternitate ce include concediul prenatal cu o durată de 70 de zile calendaristice şi concediul postnatal cu o durată de 56 de zile calendaristice (în cazul naşterilor complicate sau naşterii a doi sau mai mulţi copii – 70 de zile calendaristice), plătindu-li-se  pentru  această  perioadă indemnizaţii în modul  prevăzut la art.123 alin.(2).

(2) În baza unei cereri  scrise, persoanelor indicate la alin.(1), după expirarea concediului de maternitate, li se acordă un concediu parţial  plătit pentru îngrijirea copilului pînă la vîrsta de 3 ani. Indemnizaţia pentru acest concediu se plăteşte din bugetul asigurărilor sociale de stat.

(3) Concediul parţial plătit pentru îngrijirea copilului poate fi folosit integral sau parţial în orice timp, pînă cînd copilul va împlini vîrsta de 3 ani. Acest concediu se include în vechimea în muncă, inclusiv în vechimea în muncă specială, şi în stagiul de cotizare.


(4) Concediul parţial plătit pentru îngrijirea copilului poate fi folosit şi de tatăl copilului, bunică, bunel sau altă rudă care se ocupă nemijlocit de îngrijirea copilului.

Articolul 125. Alipirea concediului de odihnă anual la concediul

                                 de maternitate şi la concediul pentru  îngrijirea copilului

(1) Femeii, în baza unei  cereri scrise, i se poate acorda concediul de odihnă anual înainte de concediul de maternitate, prevăzut la art.124 alin.(1), sau imediat după el, sau după terminarea concediului pentru îngrijirea copilului.

(2) Persoanelor menţionate  la art.124 alin.(4) şi la art.127 concediul de odihnă anual li se acordă, în baza unei cereri scrise, după terminarea concediului pentru îngrijirea copilului.

(3) Salariaţii  care au adoptat  copii nou-născuţi sau i-au luat sub tutelă pot folosi, în baza unei cereri  scrise, concediul de odihnă anual după terminarea oricăruia din concediile acordate conform art.127.

(4) Concediile de odihnă anuale, conform alin.(1)-(3), li se acordă salariaţilor indiferent de vechimea în muncă în unitatea respectivă.

Articolul 126. Concediul suplimentar neplătit  pentru îngrijirea

                        copilului în vîrstă de la 3  la 6 ani
(1) În afară de concediul de maternitate şi concediul parţial  plătit pentru îngrijirea copilului pînă la vîrsta de 3 ani, femeii, precum şi persoanelor menţionate  la art.124 alin.(4), li se acordă, în baza unei cereri scrise, un concediu suplimentar neplătit pentru îngrijirea copilului în vîrstă de la 3 la 6 ani, cu menţinerea locului de muncă (a funcţiei).


(2) În baza unei cereri scrise, în timpul aflării în concediul suplimentar neplătit pentru îngrijirea copilului, femeia sau persoanele menţionate la art.124 alin.(4) pot să lucreze în condiţiile timpului de muncă parţial sau la domiciliu.

(3) Perioada concediului suplimentar neplătit se include în vechimea în muncă, inclusiv în vechimea în muncă specială, dacă contractul individual de muncă nu a fost suspendat conform art.78 alin.(1).


(4) Perioada concediului suplimentar neplătit nu se include în vechimea în muncă ce dă dreptul la următorul concediu de odihnă anual plătit, precum şi în stagiul de cotizare potrivit legii.

Articolul 127. Concediile pentru salariaţii care au adoptat 

                                  copii nou-născuţi sau i-au luat sub tutelă

(1) Salariatului  care a adoptat un copil nou-născut nemijlocit din maternitate sau l-a luat sub tutelă i se acordă un concediu plătit pe o perioadă ce începe din ziua adopţiei  (luării sub tutelă) şi pînă la expirarea a 56 de zile calendaristice din ziua naşterii copilului (în caz de adopţie a doi sau mai mulţi copii concomitent –   70 de zile calendaristice) şi, în baza unei cereri  scrise, un concediu parţial plătit pentru îngrijirea copilului pînă la vîrsta de 3 ani. Indemnizaţiile pentru  concediile menţionate se plătesc din bugetul  asigurărilor sociale  de stat.


(2) Salariatului care a adoptat  un copil nou-născut nemijlocit din maternitate sau l-a luat sub tutelă i se acordă, în baza unei  cereri  scrise, un concediu suplimentar neplătit pentru îngrijirea copilului în vîrstă de la 3 la 6 ani, conform  art.126.

T i t l u l  V 

 SALARIZAREA  ŞI  NORMAREA  MUNCII
Capitolul I

  DISPOZIŢII GENERALE         

Articolul 128.  Salariul


(1) Salariul reprezintă orice recompensă sau cîştig evaluat în bani, plătit salariatului de către angajator în temeiul contractului individual de muncă, pentru munca prestată sau care  urmează a fi prestată.

 
(2) La stabilirea şi achitarea salariului nu se admite nici o discriminare pe criterii de sex, vîrstă, handicap, origine socială, situaţie familială, apartenenţă la o etnie, rasă sau naţionalitate, opţiuni politice sau convingeri religioase, apartenenţă sau activitate sindicală.


(3) Salariul este confidenţial şi garantat.

Articolul 129. Garanţiile de stat în domeniul salarizării 

Garanţiile de stat în domeniul salarizării cuprind salariul minim stabilit de stat, tarifele de stat de salarizare, precum şi adaosurile şi sporurile cu caracter de compensare, garantate de stat şi reglementate de legislaţia în vigoare.

Articolul 130.  Structura salariului, condiţiile 

                                   şi sistemele de salarizare

(1) Salariul include salariul de bază (salariul tarifar, salariul funcţiei), salariul suplimentar (adaosurile şi sporurile la salariul de bază) şi alte plăţi de stimulare şi compensare.

            (2) Retribuirea muncii salariatului depinde de cererea şi oferta forţei de muncă pe piaţa muncii, de cantitatea, calitatea şi complexitatea muncii, de  condiţiile de muncă, de calităţile profesionale ale salariatului, de rezultatele muncii lui şi/sau de rezultatele activităţii economice a unităţii.

            (3) Munca este retribuită pe unitate de timp, în acord sau conform altor sisteme de salarizare.  

Capitolul II

 SALARIUL MINIM GARANTAT

Articolul 131. Salariul minim

(1) Orice salariat are dreptul la un salariu minim garantat.   

(2) Salariul minim reprezintă mărimea minimă a retribuţiei evaluată în monedă naţională, mărime stabilită de către stat pentru o muncă simplă, necalificată, sub nivelul căreia angajatorul nu este în drept să plătească pentru norma de muncă pe lună sau pe oră îndeplinită de salariat.   

(3) În salariul minim nu se includ adaosurile, sporurile, plăţile de stimulare şi compensare.

(4) Cuantumul salariului minim este obligatoriu pentru toţi angajatorii persoane juridice sau  fizice care utilizează munca salariată, indiferent de tipul de proprietate şi forma juridică de organizare. Acest cuantum nu poate fi diminuat nici prin contractul colectiv de muncă, nici prin contractul individual de muncă.

(5) Cuantumul salariului minim se garantează salariaţilor numai cu condiţia executării de către ei a obligaţiilor  (normelor)  de muncă  în orele de program stabilite de legislaţia în vigoare.

Articolul 132. Modul de stabilire şi de reexaminare a salariului minim


(1) Salariul minim pe lună şi salariul minim pe oră, calculate pornindu-se de la norma lunară a timpului de muncă, se stabilesc prin hotărîre de Guvern, după consultarea patronatelor şi sindicatelor.


(2) Cuantumul salariului minim se determină şi se reexaminează în funcţie de condiţiile economice concrete, de nivelul salariului mediu pe economia naţională, de nivelul prognozat al ratei inflaţiei, precum şi de  alţi factori social-economici. 

Articolul 133.  Sporirea nivelului conţinutului real 

                                   al salariului

(1) Sporirea nivelului conţinutului real al salariului se asigură prin indexarea salariului în legătură cu creşterea preţurilor de consum la mărfuri şi servicii.

  
(2) Salariul minim garantat este indexat anual în funcţie de evoluţia indicelui preţurilor de consum, în conformitate cu legislaţia în vigoare. 

Articolul 134. Tarifele de stat de salarizare


(1) Tarifele de stat de salarizare sînt salariile tarifare şi salariile funcţiei, care determină nivelul minim de salarizare pe grupe concrete de profesii şi categorii de calificare pentru executarea de către salariaţi a obligaţiilor  (normelor)  de muncă  în orele de program stabilite de legislaţia în vigoare.


(2) Tarifele de stat de salarizare se determină:


a) pentru muncitorii din sectorul real al  economiei – în baza salariului minim şi coeficienţilor tarifari ai reţelei tarifare stabilite;


b) pentru celelalte categorii de salariaţi (personal auxiliar şi de deservire, funcţionari, specialişti şi personal de conducere) – la nivelul salariilor tarifare şi salariilor funcţiei corespunzătoare limitei inferioare a grilelor de salarii stabilite pentru categoriile respective de personal din sectorul bugetar. 

(3) Tarifele de stat de salarizare, în calitate de garanţie minimă a remunerării  salariaţilor de calificarea corespunzătoare, sînt obligatorii pentru toate unităţile şi servesc drept limită minimă la stabilirea salariilor tarifare, a salariilor funcţiei concrete, precum şi a plăţilor de compensare garantate salariaţilor în caz de  insolvabilitate a unităţii.


(4) Tarifele de stat de salarizare le sînt garantate salariaţilor cu condiţia executării obligaţiilor de muncă stabilite în contractele colective şi în cele  individuale de muncă.


(5) Tarifele de stat de salarizare se modifică în funcţie de reexaminarea salariului minim pe ţară sau a salariilor minime tarifare şi a salariilor funcţiei pentru salariaţii din sectorul bugetar.

Capitolul III

 MODUL DE STABILIRE ŞI PLATĂ A SALARIULUI

Articolul 135. Modul de stabilire a salariilor 

(1) Sistemul de salarizare, pe a cărui bază se determină salariile tarifare şi salariile funcţiei, se stabileşte prin lege sau prin alte acte normative, în corespundere cu forma juridică de organizare a unităţii, cu modul de finanţare şi cu caracterul activităţii acesteia.


(2) Salariile,  tarifare şi  ale funcţiei, concrete, precum şi alte forme şi condiţii de salarizare în unităţile cu autonomie financiară, se stabilesc prin negocieri colective sau individuale între angajator şi salariaţi sau reprezentanţii acestora,  în funcţie de posibilităţile financiare ale angajatorilor, şi se fixează în contractele colective şi în cele individuale de muncă.

 
(3) Sistemul şi condiţiile de retribuire a muncii salariaţilor din sectorul bugetar se stabilesc prin lege.

 
(4) Salariul de bază, modul şi condiţiile de salarizare a conducătorilor unităţilor se stabilesc de persoanele sau organele abilitate să numească aceşti conducători şi se fixează în contractele individuale de muncă încheiate cu ei.  

Articolul 136.  Sistemul tarifar de salarizare

(1) Sistemul tarifar de salarizare include reţelele tarifare, salariile tarifare, schemele salariilor funcţiei şi îndrumarele tarifare de calificare.


(2) Tarificarea lucrărilor şi acordarea  categoriilor (claselor) de calificare muncitorilor şi specialiştilor se efectuează în conformitate cu îndrumarele tarifare de calificare a profesiilor sau specialităţilor şi funcţiilor.


(3) Componenta principală şi obligatorie a sistemului tarifar este salariul tarifar pentru categoria I de calificare (de salarizare) a reţelei tarifare, care serveşte drept bază pentru stabilirea în contractele colective de muncă şi contractele individuale de muncă a salariilor tarifare şi salariilor funcţiei concrete. Salariul tarifar pentru categoria I de calificare se stabileşte la nivel naţional, ramural, teritorial şi  de unitate în modul prevăzut de lege.   


(4) Reţeaua tarifară se stabileşte după cum urmează:


a) pentru salariaţii din unităţile cu autonomie financiară – în baza categoriilor de calificare stabilite pentru salariaţi, a salariului tarifar pentru categoria I de calificare şi a coeficienţilor tarifari;


b) pentru salariaţii din sectorul bugetar – în baza categoriilor de salarizare ale Reţelei tarifare unice, a salariului tarifar pentru categoria I de salarizare şi a grilelor de salarii ale funcţiei stabilite pe categoriile de salarizare. 


(5) Salariul tarifar pentru categoria I de calificare (de salarizare) se reexaminează ori de cîte ori este necesar, în funcţie de condiţiile social-economice concrete, de sporirea eficienţei producţiei şi a costului vieţii, de posibilităţile financiare ale unităţilor etc.

Articolul 137.  Plăţile de stimulare

(1) Angajatorul este în drept să stabilească diferite sisteme de premiere, de adaosuri şi sporuri la salariul de bază, alte plăţi de stimulare după consultarea reprezentanţilor salariaţilor. Sistemele indicate pot fi stabilite şi prin contractul colectiv de muncă.

(2) Modul şi condiţiile de aplicare a plăţilor de stimulare şi de compensare în unităţile din sectorul bugetar se stabilesc prin lege şi prin alte acte normative.       

Articolul 138. Recompensa în baza rezultatelor activităţii anuale

(1) Pe lîngă plăţile prevăzute de sistemele de salarizare, pentru salariaţii unităţii se poate stabili o recompensă în baza rezultatelor activităţii anuale din fondul format din beneficiul obţinut de unitate.

 
(2) Regulamentul privind modul de plată a recompensei în baza rezultatelor activităţii  anuale se aprobă de către angajator de comun acord cu reprezentanţii salariaţilor.


Articolul 139. Retribuirea muncii prestate în condiţii nefavorabile 

(1) Pentru munca prestată în condiţii nefavorabile salariaţilor li se stabilesc sporuri de compensare în mărime unică pentru salariaţii de orice calificare care muncesc în condiţii egale la unitatea respectivă. 

(2) Mărimile concrete ale sporurilor de compensare se stabilesc prin negocieri colective, în funcţie de condiţiile muncii (grele şi  deosebit de grele, vătămătoare şi deosebit de vătămătoare), dar nu pot fi mai mici decît cele prevăzute de Legea salarizării şi de alte acte normative. Mărimile negociate ale sporurilor de compensare se indică în contractele colective de muncă. 

(3) Listele lucrărilor şi locurilor de muncă cu condiţii grele şi deosebit de grele,  vătămătoare şi deosebit de vătămătoare se aprobă de către Guvern după consultarea patronatelor şi sindicatelor.  

Articolul 140. Introducerea noilor condiţii de retribuire a 

                                  muncii şi modificarea celor existente

(1) Reducerea salariilor tarifare sau salariilor funcţiei prevăzute în contractele individuale de muncă, contractele colective de muncă şi/sau convenţiile colective nu se admite înainte de expirarea unui an de la data stabilirii lor.

(2) Despre introducerea noilor condiţii de retribuire a muncii sau modificarea celor existente angajatorul este obligat să anunţe salariaţii cu  cel  puţin 2 luni înainte, cu respectarea prevederilor art.68.


Articolul 141. Formele de plată a salariului


(1) Salariul se plăteşte în monedă naţională.


(2) Cu acordul scris al salariatului, se permite plata salariului prin instituţiile bancare sau oficiile poştale, cu achitarea serviciilor respective din contul angajatorului. Modul de plată a salariului prin instituţiile bancare sau oficiile poştale se stabileşte de Guvern, în comun cu Banca Naţională a Moldovei. 


(3) Plata salariului în natură este interzisă.


Articolul 142. Termenele, periodicitatea şi locul de plată 

                                        a salariului 

 
(1) Salariul se plăteşte periodic, nemijlocit salariatului sau persoanei împuternicite de acesta, în baza unei procuri autentificate,  la locul  de muncă al  salariatului, în zilele de lucru stabilite în contractul colectiv sau individual de muncă, dar: 


a) nu mai rar decît de două ori pe lună pentru salariaţii remuneraţi  pe unitate de timp sau în acord;


b) nu mai rar decît o dată pe lună pentru salariaţii remuneraţi în baza salariilor lunare ale funcţiei.


(2) Angajatorul este obligat să încunoştinţeze salariatul despre mărimea salariului, forma retribuţiei, modul de calculare a salariului,  periodicitatea şi locul de plată, reţinerile,  alte condiţii referitor la salariu şi modificările acestora.


(3) La achitarea salariului, angajatorul este obligat să informeze în scris fiecare salariat despre părţile componente ale salariului ce i se cuvine pentru perioada respectivă, despre mărimea şi temeiurile reţinerilor efectuate, despre suma totală pe care urmează să o primească, precum şi să asigure efectuarea înscrierilor respective în registrele contabile şi, anual, în carnetele de muncă ale salariaţilor.


(4) Plata salariului pentru o lucrare ocazională, care durează mai puţin de      2 săptămîni, se efectuează imediat după executarea acesteia.


(5) În caz de deces al salariatului, salariul şi alte plăţi ce i se cuvin se plătesc integral soţului (soţiei), copiilor majori  sau părinţilor defunctului, iar în lipsa acestora - altor moştenitori, în conformitate cu legislaţia în vigoare.

Articolul 143. Termenele de efectuare a achitărilor în caz de încetare 

                                  a contractului individual de muncă

 
(1) Dacă nu se contestă cuantumul tuturor sumelor ce se cuvin salariatului de la unitate, efectuarea achitărilor se face:


a) în caz de încetare a contractului individual de muncă cu un salariat care continuă să lucreze pînă în ziua eliberării din serviciu - în ziua eliberării;


b) în caz de încetare a contractului individual de muncă cu un salariat care nu lucrează pînă în ziua eliberării din serviciu (concediu medical, absenţă nemotivată de la serviciu, privaţiune de libertate etc.) – cel tîrziu  în ziua imediat  următoare zilei în care salariatul eliberat a cerut să i se facă achitările.

 
(2) Dacă se contestă cuantumul sumelor ce  se cuvin salariatului la eliberare din serviciu, angajatorul este obligat, în orice caz, să-i plătească, în termenele prevăzute la alin.(1), suma necontestată.

           Articolul 144. Plata prioritară a salariului

(1) Plata salariilor este efectuată de angajator în mod prioritar faţă de alte plăţi, inclusiv în caz de insolvabilitate a unităţii.

(2) Mijloacele pentru retribuirea muncii salariaţilor sînt garantate prin venitul şi patrimoniul angajatorului.

 
(3) Angajatorii iau măsuri  pentru  protejarea  salariaţilor proprii contra riscului de neplată a sumelor ce li se cuvin în legătură  cu executarea contractului individual de muncă sau ca urmare a încetării acestuia.


Articolul 145. Compensarea pierderilor cauzate de neachitarea 

                                  la timp a salariului


(1) Compensarea pierderilor cauzate de neachitarea la timp a salariului se efectuează prin indexarea obligatorie şi în mărime deplină a sumei  salariului  calculat dacă  reţinerea acestuia a constituit cel  puţin  o lună calendaristică  de la data stabilită pentru achitarea salariului lunar.


(2) Compensarea prevăzută la alin. (1) se efectuează separat pentru fiecare lună, prin majorarea salariului în conformitate cu coeficientul inflaţiei calculat în modul stabilit.


(3) Compensarea pierderilor cauzate de neachitarea la timp a salariului se efectuează în cazul în care coeficientul inflaţiei în perioada de neachitare a salariului depăşeşte cota de 2 la sută.


(4) Modul de calculare a sumei de compensare a pierderii unei părţi din salariu în legătură cu încălcarea termenelor de plată a acestuia se stabileşte de Guvern, de comun acord cu patronatele şi sindicatele.


Articolul 146. Răspunderea pentru neachitarea la timp a  salariului

(1) În cazurile în care la conturile curente şi de decontare ale unităţilor există mijloacele respective şi documentele necesare în vederea primirii banilor pentru plata salariilor au fost prezentate în termen, iar băncile nu asigură clientela cu numerar, acestea plătesc, din contul mijloacelor proprii, o penalitate în mărime de 0,2 la sută  din suma datorată, pentru fiecare zi de întîrziere.


(2) Persoanele cu funcţie de răspundere din bănci, autorităţi publice şi unităţi, vinovate de neachitarea la timp a salariilor, poartă răspundere materială, disciplinară, administrativă şi penală, în condiţiile legii.

           Articolul 147. Interzicerea limitării salariatului în 


                  dispunerea liberă de mijloacele cîştigate 


Se interzice  limitarea salariatului în dispunerea liberă de mijloacele  cîştigate, cu excepţia cazurilor prevăzute de legislaţia în vigoare.

         Articolul 148. Reţinerile din salariu 

 
(1) Reţinerile din salariu se pot face numai în cazurile prevăzute de prezentul  cod şi de alte acte normative.


(2) Reţinerile din salariu pentru achitarea datoriilor salariaţilor faţă de angajator se pot face în baza ordinului (dispoziţiei, deciziei, hotărîrii) acestuia:


a) pentru restituirea avansului eliberat în contul salariului; 


b) pentru restituirea sumelor plătite în plus în urma unor greşeli de calcul; 


c) pentru acoperirea avansului necheltuit şi nerestituit la timp, eliberat pentru deplasare în interes de serviciu sau transferare într-o altă localitate ori pentru necesităţi gospodăreşti, dacă salariatul nu contestă temeiul şi cuantumul reţinerilor; 


d) pentru repararea prejudiciului material cauzat unităţii din vina salariatului (art.338).


(3) În cazurile specificate la alin.(2), angajatorul are dreptul să emită ordinul (dispoziţia, decizia, hotărîrea) de reţinere  în termen de cel  mult o lună din ziua expirării termenului stabilit pentru restituirea avansului sau  achitarea datoriei, din ziua efectuării plăţii greşit calculate ori a constatării prejudiciului material. Dacă acest termen a fost omis ori salariatul contestă temeiul sau cuantumul reţinerii, urmărirea datoriei se face de către instanţa de judecată.


(4) În caz de eliberare a salariatului înainte de expirarea anului de muncă în contul căruia el a folosit deja concediul, angajatorul îi poate reţine din salariu suma achitată pentru zilele fără acoperire  ale concediului. Reţinerea pentru aceste zile nu se face dacă salariatul şi-a încetat sau suspendat activitatea în temeiurile indicate la art.76  lit.e),  art.78 alin.(1) lit.d), art.86 alin.(1) lit.b)-e) şi  u), în caz de pensionare sau înmatriculare la o instituţie de învăţămînt conform art.85 alin.(2), precum şi în alte cazuri prevăzute de contractul colectiv sau cel individual de muncă ori prin acordul părţilor.


(5) Salariul plătit în plus salariatului de către angajator (inclusiv în cazul aplicării greşite a legislaţiei în vigoare) nu poate fi urmărit, cu excepţia cazurilor unei greşeli de calcul.


Articolul 149. Limitarea cuantumului reţinerilor din salariu 


(1) La fiecare plată a salariului, cuantumul total al reţinerilor nu poate să depăşească 20 la sută, iar în cazurile  prevăzute de legislaţia în vigoare – 50 la sută din salariul ce i se cuvine salariatului.


(2) În caz de reţinere din salariu în baza cîtorva acte executorii, salariatului i se păstrează, în orice caz, 50 la sută  din salariu.


(3) Limitările prevăzute la alin. (1) şi (2) nu se aplică reţinerii din salariu în caz de urmărire a pensiei alimentare pentru copiii minori. În acest caz, suma reţinută nu poate fi mai mare de 70 la sută din salariul care se cuvine să fie plătit salariatului.


(4) Dacă suma obţinută prin urmărirea salariului nu este suficientă pentru satisfacerea tuturor pretenţiilor creditorilor, suma respectivă se distribuie între aceştia în modul prevăzut de legislaţia în vigoare.


Articolul 150. Interzicerea reţinerilor din unele plăţi 

                                 ce i  se cuvin  salariatului


Nu se admit reţineri din indemnizaţia de eliberare din serviciu, din plăţile de compensare şi din alte plăţi care, conform legii, nu pot fi urmărite.


Articolul 151. Răspunderea pentru reţinerea eliberării 




             carnetului de muncă


Dacă eliberarea carnetului de muncă este reţinută din vina angajatorului, salariatului i se plăteşte salariul mediu pentru tot timpul absenţei forţate de la lucru, cauzate de imposibilitatea angajării la altă unitate după eliberarea din serviciu  din motivul lipsei carnetului de muncă.

Capitolul IV

  SALARIZAREA PENTRU CONDIŢII SPECIALE DE MUNCĂ

Articolul 152.  Retribuirea muncii salariaţilor în vîrstă de pînă 

                                   la 18 ani şi a altor categorii de salariaţi

                                   cu durata redusă a muncii zilnice

(1) În cazul salarizării pe unitate de timp, salariaţilor în vîrstă de pînă  la     18 ani salariul li se plăteşte ţinîndu-se cont de durata redusă a muncii zilnice. 

(2) Munca salariaţilor minori care lucrează în acord este retribuită în baza tarifelor pentru munca în acord stabilite salariaţilor adulţi. 

(3) Munca elevilor şi studenţilor din instituţiile de învăţămînt secundar general, secundar profesional şi mediu de specialitate, care nu au atins vîrsta de 18 ani, prestată în afara  timpului de studii, se retribuie  proporţional cu timpul lucrat sau în acord. 

  
(4) În cazurile prevăzute la alin. (1)-(3), angajatorul poate să stabilească, din contul mijloacelor proprii, un spor la salariul tarifar pentru timpul cu care durata muncii zilnice a salariaţilor minori se micşorează în comparaţie cu durata muncii zilnice a salariaţilor adulţi.

(5) Retribuirea muncii altor categorii de salariaţi cărora, conform art.96, li se stabileşte durata redusă a timpului de muncă se efectuează în condiţiile de salarizare stabilite de Guvern.

Articolul 153. Retribuirea muncii în caz de efectuare a lucrărilor 

                                  de diversă calificare

 
(1) La efectuarea lucrărilor de diferite categorii de calificare, lucrul salariaţilor remuneraţi pe unitate de timp este retribuit după munca de calificare mai înaltă.

 
(2) Munca salariaţilor remuneraţi în acord este retribuită  conform tarifelor lucrării efectuate. În cazurile cînd, în legătură cu specificul de producţie, salariaţii care lucrează în acord sînt nevoiţi să efectueze lucrări tarificate la un nivel inferior în raport cu categoriile de calificare ce le-au fost acordate, angajatorul este obligat să le plătească diferenţa dintre categoriile de calificare. 

 
(3) Norma cu privire la plata diferenţei dintre categoriile de calificare prevăzută la alin. (2) nu se aplică în cazurile cînd, în virtutea specificului de producţie, efectuarea lucrărilor de diversă calificare ţine de obligaţiile permanente ale salariatului.

Articolul 154.  Salarizarea instructorilor şi ucenicilor


Modul şi condiţiile de salarizare a instructorilor şi ucenicilor se stabilesc de Guvern.

Articolul 155.  Salarizarea cumularzilor

(1) Salarizarea cumularzilor se efectuează pentru munca realmente prestată  sau timpul efectiv lucrat. 

(2) Stabilirea mărimii salariului tarifar sau a salariului funcţiei pentru cumularzi, precum şi premierea lor, plata sporurilor, adaosurilor şi celorlalte recompense, determinate  de condiţiile de  salarizare, se efectuează în modul prevăzut pentru ceilalţi salariaţi din unitatea respectivă.  


Articolul 156. Retribuirea muncii în caz de cumulare a  



                  profesiilor (funcţiilor) şi de îndeplinire a obligaţiilor 

                                  de muncă ale salariaţilor temporar absenţi


(1) Salariaţilor care, în afară de munca lor de bază, stipulată  în contractul individual de muncă, îndeplinesc, la  aceeaşi unitate, o muncă suplimentară într-o altă profesie (funcţie) sau obligaţiile de muncă ale  unui salariat temporar absent, fără a fi scutiţi de munca lor de bază, li se plăteşte un spor pentru cumularea de profesii (funcţii) sau pentru îndeplinirea obligaţiilor de muncă  ale  salariatului temporar absent.

        
(2) Cuantumul sporurilor pentru cumularea de profesii (funcţii) sau pentru îndeplinirea obligaţiilor de muncă  ale  salariatului temporar absent se stabileşte de părţile contractului individual de muncă, dar nu poate fi mai mic decît 50 la sută din salariul tarifar (al funcţiei). Plata sporului pentru cumularea de profesii (funcţii) se efectuează fără restricţii, în limitele mijloacelor destinate retribuirii muncii.


Articolul 157. Retribuirea muncii suplimentare


(1) În cazul retribuirii muncii pe unitate de timp,  munca suplimentară (art.104), pentru primele două ore,  se retribuie în mărime de cel puţin 1,5 salarii tarifare (salarii lunare) stabilite salariatului pe unitate de timp, iar pentru orele următoare - cel puţin în mărime dublă.


(2) În cazul retribuirii muncii în acord, pentru munca suplimentară se plăteşte un adaos de cel puţin 50 la sută din salariul tarifar al salariatului de categoria respectivă, remunerat pe unitate de timp pentru primele 2 ore, şi în mărime de cel puţin 100 la sută  din acest salariu tarifar – pentru orele următoare.


(3) Compensarea muncii suplimentare cu timp liber nu se admite.


Articolul 158. Compensaţia pentru munca prestată în zilele de repaus 

                                  şi în cele de sărbătoare nelucrătoare


(1) Cu condiţia menţinerii  salariului  mediu conform art.111 alin.(1), munca prestată în zilele de repaus şi în cele de sărbătoare nelucrătoare este retribuită:


a) salariaţilor care lucrează în acord - cel puţin în mărime dublă a tarifului în acord;


b) salariaţilor a căror muncă este retribuită în baza salariilor tarifare pe oră sau pe zi  -  cel puţin în mărimea dublă a salariului pe oră  sau pe zi;


c) salariaţilor a căror muncă este retribuită cu salariu lunar - cel puţin în mărimea unui salariu pe unitate de timp sau a remuneraţiei de o zi peste salariu, dacă munca în ziua de repaus sau cea de sărbătoare nelucrătoare a fost prestată în limitele normei lunare a timpului de muncă şi cel puţin în mărime dublă a salariului pe unitate de timp sau a remuneraţiei de o zi peste salariu, dacă munca a fost prestată peste norma lunară. 

 
(2) La dorinţa salariatului care a prestat munca în ziua de repaus sau în cea  de sărbătoare nelucrătoare, acestuia i se poate acorda o altă zi liberă. În acest caz, munca prestată în ziua de sărbătoare nelucrătoare este retribuită  în mărime ordinară, iar ziua de repaus nu este retribuită.


(3) Modul de retribuire a muncii prestate în zilele de repaus şi în cele de sărbătoare nelucrătoare de sportivii profesionişti, lucrătorii de creaţie din teatre, circuri, organizaţii cinematografice, teatrale şi concertistice, precum şi de alte persoane care participă la crearea şi/sau la interpretarea unor opere de artă, poate fi stabilit în convenţiile colective,  în contractul colectiv ori în cel  individual de muncă.


Articolul 159. Retribuirea muncii de noapte


Pentru munca prestată în program de noapte se stabileşte un adaos în mărime de cel puţin 0,5 din salariul tarifar (salariul funcţiei) pe unitate de timp stabilit salariatului.


Articolul 160. Dreptul angajatorului  la stabilirea unor plăţi 

                                  de  stimulare şi de compensare 


Angajatorul este în drept să majoreze sporurile, adaosurile şi recompensele prevăzute la art.138, 156, 157, 158 în raport cu nivelul lor minim stabilit de legislaţia în vigoare, precum şi să stabilească alte plăţi cu caracter de stimulare şi compensare în limitele mijloacelor proprii (alocate), prevăzute pentru aceste scopuri în contractul colectiv de muncă sau în devizul de cheltuieli pentru întreţinerea unităţii finanţate din buget.


Articolul 161. Modul de retribuire a muncii în caz de 


                        neîndeplinire a normelor de producţie


(1) În caz de neîndeplinire a normelor de producţie din vina angajatorului, retribuirea se face pentru munca efectiv prestată de salariat, dar nu mai puţin decît în mărimea unui salariu mediu al salariatului calculat pentru aceeaşi perioadă de timp.

 
(2) În caz de neîndeplinire a normelor de producţie fără vina salariatului sau a angajatorului, salariatului i se plătesc  cel puţin 2/3 din salariul tarifar. 



(3) În caz de neîndeplinire a normelor de producţie din vina salariatului, retribuirea se efectuează potrivit muncii prestate.


Articolul 162. Modul de retribuire a muncii în caz de 



             producere a rebutului


(1) Rebutul produs fără vina salariatului este retribuit la fel ca şi articolele bune. 


(2) Rebutul total din vina salariatului nu este retribuit. 

 
(3) Rebutul parţial din vina salariatului este retribuit în funcţie de gradul de utilitate a produsului, conform unor tarife reduse.

 
(4) Tarifele reduse, menţionate la alin.(3), se stabilesc în contractul colectiv de muncă.


Articolul 163. Modul de retribuire a timpului de staţionare şi a muncii 

                                 în caz de însuşire a unor noi procese de producţie

 
(1) Retribuirea timpului de staţionare produsă fără  vina salariatului ori din cauze ce nu depind de angajator sau salariat, în cazul cînd salariatul a anunţat  în scris angajatorul despre începutul staţionării, se efectuează în mărime de cel puţin 2/3 din salariul tarifar (salariul funcţiei) pe unitate de timp stabilit salariatului, dar nu mai puţin decît în mărimea unui salariu minim pe unitate de timp, stabilit de legislaţia în vigoare, pentru fiecare oră de staţionare.

 
(2) Modul de înregistrare a staţionării produse fără vina salariatului şi mărimea concretă a retribuţiei se stabilesc în contractul colectiv şi/sau  în cel  individual de muncă.


(3) Orele de staţionare produsă  din vina salariatului nu sînt retribuite.


(4) Contractul colectiv sau cel  individual de muncă poate stipula plata  salariului mediu în perioada de însuşire de către salariat a unui nou proces de producţie. 

           Articolul 164. Menţinerea salariului în caz de permutare sau transfer

                                  la o altă muncă permanentă cu retribuţie mai mică


În cazul cînd salariatul este permutat sau transferat la o altă muncă permanentă cu retribuţie mai mică în cadrul aceleiaşi unităţi sau într-o altă localitate împreună cu unitatea, conform art.74 alin.(1), acestuia i se menţine salariul mediu de la locul de muncă precedent timp de o lună din ziua permutării (transferării), cu respectarea prealabilă a prevederilor art.68.


Articolul 165. Salariul mediu


(1) Salariul mediu include toate drepturile salariale din care, conform legislaţiei în vigoare, se calculează contribuţiile de asigurări sociale de stat obligatorii.


(2) Salariul mediu se garantează salariaţilor în cazurile prevăzute de legislaţia în vigoare, de contractele colective şi/sau cele individuale de muncă.



(3) Modul de calculare a salariului mediu al salariatului este unic şi se stabileşte de Guvern.

Capitolul  V

  NORMAREA MUNCII


Articolul 166. Garanţii în domeniul normării muncii 


Salariaţilor li se garantează: 


a) concursul metodologic al statului în organizarea normării muncii;


b) aplicarea sistemelor de normare a muncii stabilite  de angajator împreună cu reprezentanţii salariaţilor şi stipulate  în contractul colectiv de muncă  sau  în alt act normativ la nivel de unitate. 


Articolul 167.  Normele de muncă 


(1)  Prin norme de muncă se înţeleg normele de producţie, de timp, de deservire, de personal care se stabilesc de către angajator pentru salariaţi în concordanţă cu nivelul atins al tehnicii şi  tehnologiei, al organizării producţiei şi a muncii, astfel încît să corespundă condiţiilor concrete din unitate şi să nu conducă la suprasolicitarea salariaţilor.


(2)  În condiţiile formelor colective de organizare şi de retribuire a muncii  pot fi aplicate, de asemenea, norme combinate şi complexe.

 
(3) Normele de muncă pot fi revizuite pe măsura implementării tehnicii şi a tehnologiilor noi sau perfecţionării celor existente, înfăptuirii unor măsuri organizatorice sau de altă  natură,  care asigură sporirea productivităţii muncii, precum şi în cazul folosirii unui utilaj învechit fizic şi moral.

 
(4) Obţinerea unui nivel înalt al fabricării producţiei de către un anumit salariat sau o anumită brigadă prin aplicarea, din proprie iniţiativă, a unor procedee de muncă noi şi a experienţei avansate, prin perfecţionarea cu forţe proprii a locurilor de muncă, nu constituie temei pentru revizuirea normelor de muncă.


Articolul 168. Elaborarea, aprobarea, înlocuirea şi revizuirea normelor 

                                  unice şi a normelor-tip de muncă


(1) Pentru anumite lucrări omogene pot fi elaborate şi stabilite norme unice şi norme-tip (interramurale, ramurale, profesionale etc.) de muncă. Normele-tip de muncă se elaborează de către autorităţile administraţiei publice centrale de specialitate de comun acord cu patronatele şi sindicatele respective şi se aprobă în modul stabilit de Guvern.  


(2) Înlocuirea şi revizuirea normelor unice şi a normelor-tip se efectuează de către autorităţile  care le-au aprobat.


Articolul 169. Introducerea, înlocuirea şi revizuirea 




             normelor de muncă


(1) În cazul  în care normele de muncă nu mai corespund condiţiilor pentru care au fost aprobate sau nu asigură ocuparea completă a timpului normal de muncă, acestea pot fi revizuite sau înlocuite.


(2) Procedura de revizuire sau înlocuire a normelor de muncă, precum şi situaţiile concrete în care poate fi aplicată, se stabileşte prin contractele colective de muncă.  


(3) Despre introducerea unor norme noi de muncă salariaţii trebuie să fie anunţaţi în scris, sub semnătură, cel puţin cu 2 luni înainte.


Articolul 170. Stabilirea tarifelor de retribuire a muncii în acord


(1) La retribuirea muncii în acord, tarifele se stabilesc pornindu-se de la categoriile de muncă, salariile tarifare (salariile funcţiei) şi normele de producţie (normele de timp) în vigoare.


(2) Tariful pentru munca plătită în acord se stabileşte prin împărţirea salariului tarifar pe oră (pe zi), care corespunde categoriei muncii prestate, la norma de producţie pe oră (pe zi). Tariful pentru munca plătită în acord poate fi stabilit, de asemenea, prin înmulţirea salariului tarifar pe oră (pe zi), care corespunde categoriei muncii prestate, cu norma de timp în ore sau zile.


Articolul 171. Asigurarea condiţiilor normale de muncă pentru îndeplinirea 

                                 normelor de producţie (de deservire)


Angajatorul are obligaţia să asigure permanent condiţiile tehnice şi organizatorice care au  fost  puse la baza  elaborării normelor de muncă şi să creeze condiţii de muncă necesare îndeplinirii normelor de producţie (de deservire). Aceste condiţii sînt:


a) starea bună a maşinilor, a maşinilor-unelte şi a dispozitivelor;


b) asigurarea la timp cu documentaţie tehnică;


c) calitatea corespunzătoare a materialelor şi instrumentelor necesare pentru prestarea  muncii, precum şi aprovizionarea la timp cu ele;


d) alimentarea  la timp a procesului de producţie cu energie electrică, cu  gaze şi cu   alte surse de energie;


e) asigurarea  protecţiei muncii şi securităţii de producţie.

T i t l u l  VI

 GARANŢII ŞI COMPENSAŢII
Capitolul I

 DISPOZIŢII GENERALE

Articolul 172. Noţiunile de garanţie şi de compensaţie


(1) Prin garanţie se înţeleg mijloacele, metodele, condiţiile prin care se asigură realizarea drepturilor acordate salariaţilor în domeniul raporturilor de muncă şi al altor raporturi sociale legate de acestea. 


(2) Prin compensaţie se înţeleg drepturile băneşti stabilite în scopul compensării cheltuielilor suportate de salariaţi în legătură cu executarea de către ei a obligaţiilor de muncă şi a altor obligaţii  prevăzute de legislaţia în vigoare.

Articolul 173. Cazurile de acordare a garanţiilor şi compensaţiilor 


Pe lîngă garanţiile şi compensaţiile generale prevăzute de prezentul cod (garanţii la angajare, la transfer, în domeniul salarizării etc.), salariaţilor li se acordă garanţii şi compensaţii în caz de:

a) deplasare în interes de serviciu; 

b)  transferare la lucru într-o altă localitate;

c) îmbinare a muncii cu studiile;

d) încetare a contractului individual de muncă; precum  şi  

e) în alte cazuri prevăzute de prezentul cod şi de alte acte normative.

Capitolul II

 GARANŢII ŞI COMPENSAŢII ÎN CAZ DE DEPLASARE 

ÎN INTERES DE SERVICIU ŞI DE TRANSFERARE 

ÎNTR-O ALTĂ LOCALITATE

Articolul 174.  Deplasarea în interes de serviciu


(1) Prin deplasare în interes de serviciu se înţelege delegarea salariatului, conform ordinului (dispoziţiei, deciziei, hotărîrii) angajatorului, pe un anumit termen, pentru executarea obligaţiilor de muncă în afara locului de muncă permanent.


(2) Călătoriile de serviciu ale salariaţilor a căror activitate permanentă are caracter mobil sau ambulant, precum şi îndeplinirea lucrărilor de prospecţiune, a celor geodezice şi topografice pe teren, nu sînt considerate deplasări în interes de serviciu.

Articolul 175. Garanţii în caz de deplasare în interes de serviciu 


Salariaţilor deplasaţi în interes de serviciu li se garantează menţinerea locului de muncă (a funcţiei) şi a salariului mediu, precum şi compensarea cheltuielilor legate de deplasarea în interes de serviciu.

Articolul 176. Compensarea cheltuielilor legate de deplasarea 

                                  în interes de serviciu


(1) În cazul deplasării în interes de serviciu, angajatorul este obligat să compenseze salariatului:

a) cheltuielile de călătorie tur-retur;

b) cheltuielile de  cazare;

c) diurna;

d) alte cheltuieli ce ţin de deplasare.

(2) Modul şi mărimea compensării cheltuielilor legate de deplasările în interes de serviciu se aprobă de Guvern. Unităţile cu autonomie financiară pot stabili în contractul colectiv de muncă mărimi sporite ale acestor compensaţii.

Articolul 177. Compensarea cheltuielilor în caz de transferare la

                                  muncă într-o altă localitate 


(1) La transferarea salariatului, în baza unei înţelegeri prealabile în formă scrisă cu angajatorul, la muncă într-o altă localitate, angajatorul este obligat să-i compenseze acestuia:

a) cheltuielile legate de mutarea într-o altă localitate a salariatului şi  a membrilor familiei sale (cu excepţia cazurilor cînd angajatorul asigură  transportarea persoanelor respective şi  a bunurilor lor);

b) cheltuielile de stabilire la noul loc de trai. 

(2) Mărimile concrete ale compensării cheltuielilor specificate la alin.(1) se determină prin acordul părţilor contractului individual de muncă, dar nu pot fi mai mici decît cele stabilite de Guvern.

Capitolul III

 GARANŢII ŞI COMPENSAŢII PENTRU SALARIAŢII 

CARE ÎMBINĂ MUNCA CU STUDIILE

Articolul 178. Garanţii şi compensaţii acordate salariaţilor care îmbină

                                  munca cu studiile în instituţiile de învăţămînt superior

                 
 
    şi  mediu de specialitate


(1) Salariaţilor trimişi la studii de către angajator sau care s-au înmatriculat din proprie iniţiativă  în instituţiile de învăţămînt superior sau mediu de specialitate acreditate în condiţiile legii, la secţiile serale şi fără frecvenţă şi care învaţă cu succes li se stabileşte durata redusă a timpului de muncă, li se acordă concedii suplimentare cu menţinerea, integrală sau parţială, a salariului mediu şi alte înlesniri, în modul stabilit de Guvern.


(2) În contractul colectiv de muncă şi în  convenţiile colective pentru salariaţii menţionaţi  la alin.(1)  pot fi prevăzute înlesniri suplimentare din contul mijloacelor unităţii.

Articolul 179. Garanţii şi compensaţii acordate salariaţilor care îmbină

                                  munca cu studiile în învăţămîntul postuniversitar specializat

(1) Salariaţilor care îşi fac studiile postuniversitare prin masterat, doctorat, postdoctorat, rezidenţiat, secundariat, cursuri de specializare şi perfecţionare, organizate în instituţiile de învăţămînt superior acreditate în condiţiile legii  sau în instituţiile de cercetare-dezvoltare, li se acordă garanţii şi compensaţii în modul stabilit de Guvern.


(2) Angajatorul şi reprezentanţii salariaţilor pot prevedea în contractul colectiv de muncă, din contul unităţii, garanţii şi compensaţii suplimentare la cele stabilite prin actele normative în vigoare.

Articolul 180. Garanţii şi compensaţii acordate salariaţilor care 

                                  îmbină munca cu studiile în instituţiile de învăţămînt 

                                  secundar profesional


(1) Salariaţilor care studiază cu succes, fără scoatere din activitate, în instituţiile de învăţămînt secundar profesional, indiferent de tipul de proprietate şi forma juridică de organizare, acreditate  în condiţiile legii, li se acordă,  în modul stabilit de Guvern, concedii suplimentare cu menţinerea, integrală sau parţială, a salariului mediu. 


(2)  Salariaţilor care îmbină munca cu studiile în instituţiile de învăţămînt secundar profesional neacreditate li se stabilesc garanţii şi compensaţii prin contractul colectiv sau prin cel individual de muncă.

Articolul 181. Garanţii şi compensaţii acordate salariaţilor 

                                  care îmbină munca cu studiile în instituţiile 

                                  de învăţămînt secundar general


Salariaţilor care studiază în instituţiile de învăţămînt secundar general (gimnazii,  licee,  şcoli de cultură generală) li se stabileşte durata redusă a timpului de muncă, li se acordă concedii suplimentare cu menţinerea, totală sau parţială, după caz, a salariului mediu, precum şi alte garanţii şi compensaţii în modul stabilit de Guvern.

Articolul 182. Modul de acordare a garanţiilor şi compensaţiilor 

                                  salariaţilor care îmbină munca cu studiile


(1) Salariaţilor care îmbină munca cu studiile li se acordă garanţii şi compensaţii la obţinerea, pentru prima dată, a studiilor de nivelul respectiv.


(2) La concediile suplimentare acordate salariaţilor care îmbină munca cu studiile, potrivit unei înţelegeri scrise între angajator şi salariat, pot fi alipite  concediile de odihnă anuale.


(3) Salariaţilor care îşi fac studiile la o instituţie de învăţămînt la a doua sau a treia specialitate (profesie) li se pot acorda anumite garanţii şi compensaţii în modul prevăzut de contractul colectiv sau de cel individual de muncă.

Capitolul IV 

GARANŢIILE ŞI COMPENSAŢIILE ACORDATE SALARIAŢILOR ÎN LEGĂTURĂ CU ÎNCETAREA CONTRACTULUI INDIVIDUAL DE MUNCĂ

Articolul  183. Dreptul preferenţial la menţinerea la lucru în cazul

          

               reducerii numărului sau a statelor de personal 

(1) În caz de reducere a numărului sau a statelor de personal, de dreptul preferenţial de a fi lăsaţi la lucru beneficiază salariaţii cu o calificare şi productivitate a muncii  mai înaltă. 

(2) În cazul unei egale calificări şi  productivităţi a muncii, de dreptul  preferenţial de a fi lăsaţi la lucru au: 

a) salariaţii cu obligaţii familiale, care  întreţin două sau mai multe persoane; 

b) salariaţii în a căror familie nu sînt alte persoane cu venit de sine stătător; 

c)  salariaţii care au o mai mare vechime în muncă în unitatea respectivă; 

d)  salariaţii care au suferit în unitatea respectivă un accident de muncă sau au contractat o boală profesională; 

e)  salariaţii care îşi ridică calificarea în instituţiile de învăţămînt superior şi  mediu de specialitate, fără scoatere din activitate; 

f)  invalizii de război şi membrii familiilor militarilor căzuţi sau dispăruţi fără urmă; 

g)  participanţii la acţiunile de luptă pentru apărarea integrităţii teritoriale şi independenţei Republicii Moldova; 

h) inventatorii; 

i)  persoanele care s-au îmbolnăvit sau au suferit de boală actinică şi de alte boli provocate  de radiaţie în urma avariei  de la Cernobîl; 

j) invalizii în privinţa cărora este stabilit raportul de cauzalitate dintre survenirea invalidităţii şi avaria de la C.A.E. Cernobîl, participanţii la lichidarea consecinţelor avariei  de la C.A.E. Cernobîl în zona de înstrăinare în anii 1986-1990; 

k)  salariaţii care au mai multe stimulări pentru succese în muncă şi nu au sancţiuni disciplinare (art.211); 

l) salariaţii cărora le-au rămas cel mult 2 ani pînă la stabilirea pensiei pentru limită de vîrstă.

Articolul 184. Garanţii în caz de încetare a contractului 

                                  individual de muncă 


(1) Angajatorul este obligat să preavizeze salariatul,  prin ordin (dispoziţie, decizie, hotărîre), sub semnătură, despre intenţia sa de a desface contractul individual de muncă încheiat pe o durată nedeterminată sau determinată, în următoarele termene:

a) cu cel puţin 2 luni înainte – în caz de concediere în legătură cu lichidarea unităţii sau încetarea activităţii angajatorului persoană fizică, reducerea numărului sau a statelor de personal la unitate (art.86 alin.(1) lit.b)  şi c));  

b)  cu cel  puţin o lună înainte – în caz de concediere ca urmare a constatării faptului că salariatul nu corespunde funcţiei deţinute sau muncii prestate din cauza stării de sănătate, în conformitate cu certificatul medical respectiv, sau ca urmare a calificării insuficente confirmate prin hotărîrea comisiei de atestare (art.86 alin.(1) lit.d) şi e)). 

(2) În perioadele prevăzute  la alin.(1), salariatului i se acordă cel puţin o zi liberă pe săptămînă, cu menţinerea salariului mediu, pentru căutarea unui alt loc de muncă.

(3) La încetarea contractului individual de muncă ca urmare a încălcării de către salariat a obligaţiilor sale de muncă (art.86 alin.(1) lit.g)-k), m), o)-r)), preavizarea nu este obligatorie.

Articolul 185. Garanţii în cazul încetării contractului individual  

                         
   de muncă în legătură cu schimbarea proprietarului  

                                  unităţii


În caz de  încetare,  în legătură cu schimbarea proprietarului unităţii (art.86 alin.(1) lit.f)), a contractului individual de muncă încheiat cu conducătorul unităţii, cu adjuncţii acestuia şi cu contabilul-şef, noul proprietar acordă persoanelor menţionate cîte o compensaţie suplimentară dacă acest lucru este prevăzut de contractul individual de muncă.

Articolul  186. Indemnizaţia de eliberare  din serviciu


(1) Salariaţilor concediaţi în legătură cu lichidarea unităţii sau cu încetarea activităţii angajatorului persoană fizică (art.86 alin.(1) lit.b)), sau  cu  reducerea numărului ori a statelor de personal la unitate (art.86 alin.(1) lit.c)) li se garantează:

a) plata unei indemnizaţii de eliberare din serviciu egală cu mărimea unui salariu mediu  săptămînal pentru fiecare an lucrat la unitatea în cauză, dar nu mai mică decît un salariu mediu lunar;

b) menţinerea salariului mediu lunar pe perioada căutării unui alt loc de muncă, dar nu mai mult de 3 luni, ţinîndu-se cont de indemnizaţia de eliberare din serviciu. Pentru luna a treia, salariul mediu lunar se va menţine cu condiţia că, în termen de   2 săptămîni după eliberare din serviciu, salariatul s-a adresat la agenţia pentru  ocuparea  forţei de muncă, a fost luat de aceasta la evidenţă ca şomer şi nu a fost plasat  în cîmpul  muncii, fapt confirmat prin certificatul respectiv.

(2) Indemnizaţia de eliberare din serviciu în mărimea unui salariu mediu pe 2 săptămîni se plăteşte salariaţilor la încetarea contractului individual de muncă în legătură cu:

a) constatarea faptului că salariatul nu corespunde funcţiei deţinute sau muncii prestate din cauza stării de sănătate, în conformitate cu certificatul medical respectiv, sau ca urmare a calificării insuficiente confirmate prin hotărîrea comisiei de atestare (art.86 alin.(1) lit.d)  şi  e));

b) restabilirea la locul de muncă, conform hotărîrii judecătoreşti, a salariatului care a îndeplinit anterior munca respectivă (art.86 alin.(1) lit.t));

c) refuzul salariatului de a fi transferat în altă localitate în legătură cu transferarea unităţii în această localitate (art.86 alin.(1) lit.y)).

(3) Salariaţii al  căror contract individual de muncă a fost suspendat în legătură cu încorporarea în serviciul militar în termen, în serviciul  militar cu  termen redus sau  în serviciul  civil (art.76 lit.e)) ori care au demisionat în legătură cu încălcarea de către angajator a contractului individual sau a celui  colectiv de muncă (art.85 alin.(2)) beneficiază de indemnizaţia prevăzută la alin.(2).

(4) Plata indemnizaţiei de eliberare din serviciu şi a salariului mediu lunar se efectuează la locul de muncă precedent.

(5) În contractul colectiv sau în cel individual de muncă pot fi prevăzute şi  alte cazuri de plată a indemnizaţiei de eliberare din serviciu, mărimi sporite ale acesteia, precum şi termene mai îndelungate de menţinere a salariului.

Capitolul V 

ALTE GARANŢII ŞI COMPENSAŢII

Articolul  187. Garanţii acordate salariaţilor aleşi în funcţii 

          

               elective 

Salariatului al cărui contract individual de muncă a fost  suspendat în legătură cu alegerea sa într-o funcţie electivă, conform legislaţiei în vigoare (art.78 alin.(1) lit.d)), i se acordă, după terminarea împuternicirilor sale în funcţia respectivă, munca (funcţia) anterioară, iar  dacă aceasta lipseşte – o altă muncă (funcţie) echivalentă la aceeaşi sau, cu acordul salariatului, la o altă unitate.

Articolul 188. Garanţii pentru perioada îndeplinirii 

          

              obligaţiilor de stat sau obşteşti

(1) În timpul îndeplinirii obligaţiilor de stat sau obşteşti, dacă, potrivit legislaţiei în vigoare,  acestea se înfăptuiesc în orele de program, salariaţilor li se garantează menţinerea locului de muncă (a funcţiei) şi a salariului mediu în conformitate cu  alin.(2).

(2) Salariaţilor li se menţine salariul mediu în cazul îndeplinirii următoarelor obligaţii de stat sau obşteşti:

a) prezentare, la citare, la organele de urmărire penală,  la procuror, la instanţa de judecată în calitate de martor, parte vătămată, expert, specialist, traducător, asistent procedural;

b) participare ca membri ai echipelor voluntare  de pompieri la lichidarea incendiului sau avariei; precum şi 

c) în cazurile îndeplinirii altor obligaţii de stat sau obşteşti prevăzute de  legislaţia în vigoare. 

Articolul 189. Garanţii şi compensaţii acordate salariaţilor

          

              chemaţi să îndeplinească serviciul militar în termen,  

                    

    serviciul  militar cu  termen redus sau  serviciul  civil

Salariaţii chemaţi să îndeplinească  serviciul militar în termen,  serviciul  militar cu termen redus sau serviciul civil beneficiază de garanţiile şi compensaţiile prevăzute de legislaţia în vigoare.

Articolul 190. Garanţii acordate salariaţilor donatori de sînge


(1) Angajatorul este obligat să permită, fără nici o piedică, prezentarea salariaţilor donatori  de sînge la instituţiile medicale în ziua donării sîngelui sau a derivatelor de sînge pentru utilizarea lor în scop terapeutic, menţinînd donatorilor salariul mediu şi asigurîndu-i, în caz de necesitate, cu transport. 


(2) Salariaţilor donatori de sînge li se acordă, în ziua imediat următoare zilei  de donare a sîngelui sau a derivatelor de sînge, o zi liberă  cu menţinerea salariului mediu.


(3) În caz de donare a sîngelui sau a derivatelor de sînge în timpul concediului de odihnă anual, în zilele de repaus sau în cele  de sărbătoare nelucrătoare,  angajatorul este obligat să acorde salariatului donator de sînge  o altă zi liberă  plătită care, cu acordul  scris al salariatului respectiv, poate fi alipită la concediul de odihnă anual.

Articolul 191. Garanţiile şi  compensaţiile  acordate 

                        salariaţilor inventatori şi raţionalizatori


Salariatul  autor al invenţiei sau al propunerii de raţionalizare beneficiază de garanţiile şi compensaţiile prevăzute de legislaţia în vigoare, de contractul colectiv şi/sau de cel individual de muncă.
Articolul 192. Compensaţii pentru uzura bunurilor care 

          

              aparţin salariaţilor


(1) Salariatului care foloseşte, cu acordul sau ştirea angajatorului şi în interesul acestuia, bunurile personale i se plăteşte compensaţia pentru utilizarea şi uzura mijloacelor de transport,  instrumentelor, utilajului,  a altor materiale şi mijloace tehnice ce-i aparţin şi i se compensează cheltuielile legate de utilizarea lor. 

(2) Cuantumul şi modul de plată a compensaţiei se stabilesc prin acordul  scris al părţilor contractului individual de muncă.

Articolul 193. Garanţiile acordate salariaţilor obligaţi  să  treacă 

          

              controalele (examenele) medicale 


Pe timpul efectuării controalelor (examenelor)  medicale, salariaţilor care, conform prevederilor prezentului cod sau ale altor acte normative, sînt obligaţi să treacă aceste controale (examene)  li se menţine salariul mediu la locul de muncă.

Articolul 194. Garanţii în legătură cu concediul medical


În caz de  acordare salariatului a unui  concediu medical, angajatorul este obligat să-i plătească acestuia o indemnizaţie în condiţiile art.123 alin.(2).

Articolul 195. Garanţii şi compensaţii acordate salariaţilor 

                                  care urmează  la iniţiativa angajatorului 

                                  cursul de formare profesională


(1) Salariaţilor care urmează,  la iniţiativa angajatorului, cursul de formare profesională cu scoatere din activitate li se menţine locul de muncă (funcţia) şi salariul mediu,  li se acordă alte garanţii şi compensaţii prevăzute de legislaţia în vigoare.


(2) Salariaţilor care urmează,  la iniţiativa angajatorului, cursul de formare profesională cu scoatere din activitate, într-o altă localitate, li se compensează cheltuielile de deplasare în modul şi în condiţiile prevăzute pentru salariaţii trimişi în deplasare în interes de serviciu.

Articolul 196. Garanţii şi compensaţii în cazul unor accidente de    

          

              muncă şi boli profesionale


(1) În caz de vătămare a sănătăţii sau deces al salariatului ca urmare a unui accident de muncă sau a unei boli profesionale, salariatului i se compensează salariul (venitul) nerealizat, precum şi cheltuielile suplimentare pentru reabilitarea medicală, socială şi profesională în legătură cu vătămarea sănătăţii,  sau familiei defunctului i  se compensează cheltuielile legate de deces.


(2) Mărimea şi condiţiile acordării garanţiilor şi compensaţiilor prevăzute la alin.(1) sînt stabilite de legislaţia în vigoare.

Articolul 197. Garanţii în domeniul asigurărilor sociale de stat


Salariaţii sînt supuşi asigurării sociale de stat şi beneficiază de toate garanţiile, compensaţiile şi alte plăţi prevăzute de sistemul asigurărilor sociale de stat conform legislaţiei în vigoare.

T i t l u l   VII 

REGULAMENTUL INTERN AL  UNITĂŢII. 

DISCIPLINA MUNCII
Capitolul I

REGULAMENTUL INTERN

Articolul 198. Dispoziţii generale

(1) Regulamentul intern al  unităţii este un act juridic care se întocmeşte în fiecare  unitate, cu consultarea reprezentanţilor salariaţilor, şi  se aprobă  prin  ordinul (dispoziţia, decizia, hotărîrea) angajatorului.

(2) Regulamentul intern al  unităţii nu poate cuprinde prevederi care contravin legislaţiei în vigoare,  clauzelor convenţiilor colective şi ale contractului  colectiv de muncă. 

(3) Prin regulamentul intern al unităţii nu se pot stabili limitări ale drepturilor individuale  sau  colective ale salariaţilor.

Articolul 199. Conţinutul  regulamentului intern al unităţii

(1) Regulamentul intern al  unităţii trebuie să conţină următoarele prevederi:

a) protecţia şi  igiena  muncii în cadrul unităţii;

b) respectarea principiului nediscriminării şi eliminarea oricărei forme de lezare a demnităţii în muncă; 

c) drepturile, obligaţiile şi răspunderea angajatorului şi ale salariaţilor;

d) disciplina muncii în unitate;

e) abaterile disciplinare şi sancţiunile aplicabile potrivit legislaţiei în vigoare;
f)  procedura disciplinară;

g) regimul de muncă şi de odihnă.

(2)   Regulamentul intern al  unităţii poate cuprinde şi alte reglementări privind  raporturile  de muncă  în unitate.  

(3) Regulamentul intern al unităţii se aduce la cunoştinţa salariaţilor, sub semnătură, de către angajator şi produce efecte juridice pentru aceştia  de la data încunoştinţării. 

(4) Obligaţia familiarizării salariaţilor, sub semnătură, cu conţinutul regulamentului intern al  unităţii trebuie îndeplinită de angajator în termen de 5 zile lucrătoare de la data aprobării regulamentului.

(5) Modul de familiarizare a fiecărui salariat cu conţinutul regulamentului intern al unităţii se stabileşte nemijlocit în textul  acestuia.

(6) Regulamentul intern se afişează în toate subdiviziunile structurale ale unităţii.

(7) Orice modificare sau completare a  regulamentului intern al  unităţii se efectuează cu respectarea prevederilor art.198.

Articolul 200. Statutele şi regulamentele disciplinare

În unele ramuri ale economiei naţionale, anumitelor categorii de salariaţi li se aplică statute şi regulamente disciplinare aprobate de Guvern.

Capitolul II 

DISCIPLINA MUNCII

Articolul 201. Disciplina muncii

Disciplina muncii reprezintă obligaţia tuturor salariaţilor de a se subordona unor reguli de comportare stabilite în conformitate cu prezentul cod,   cu alte acte normative, cu convenţiile colective, cu contractele colective şi cu cele individuale de muncă, precum şi cu actele normative la nivel de  unitate, inclusiv cu regulamentul intern al  unităţii.

Articolul 202. Asigurarea disciplinei de muncă

Disciplina de muncă se asigură în unitate prin crearea de către angajator a condiţiilor economice, sociale, juridice şi organizatorice necesare prestării unei munci de înaltă productivitate, prin formarea unei atitudini conştiente faţă de muncă, prin aplicarea de stimulări şi recompense pentru muncа conştiincioasă, precum şi de sancţiuni în caz de comitere a unor  abateri disciplinare.

Articolul 203. Stimulări pentru succese în muncă

(1) Pentru succese în muncă, angajatorul poate aplica stimulări sub formă de:

a)  mulţumiri;

b) premii;

c) cadouri de preţ; 

d) diplome de onoare.

 
(2) Regulamentul  intern al  unităţii, statutele şi regulamentele disciplinare pot să prevadă şi alte modalităţi de stimulare a salariaţilor.

(3) Pentru succese deosebite în muncă, merite faţă de societate şi faţă de stat, salariaţii pot fi înaintaţi la distincţii de stat (ordine, medalii, titluri onorifice),  lor li  se pot decerna premii de stat.

Articolul 204. Modul de aplicare a stimulărilor

(1) Stimulările se aplică de către angajator de comun acord cu reprezentanţii salariaţilor.

(2) Stimulările se consemnează într-un ordin (dispoziţie, decizie, hotărîre), se aduc la cunoştinţa colectivului de muncă şi se înscriu în carnetul de muncă al salariatului.

Articolul 205. Avantajele şi înlesnirile acordate salariaţilor care îşi

          

              îndeplinesc conştiincios şi eficient obligaţiile de muncă                   

   

Salariaţilor care îşi îndeplinesc conştiincios şi eficient obligaţiile de muncă  li se acordă, în mod prioritar, avantaje şi înlesniri în domeniul deservirii social-culturale, locative şi de trai (bilete în instituţii balneosanatoriale, case de odihnă etc.). Aceşti salariaţi beneficiază, de asemenea, de  dreptul prioritar la avansare în serviciu. 

Articolul 206. Sancţiuni disciplinare

(1) Pentru încălcarea disciplinei de muncă, angajatorul are dreptul să aplice faţă de salariat următoarele sancţiuni disciplinare:

a) avertismentul;

b) mustrarea;

c) mustrarea aspră;

d) concedierea (în temeiurile prevăzute la art.86 alin.(1) lit.g)-k), m) şi o)-r)).
(2) Legislaţia în vigoare poate prevedea pentru unele categorii de salariaţi şi alte sancţiuni disciplinare.

(3) Se interzice aplicarea amenzilor şi  altor sancţiuni pecuniare pentru  încălcarea disciplinei  de muncă.

(4) Pentru aceeaşi abatere disciplinară nu se poate aplica decît o singură sancţiune.

(5) La aplicarea sancţiunii disciplinare, angajatorul trebuie să ţină cont de gravitatea abaterii  disciplinare  comise şi de  alte circumstanţe obiective.

Articolul 207. Organele abilitate cu aplicarea sancţiunilor disciplinare

(1) Sancţiunea disciplinară se aplică de organul căruia i se atribuie dreptul de angajare (alegere, confirmare sau numire în funcţie) a salariatului respectiv.

(2) Salariaţilor care poartă răspundere disciplinară conform statutelor sau regulamentelor disciplinare şi altor acte normative li se pot aplica sancţiuni disciplinare şi de organele ierarhic superioare celor indicate la alin.(1).

(3) Salariaţii care deţin funcţii elective pot fi concediaţi (art.206 alin.(1)  lit.d)) numai prin hotărîrea  organului de care au fost aleşi şi numai în temeiuri legale.

Articolul 208. Modul de aplicare a sancţiunilor disciplinare

(1) Pînă la aplicarea sancţiunii disciplinare, angajatorul este obligat să ceară salariatului o explicaţie scrisă privind fapta comisă. Refuzul de a prezenta explicaţia cerută se consemnează într-un proces-verbal semnat de un reprezentant al angajatorului şi un reprezentant al salariaţilor. 

(2) În funcţie de gravitatea faptei comise de salariat, angajatorul este în drept să organizeze şi o anchetă de serviciu. În cadrul anchetei, salariatul are dreptul    să-şi explice atitudinea şi să prezinte persoanei abilitate cu efectuarea anchetei toate probele şi justificările pe care le consideră necesare.

Articolul 209. Termenele de aplicare a sancţiunilor disciplinare

(1) Sancţiunea disciplinară se aplică, de regulă,  imediat după constatarea abaterii  disciplinare, dar nu mai tîrziu de o lună din ziua constatării ei, fără a lua în calcul timpul aflării salariatului în concediul anual de odihnă, în concediul de studii sau în concediul medical. 

(2) Sancţiunea disciplinară nu poate fi aplicată după expirarea a 6 luni din ziua comiterii  abaterii  disciplinare, iar în urma reviziei sau a controlului activităţii economico-financiare – după expirarea a 2 ani de la data comiterii. În termenele indicate nu se include durata desfăşurării procedurii penale.

Articolul 210. Aplicarea sancţiunii disciplinare

 (1) Sancţiunea disciplinară se aplică prin ordin (dispoziţie, decizie, hotărîre),  în care se indică în mod obligatoriu:

a) temeiurile  de fapt şi de drept ale  aplicării sancţiunii;

b) termenul în care sancţiunea poate fi contestată;

c) organul în care sancţiunea  poate fi contestată.

(2) Ordinul (dispoziţia, decizia, hotărîrea) de sancţionare se comunică salariatului, sub semnătură, în termen de cel mult 5 zile lucrătoare de la data cînd a fost emis şi îşi produce efectele de la data comunicării. Refuzul salariatului de a confirma prin semnătură comunicarea ordinului se fixează într-un proces-verbal semnat de un reprezentant al angajatorului şi un reprezentant al salariaţilor.

(3) Ordinul (dispoziţia, decizia, hotărîrea) de sancţionare poate fi contestat de salariat în instanţa de judecată în condiţiile art.355.

Articolul 211. Termenul de validitate şi efectele sancţiunilor disciplinare

(1) Termenul de validitate a sancţiunii disciplinare nu poate depăşi un an din ziua aplicării. Dacă pe parcursul acestui termen salariatul nu va fi supus unei noi sancţiuni disciplinare, se consideră că sancţiunea disciplinară nu i-a fost aplicată.

(2) Angajatorul care a aplicat sancţiunea disciplinară este în drept să o revoce în decursul unui an din proprie iniţiativă, la rugămintea salariatului, la demersul reprezentanţilor salariaţilor sau al şefului nemijlocit al salariatului.

(3) În interiorul termenului de validitate a sancţiunii disciplinare, salariatului sancţionat nu i se pot aplica stimulări prevăzute la art.203.

T i t l u l  VIII 

 FORMAREA PROFESIONALĂ
Capitolul I 

DISPOZIŢII GENERALE

Articolul 212. Noţiuni principale

(1) Prin formare profesională se înţelege orice proces de instruire în urma căruia un salariat dobîndeşte o calificare, atestată printr-un certificat sau o diplomă eliberate în condiţiile legii.

(2) Prin formare profesională continuă se înţelege  orice proces de instruire  în cadrul  căruia  un salariat, avînd deja o calificare ori o profesie, îşi completează cunoştinţele profesionale prin aprofundarea cunoştinţelor  într-un anumit domeniu al specialităţii de bază sau prin deprinderea unor metode sau procedee noi aplicate în cadrul specialităţii respective.  


(3) Prin formare tehnică se înţelege orice sistem de instruire prin care un salariat însuşeşte procedeele de aplicare în procesul muncii a mijloacelor tehnice şi tehnologice.
Articolul 213. Drepturile şi obligaţiile angajatorului în 

          

              domeniul formării profesionale


(1) Angajatorul  este obligat să creeze condiţiile necesare şi să favorizeze formarea profesională şi tehnică a salariaţilor care urmează instruirea în producţie,  se perfecţionează sau studiază în instituţii de învăţămînt, fără scoatere din activitate.

(2) În cadrul fiecărei unităţi  persoană juridică, angajatorul,  în comun cu reprezentanţii salariaţilor, întocmeşte şi aprobă anual planurile de formare profesională.


(3) Condiţiile, modalităţile şi durata  formării profesionale, drepturile şi obligaţiile părţilor,  precum şi volumul mijloacelor financiare alocate în acest scop (în mărime de cel puţin 2 la sută din fondul de salarizare al unităţii), se stabilesc în contractul colectiv de muncă sau în convenţia colectivă.


(4) În cazul în care participarea salariaţilor la cursurile sau stagiile de formare profesională este iniţiată de angajator, toate cheltuielile aferente sînt suportate de către acesta.


(5) În cazul scoaterii din activitate a salariatului pe o durată scurtă, în scopul  formării  profesionale, acţiunea contractului individual de muncă al acestuia continuă cu menţinerea salariului mediu. Dacă perioada respectivă depăşeşte 60 de zile calendaristice, contractul individual de muncă al salariatului se suspendă, acesta beneficiind de o indemnizaţie plătită de angajator conform prevederilor contractului colectiv de muncă.

Articolul 214. Drepturile şi obligaţiile salariaţilor în domeniul 

    
                       formării profesionale


(1) Salariatul are dreptul la formare profesională, inclusiv la obţinerea unei profesii sau specialităţi noi. Acest drept poate fi realizat prin încheierea, în formă scrisă, a unor contracte de formare profesională (art.215, 216 alin.(3)  şi  (4)), adiţionale la contractul individual de muncă.


(2) Salariatul care a beneficiat de un curs sau stagiu de formare profesională în condiţiile prezentului cod nu poate demisiona în perioada stabilită de contractul de formare profesională decît în cazurile prevăzute de acestea.


(3)  În cazul în care salariatul vine cu iniţiativa participării la o formă de formare  profesională cu scoatere din activitate, organizată în afara unităţii, angajatorul va examina solicitarea scrisă a salariatului în comun cu reprezentanţii salariaţilor.


(4) În termen de 15 zile calendaristice de la data înregistrării solicitării, angajatorul va decide în ce condiţii poate permite salariatului participarea la o formă de formare profesională conform alin.(3) şi dacă va suporta, integral sau parţial, costul acesteia.

Capitolul II 

CONTRACTUL DE CALIFICARE PROFESIONALĂ

Articolul 215. Contractul de calificare profesională


(1) Contractul de calificare profesională este un contract special, adiţional  la contractul  individual de muncă, încheiat în formă scrisă, în baza căruia salariatul se obligă să urmeze un curs de formare profesională, organizat de angajator, pentru a obţine o calificare profesională.


(2) Formarea profesională la nivel de unitate conform  contractului  de calificare profesională se realizează de către un instructor sau maistru de instruire, numit de angajator dintre salariaţii calificaţi cu experienţă profesională şi autorizat în modul prevăzut de lege.

Capitolul III 

CONTRACTUL DE UCENICIE 

ŞI CONTRACTUL DE FORMARE PROFESIONALĂ CONTINUĂ

Articolul 216. Contractul de ucenicie şi contractul de formare 

    
                        profesională continuă


(1) Angajatorul are dreptul să încheie un contract de ucenicie cu o persoană în vîrstă de pînă  la 25 de ani care este în căutarea unui loc de muncă şi  care nu  are o  calificare profesională. 


(2) Contractul de ucenicie,  încheiat în formă  scrisă, este un contract de drept civil şi se reglementează de Codul civil şi de  alte acte normative ce conţin norme ale dreptului civil.

(3)  Angajatorul  are dreptul  să  încheie un contract de formare profesională continuă cu orice salariat al  unităţii.


(4) Contractul de formare profesională continuă se încheie  în formă  scrisă,  este un act adiţional la contractul individual de muncă şi se reglementează de legislaţia muncii şi de alte acte normative ce conţin norme ale dreptului muncii.

Articolul 217. Conţinutul contractului de ucenicie şi al 

                                  contractului de formare profesională continuă

       
(1) Contractul de ucenicie şi  contractul de formare profesională continuă vor include:

a)  numele şi prenumele sau denumirea părţilor;

b)  indicarea profesiei, specialităţii şi calificării pe care o va obţine ucenicul sau salariatul;

c) obligaţiile angajatorului privind crearea condiţiilor de instruire stipulate în  contract;

d)  termenul contractului;

e)  obligaţia persoanei  de a urma cursul de formare profesională şi de a activa conform profesiei, specialităţii, calificării obţinute în termenul stabilit de contractul respectiv;

f) condiţiile de retribuire a muncii pe durata uceniciei sau formării profesionale continue.


(2) Contractul de ucenicie şi contractul de formare profesională continuă pot cuprinde şi alte clauze determinate de părţi, care nu contravin legislaţiei  în vigoare.

Articolul 218. Durata uceniciei şi a formării profesionale continue


(1) Durata uceniciei sau a formării profesionale continue  nu trebuie să depăşească, pe parcursul săptămînii, durata timpului de muncă stabilită de prezentul cod pentru vîrsta şi profesia respectivă la executarea lucrărilor corespunzătoare.


(2) Timpul necesar ucenicului pentru participarea la activităţi teoretice ce ţin de formarea profesională se include în timpul de muncă.


(3) Salariaţii încadraţi în formarea profesională continuă în unitate pot fi eliberaţi temporar de la munca prevăzută de contractul individual de muncă sau pot lucra  în condiţiile  timpului de muncă parţial, cu acordul  scris al angajatorului.

(4) În cazul salariaţilor încadraţi în formarea profesională continuă sînt interzise:

a) munca prestată în condiţii grele, vătămătoare şi/sau  periculoase;

b) munca suplimentară;

c) munca de noapte;

d) detaşarea nelegată de formarea profesională.

(5) Termenul contractului de ucenicie, ca şi al celui de formare profesională continuă, începe să  curgă la data indicată în contract, prelungindu-se cu perioada concediului medical şi în alte cazuri prevăzute de contract.

Articolul 219. Aplicarea legislaţiei muncii pe durata uceniciei 

          

              şi a formării profesionale continue

(1) În privinţa ucenicilor şi salariaţilor care au încheiat contract de formare profesională continuă se aplică  legislaţia muncii, inclusiv legislaţia  privind protecţia muncii.


(2) Clauzele contractelor de ucenicie şi ale contractelor de formare profesională continuă care contravin legislaţiei în vigoare,  prevederilor convenţiilor colective şi ale contractelor colective de muncă sînt considerate nule şi inaplicabile. 

(3)  Angajatorul va asigura, printr-un control corespunzător, efectuat în comun cu reprezentanţii salariaţilor, eficienţa sistemului de ucenicie şi a oricărui alt sistem de formare a cadrelor şi protecţia adecvată a lor.

Articolul 220.  Încetarea contractului de formare profesională 

          

              continuă


Contractul de formare profesională continuă poate înceta în temeiurile prevăzute de prezentul cod pentru încetarea contractului individual de muncă.

Articolul 221. Încetarea (desfacerea)  contractului de ucenicie

Contractul de ucenicie încetează (se desface)  în temeiurile prevăzute de Codul civil.


T i t l u l   IX  

PROTECŢIA MUNCII

Capitolul I 

DISPOZIŢII GENERALE

Articolul 222. Direcţiile principale ale politicii de stat în domeniul 

                 
              protecţiei muncii

(1) Direcţiile principale ale politicii de stat în domeniul protecţiei muncii sînt:

a) asigurarea priorităţii privind păstrarea vieţii şi sănătăţii salariaţilor;

b) emiterea şi aplicarea actelor normative privind protecţia muncii;

c) coordonarea activităţilor în domeniul protecţiei muncii şi al mediului;

d) supravegherea şi controlul de stat asupra respectării actelor normative în domeniul protecţiei muncii;

e) sprijinirea controlului obştesc asupra respectării drepturilor şi intereselor legitime ale salariaţilor în domeniul protecţiei muncii;

f) cercetarea şi evidenţa accidentelor de muncă şi a bolilor profesionale;

g) apărarea intereselor legitime ale salariaţilor care au avut de suferit  în urma accidentelor de muncă şi a bolilor profesionale, precum şi ale membrilor familiilor lor, prin asigurarea socială obligatorie contra accidentelor de muncă şi bolilor profesionale; 

h) stabilirea compensaţiilor pentru munca în condiţii grele, vătămătoare şi/sau periculoase ce nu pot fi înlăturate în condiţiile nivelului tehnic actual al producţiei şi al organizării muncii; 

i) propagarea experienţei avansate în domeniul protecţiei muncii; 

j) participarea autorităţilor publice la realizarea măsurilor de protecţie a muncii;

k) pregătirea şi reciclarea specialiştilor în domeniul protecţiei muncii;

l) organizarea evidenţei statistice de stat privind condiţiile de muncă, accidentele de muncă, bolile  profesionale şi consecinţele materiale ale acestora;

m) asigurarea funcţionării sistemului informaţional unic în domeniul protecţiei muncii; 

n) colaborarea internaţională în domeniul protecţiei muncii; 

o) contribuirea la crearea condiţiilor de muncă nepericuloase, la elaborarea şi utilizarea tehnicii şi a tehnologiilor nepericuloase, la producerea mijloacelor de protecţie individuală şi colectivă a salariaţilor; 

p) reglementarea asigurării salariaţilor cu echipament de protecţie individuală şi colectivă, cu încăperi şi instalaţii sanitar-socialе, cu mijloace curativ-profilactice din contul angajatorului.

(2) Realizarea direcţiilor principale ale politicii de stat în domeniul protecţiei muncii se asigură prin acţiuni coordonate ale autorităţilor publice centrale şi locale, ale patronatelor, sindicatelor, angajatorilor, reprezentanţilor salariaţilor.

Articolul 223. Coordonarea activităţii de protecţie a muncii

Ministerul Muncii şi Protecţiei Sociale exercită coordonarea activităţii de protecţie a muncii în Republica Moldova.

Articolul 224. Emiterea normelor de protecţie a muncii şi a

          

             normelor de igienă a muncii

Normele de protecţie a muncii şi  normele de igienă a muncii, obligatorii pentru unităţi, se emit, respectiv, de Ministerul Muncii şi Protecţiei Sociale şi de Ministerul Sănătăţii  după  consultarea patronatelor şi sindicatelor.

Capitolul II 

ORGANIZAREA PROTECŢIEI MUNCII ŞI ASIGURAREA

DREPTULUI SALARIAŢILOR LA PROTECŢIA MUNCII

Articolul 225. Obligaţiile angajatorului privind asigurarea 

          

             protecţiei muncii

Angajatorul răspunde de asigurarea protecţiei muncii în unitate şi are următoarele obligaţii în acest domeniu:

a) să aprobe, în etapa de cercetare, proiectare şi executare a construcţiilor şi echipamentelor tehnice, de elaborare a proceselor tehnologice, soluţii conforme normelor de protecţie a muncii, aplicarea cărora ar elimina riscurile de accidentare a salariaţilor şi de contractare a bolilor profesionale;

b) să activeze numai în temeiul autorizaţiei de funcţionare din punctul de vedere al protecţiei muncii, iar în cazul lansării  în producţie a echipamentelor tehnice, a echipamentului individual de protecţie şi de lucru – şi în temeiul avizului corespunzător,  documente eliberate de organele abilitate,  precum şi să menţină condiţiile pentru care s-au obţinut acestea şi să solicite revizuirea documentelor menţionate în cazul schimbării condiţiilor iniţiale;

c) să stabilească împuternicirile  şi obligaţiile managerilor privind realizarea măsurilor de protecţie a muncii;

d) să organizeze serviciul pentru protecţia muncii şi serviciul medical; 

e) să achite instituţiilor medicale cheltuielile pentru acordarea ajutorului  medical de urgenţă în caz de accidente de muncă şi  acutizare a bolilor profesionale;

f) să contribuie la constituirea în unitate a comitetului pentru protecţia muncii;

g) să asigure evaluarea factorilor de risc la locurile de muncă;

h) să asigure elaborarea şi realizarea planului anual privind măsurile de protecţie a muncii în unitate;

i) să nu atragă mijloacele salariaţilor în acoperirea cheltuielilor legate de realizarea măsurilor de protecţie a muncii în unitate;

j) să admită la lucru numai persoane care, în urma controlului (examenului) medical, corespund sarcinilor de muncă ce urmează să le execute;  să asigure periodicitatea acestor controale (examene); 

k) să asigure informarea fiecărui salariat asupra riscurilor la care acesta este expus în desfăşurarea activităţii sale la locul de muncă, precum şi asupra măsurilor  preventive necesare;

l) să asigure instruirea salariaţilor în materie de protecţie a muncii, inclusiv instruirea împuterniciţilor pentru protecţia muncii;

m) să elaboreze şi să aprobe, de comun acord  cu reprezentanţii  salariaţilor, instrucţiuni cu privire la protecţia muncii, corespunzătoare condiţiilor în care se desfăşoară activitatea la locurile de muncă;

n) să asigure dotarea salariaţilor cu echipament individual de protecţie şi de lucru, precum şi păstrarea, întreţinerea, repararea, curăţarea şi dezintoxicarea acestuia;

o) să acorde materiale igienico-sanitare salariaţilor care lucrează la locuri de muncă cu condiţii de murdărire excesivă a pielii sau unde este posibilă acţiunea substanţelor nocive asupra mîinilor;

p) să acorde alimentaţie de protecţie salariaţilor care lucrează în condiţii de muncă vătămătoare;

r) să asigure buna funcţionare a sistemelor şi dispozitivelor de protecţie, a aparaturii de măsură şi control, precum şi a instalaţiilor de captare, reţinere şi neutralizare a substanţelor nocive degajate în desfăşurarea proceselor tehnologice;

s) să nu ceară salariatului îndeplinirea unor sarcini de muncă cu pericol iminent de accidentare;

t) să asigure fiecare salariat contra accidentelor de muncă şi bolilor profesionale;

u) să asigure publicitatea, cercetarea, evidenţa şi raportarea corectă şi în termenele stabilite a accidentelor de muncă şi a bolilor profesionale produse în unitate, elaborarea şi realizarea măsurilor de prevenire a acestora;

v) să asigure, în caz de accidentare sau de îmbolnăvire la locul de muncă, acordarea primului ajutor şi transportarea salariaţilor în instituţii medicale;

x) să efectueze, în modul stabilit de prezentul cod, transferul la o muncă mai uşoară a salariaţilor care au  nevoie de aceasta din motive de sănătate.

Articolul 226. Obligaţiile salariatului în domeniul 

          

             protecţiei muncii 

Salariatul are următoarele obligaţii în domeniul protecţiei muncii:

a) să respecte instrucţiunile de protecţie a muncii corespunzătoare  activităţii desfăşurate;

b) să utilizeze mijloacele de protecţie individuală din dotare conform  destinaţiei;

c) să-şi desfăşoare activitatea fără a pune în pericol atît persoana proprie, cît şi  ceilalţi salariaţi;

d) să nu ridice, să  nu  deplaseze, să  nu distrugă dispozitivele de protecţie, de semnalizare şi de avertizare,  să nu împiedice aplicarea metodelor şi procedeelor de reducere sau eliminare a influenţei  factorilor de risc;

e) să aducă la cunoştinţa conducătorului său nemijlocit orice defecţiune tehnică sau altă situaţie în care nu sînt respectate cerinţele de protecţie a muncii;

f) să-şi întrerupă activitatea la apariţia unui pericol iminent de accidentare şi să anunţe imediat despre aceasta conducătorul său nemijlocit;

g) să aducă la cunoştinţa conducătorului său nemijlocit orice accident sau îmbolnăvire la locul de muncă.

Articolul 227. Dreptul salariatului la o muncă care să corespundă 

   
                        normelor de protecţie a muncii 

Fiecare salariat are dreptul:

a) să aibă un loc de muncă corespunzător normelor de protecţie a muncii;

b) să fie asigurat în mod obligatoriu contra accidentelor de muncă şi contra bolilor profesionale; 

c) să obţină de la angajator informaţii veridice despre condiţiile de muncă, despre existenţa riscului de vătămare a sănătăţii şi despre măsurile de protecţie împotriva influenţei factorilor de risc;

d) să refuze efectuarea lucrărilor în cazul apariţiei unui pericol pentru viaţă sau sănătate, pînă la înlăturarea acestuia; 

e) să fie asigurat, din contul angajatorului, cu echipament de protecţie individuală şi colectivă în modul stabilit; 

f) să fie instruit în domeniul protecţiei muncii şi să beneficieze de reciclare profesională pentru motive legate de protecţia muncii,  din contul angajatorului;

g) să se adreseze către angajator, patronate, sindicate, autorităţile  administraţiei publice centrale şi locale, instanţele de judecată pentru soluţionarea problemelor ce ţin de protecţia muncii;

h) să participe personal sau prin intermediul reprezentanţilor săi la examinarea chestiunilor legate de asigurarea unor condiţii de muncă nepericuloase la locul său de muncă, la cercetarea accidentului de muncă  sau a  bolii profesionale contractate de el; 

i) să fie supus unui control medical extraordinar potrivit recomandărilor medicale, cu menţinerea locului de muncă şi a salariului mediu pe durata efectuării controlului respectiv;

j) să primească compensaţiile prevăzute de lege, de convenţiile colective, de contractul colectiv  şi de cel  individual de muncă în cazul cînd este angajat la munci în condiţii grele, vătămătoare şi/sau  periculoase.

Articolul 228. Garanţiile de realizare a dreptului salariaţilor la o muncă

                                  care să corespundă normelor de protecţie a muncii

(1) Statul garantează salariaţilor apărarea dreptului lor la o muncă care să corespundă normelor de protecţie a muncii.

(2) Condiţiile de muncă stipulate în contractul individual de muncă trebuie să corespundă normelor de protecţie a muncii. 

(3) Pe parcursul sistării activităţii de muncă prevăzute de contractul individual de muncă  de către organele de stat de control, ca rezultat al încălcării cerinţelor de protecţie a muncii fără vina salariatului, acestuia i se menţine locul de muncă (funcţia) şi salariul mediu.

(4) Dacă salariatul refuză să presteze munca la  apariţia unui  pericol pentru viaţa sau sănătatea sa, angajatorul este obligat să-i acorde salariatului, prin transfer sau permutare, alt lucru pînă la înlăturarea pericolului, cu menţinerea salariului de la locul de muncă precedent. 

(5) În cazul cînd acordarea unei alte munci nu este posibilă, timpul staţionării salariatului pînă la înlăturarea pericolului pentru viaţa sau sănătatea sa se plăteşte de angajator în conformitate cu art.163 alin.(1). 

(6) În cazul neasigurării salariatului, conform normelor stabilite, cu echipament de protecţie individuală şi colectivă, angajatorul nu are dreptul să ceară salariatului executarea obligaţiilor de muncă şi este obligat să plătească staţionarea din această cauză în conformitate cu prezentul cod.

(7) Refuzul salariatului de a presta munca  în caz de  apariţie a unui pericol pentru viaţa sau sănătatea sa din cauza nerespectării cerinţelor de protecţie a muncii ori de a presta munca în condiţii grele, vătămătoare  şi/sau periculoase care nu sînt prevăzute în contractul individual de muncă nu atrage răspunderea disciplinară. 

(8) În cazul vătămării sănătăţii salariatului în exercitarea obligaţiilor de muncă, compensarea prejudiciului  se efectuează în conformitate cu legislaţia în vigoare.

(9) În scopul prevenirii şi lichidării încălcărilor actelor normative privind protecţia muncii, autorităţile publice asigură organizarea şi efectuarea  supravegherii şi a controlului de stat asupra respectării actelor normative privind protecţia muncii şi stabilesc răspunderea angajatorului şi a persoanelor cu funcţie de răspundere pentru încălcarea acestora.

Articolul 229. Corespunderea unităţilor, clădirilor şi altor 

        


   construcţii normelor de protecţie a muncii

(1) Unităţile, clădirile şi alte construcţii trebuie să fie proiectate, executate şi utilizate astfel încît să corespundă cerinţelor  de protecţie a muncii şi să nu pună în pericol  viaţa sau sănătatea salariaţilor.

(2) Documentaţia tehnică de executare a unităţilor, clădirilor şi altor construcţii se păstrează la angajator pe toată durata exploatării acestora.

(3) Locurile de muncă,  caracterizate prin degajări nocive, indiferent de faptul unde se află, în spaţii închise sau în aer liber, vor fi  amplasate, amenajate, utilate şi dotate astfel încît să se evite poluarea sau impactul asupra locurilor de muncă din vecinătate şi a spaţiilor sanitar-sociale adiacente. 

(4) Unităţile, clădirile şi alte construcţii vor fi asigurate cu spaţii şi dotări  sanitar-socialе în funcţie de necesităţile fiziologice ale salariaţilor, de caracteristicile proceselor de muncă şi ale mediului de muncă.

(5) Recepţionarea şi punerea în exploatare a unităţilor, secţiilor, sectoarelor de producţie,  liniilor tehnologice,  clădirilor şi altor construcţii noi, reconstruite sau reutilate se admite numai cu autorizaţia Inspecţiei Muncii şi a Serviciului Sanitaro-Epidemiologic de Stat şi cu acordul sindicatelor.

Articolul 230. Corespunderea echipamentului tehnic  

          

             standardelor şi normelor de protecţie a muncii

(1) Echipamentul tehnic trebuie să fie proiectat, fabricat şi utilizat astfel încît să corespundă standardelor şi normelor de protecţie a muncii şi să nu pună în   pericol  viaţa sau sănătatea salariaţilor.

(2) Lansarea în producţie  a unor noi modele de echipament tehnic se face numai după avizarea prototipurilor de Inspecţia Muncii, de alte organe de resort, precum şi de sindicatul respectiv.

(3) Echipamentul tehnic produs în ţară sau importat trebuie să fie însoţit de instrucţiuni de utilizare în limba de stat.

Articolul 231. Lansarea în producţie  a echipamentului  

          

             de protecţie individuală  şi de lucru

(1) Unităţile producătoare de echipament de protecţie individuală şi de lucru vor respecta condiţiile de confecţionare a acestora, prevăzute în standardele corespunzătoare.

(2) Lansarea în producţie a unor noi sortimente de echipament de protecţie individuală şi de lucru se face numai după avizarea prototipurilor de Inspecţia Muncii, de alte organe de resort, precum şi de sindicatul respectiv.

Articolul 232. Organizarea locurilor de muncă 

(1) Locurile de muncă trebuie să fie organizate astfel încît:

a) să se asigure condiţiile de protecţie a muncii;

b) să se evite poziţiile forţate şi nefireşti ale corpului salariatului şi să se asigure posibilitatea schimbării poziţiei corpului în timpul lucrului prin amenajarea locului de muncă, prin folosirea echipamentelor tehnice corespunzătoare, prin optimizarea fluxului tehnologic.

(2) Pentru locurile de muncă care solicită un efort fizic sau neuropsihic sporit sau în care există factori nocivi de natură fizică, chimică sau biologică, se vor prevedea  măsuri de asigurare a unui ritm şi regim de muncă care  ar  preveni  vătămarea  sănătăţii salariaţilor.

(3) Salariaţii care prestează  munca într-un  microclimat cald (peste 300 C) sau în unul rece (sub 50 C) vor beneficia de pauze pentru refacerea capacităţii de termoreglare a organismului, ale căror durată şi frecvenţă se stabilesc în funcţie de intensitatea efortului şi de valorile componentelor microclimatului. În acest scop se vor asigura spaţii fixe sau mobile cu microclimat corespunzător.

(4) Repartizarea salariaţilor pe locuri de muncă se va face astfel încît solicitările impuse de specificul muncii, de mediul de muncă, de relaţiile om - maşină şi cele psihosociale ale colectivului de muncă să corespundă particularităţilor psihofiziologice ale salariaţilor. La repartizarea femeilor pe locuri de muncă se va ţine seama de particularităţile morfofuncţionale şi stările fiziologice specifice lor.

(5) Locurile de muncă trebuie să fie atestate  din punctul de vedere al protecţiei muncii nu mai rar decît o dată în 5 ani.

Articolul 233. Desfăşurarea activităţii de producţie şi  

          

             prestarea serviciilor 

(1) Activitatea de producţie şi prestarea serviciilor se vor desfăşura  conform proceselor tehnologice care vor corespunde standardelor şi normelor de protecţie a muncii.

(2) În lipsa normelor de protecţie a muncii, angajatorului îi revine obligaţia asigurării unor măsuri de protecţie a muncii corespunzătoare condiţiilor concrete în care se desfăşoară activităţile respective, prin aprobarea instrucţiunilor interne de protecţie a muncii.

(3) Contractele bilaterale încheiate de angajator cu alţi parteneri, inclusiv cu cei străini, pentru efectuarea unor lucrări pe teritoriul Republicii Moldova sau al altor ţări, vor cuprinde clauze privind protecţia muncii. 
(4) Angajatorii pot desfăşura activitate de producţie sau presta servicii şi pot obţine licenţe pentru practicarea anumitor genuri de activitate numai în cazul dacă deţin autorizaţia de funcţionare din punctul de vedere al protecţiei muncii, eliberată de Inspecţia Muncii în modul stabilit de Guvern.

Articolul 234. Serviciul pentru protecţia muncii

(1) Serviciul pentru protecţia muncii se înfiinţează în unităţile care au 50 şi mai mulţi salariaţi.

(2) Dacă mediul de muncă din unitate  impune un control dinamic al factorilor nocivi, în unitate se înfiinţează  un laborator de toxicologie industrială aflat în subordinea serviciului pentru protecţia muncii.

(3) Serviciul pentru protecţia muncii acordă consultaţii  şi asistenţă  angajatorului la elaborarea şi realizarea măsurilor de prevenire a accidentelor de muncă şi a bolilor profesionale.

(4) Serviciul pentru protecţia muncii urmăreşte:

a) prevenirea, eliminarea sau reducerea acţiunii factorilor de risc ce pot apare în procesul  muncii;

b) perfecţionarea metodelor de muncă  şi ameliorarea mediului de muncă, prin adaptarea acestora la capacităţile psihofizice ale salariaţilor;

c) contribuirea la instruirea salariaţilor în materie de protecţie a muncii.

(5) Personalul serviciului pentru protecţia muncii se formează din specialişti cu pregătire corespunzătoare în domeniu.

(6) Unităţile care au mai puţin de 50 salariaţi şi care nu dispun de serviciu pentru protecţia muncii şi de laborator de toxicologie industrială pot apela, în modul stabilit, la serviciile unităţilor specializate.

Articolul 235. Serviciul medical

(1) Serviciul medical se înfiinţează, în mod obligatoriu, în unităţile care au 300 şi mai mulţi salariaţi. La unităţile unde numărul salariaţilor este mai mic de 300, angajatorul şi reprezentanţii salariaţilor vor soluţiona problema creării serviciului medical în procesul negocierilor colective.

(2) Serviciul medical urmăreşte:

a) organizarea şi efectuarea, în modul stabilit de legislaţie, a controlului (examenului)  medical al salariaţilor atît la angajare, cît şi pe durata contractului individual de muncă;

b) supravegherea respectării  normelor de igienă a muncii.

(3) În scopul îndeplinirii sarcinilor ce-i revin, serviciul medical poate  propune angajatorului, în baza certificatului medical corespunzător,  schimbarea, prin transfer sau permutare, a  locului de muncă sau a specificului muncii salariatului în legătură cu starea lui de sănătate. 

(4) Personalul serviciului medical se formează din persoane cu studii medicale, selectate de angajator la propunerea autorităţii publice competente în domeniul ocrotirii sănătăţii.

(5) Unităţile care au mai puţin de 300 salariaţi şi care nu dispun de serviciu medical pot apela la serviciile instituţiilor medicale în modul stabilit.

Articolul 236. Comitetul pentru protecţia muncii

(1) Comitetul pentru protecţia muncii se constituie, în baza principiului de paritate, din împuterniciţii pentru protecţia muncii ai angajatorului şi, respectiv, ai salariaţilor. Iniţiator al constituirii comitetului pentru protecţia muncii poate fi oricare dintre părţi.

(2) Comitetul pentru protecţia muncii asigură colaborarea angajatorului şi salariaţilor în procesul de elaborare şi realizare a măsurilor  de prevenire a accidentelor de muncă şi a bolilor profesionale.

(3) Regulamentul-cadru de organizare şi funcţionare a comitetelor pentru protecţia muncii se aprobă de către Ministerul Muncii şi Protecţiei Sociale, de comun acord cu patronatele şi sindicatele.

Articolul 237. Elaborarea, realizarea şi  finanţarea măsurilor 

          

             de protecţie a muncii

(1) În baza evaluării factorilor de risc la locurile de muncă, angajatorul elaborează, după consultarea comitetului pentru protecţia muncii şi în modul stabilit de Ministerul Muncii şi Protecţiei Sociale, un plan anual de măsuri de protecţie a muncii.

(2) Planul anual de măsuri de protecţie a muncii se aprobă de angajator şi, în cazul încheierii contractului colectiv de muncă, face parte integrantă din acesta.

(3) Cheltuielile aferente realizării măsurilor de protecţie a muncii sînt finanţate integral din mijloacele proprii ale unităţii.

(4) Salariaţii nu suportă nici un fel de cheltuieli legate de finanţarea măsurilor de protecţie a muncii.

(5) Finanţarea măsurilor de protecţie a muncii la nivel naţional, ramural şi teritorial se efectuează în conformitate cu legislaţia în vigoare şi convenţiile colective de nivelul respectiv. 

Articolul 238. Examenul medical la angajare 

                        şi examenele medicale periodice

(1) Angajarea şi  transferul unor categorii de salariaţi la alte locuri de muncă  se vor face conform certificatelor eliberate  în temeiul examenelor medicale.

(2) Lista categoriilor de salariaţi supuşi examenului medical la angajare şi examenelor medicale periodice se aprobă de Ministerul Sănătăţii.

(3) Salariaţii nu sînt în drept să se eschiveze de la examenul medical.

(4) Cheltuielile legate de organizarea şi efectuarea examenelor medicale sînt suportate de angajator.

Articolul 239. Instruirea salariaţilor în materie de protecţie 

    

             a muncii

(1) Instruirea salariaţilor în materie de protecţie a muncii are ca scop însuşirea cunoştinţelor şi formarea deprinderilor respective.

(2) Instruirea salariaţilor în materie de protecţie a muncii se efectuează în modul stabilit de Ministerul Muncii şi Protecţiei Sociale după consultarea sindicatelor respective.
Articolul 240. Acordarea echipamentului de protecţie individuală 

    
                       şi de lucru

(1) Echipamentul de protecţie individuală şi de lucru se acordă gratuit salariaţilor de către angajator.

(2) Sortimentele de echipament de protecţie individuală şi de lucru, categoriile  de salariaţi cărora li se vor acorda se stabilesc în modul prevăzut de Ministerul Muncii şi Protecţiei Sociale şi se fixează în contractul colectiv de muncă.

(3) În cazul degradării echipamentului de protecţie individuală şi de lucru şi pierderii din această  cauză a calităţilor de protecţie, salariaţilor li se acordă în mod obligatoriu un echipament nou.

(4) Deteriorarea sau pierderea echipamentului de protecţie individuală şi de lucru din vina salariatului înainte de termenul de utilizare stabilit atrage, în conformitate cu legislaţia în vigoare, răspunderea acestuia pentru prejudiciul cauzat.

Articolul 241. Distribuirea materialelor igienico-sanitare de protecţie

(1) Materialele igienico-sanitare de protecţie se distribuie gratuit de către angajator salariaţilor care lucrează la locuri de muncă cu condiţii de murdărire excesivă a pielii sau unde este posibilă acţiunea substanţelor nocive asupra mîinilor.

(2) Sortimentele de materiale igienico-sanitare de protecţie, cantităţile necesare şi periodicitatea distribuirii  acestora se stabilesc de angajator în modul prevăzut de Guvern.

Articolul 242. Asigurarea cu alimentaţie de protecţie

(1) Alimentaţia de protecţie se acordă gratuit de către angajator salariaţilor care lucrează la locuri de muncă cu condiţii vătămătoare.

(2) Alimentele ce se vor oferi ca alimentaţie de protecţie gratuită, cantitatea lor şi categoriile de salariaţi cărora li se vor acorda se stabilesc în modul prevăzut de Guvern şi se fixează în contractul colectiv de muncă.

Articolul 243. Cercetarea accidentelor de muncă şi a bolilor profesionale

(1) Cercetarea accidentelor de muncă se face în scopul stabilirii circumstanţelor şi cauzelor ce le-au provocat, precum şi al determinării măsurilor de prevenire a unor asemenea fenomene. 

(2) Prin cercetarea cazurilor de contractare a bolilor profesionale se confirmă diagnosticul, se confirmă sau se infirmă caracterul profesional al bolii şi se determină cauzele care au provocat îmbolnăvirea. 

(3) Comunicarea, cercetarea, înregistrarea şi evidenţa accidentelor de muncă şi bolilor profesionale se efectuează în modul stabilit de Guvern.

(4) La cercetarea accidentelor de muncă au dreptul să participe reprezentanţii organelor ierarhic superioare şi ai sindicatelor, precum şi să asiste persoanele care reprezintă interesele accidentaţilor sau ale familiilor acestora.

Articolul 244. Răspunderea pentru încălcarea normelor de protecţie a muncii


Persoanele cu funcţie de răspundere şi salariaţii vinovaţi de încălcarea normelor de protecţie a muncii poartă răspundere materială, disciplinară, administrativă şi penală în conformitate cu  legislaţia în vigoare.

T i t l u l  X  

PARTICULARITĂŢILE DE REGLEMENTARE 

A MUNCII UNOR CATEGORII DE SALARIAŢI

Capitolul I  

DISPOZIŢII GENERALE

Articolul 245. Particularităţile de reglementare a muncii

Particularităţile de reglementare a muncii reprezintă un ansamblu de norme care specifică aplicarea faţă de anumite categorii de salariaţi a reglementărilor generale referitoare la muncă sau stabilesc pentru aceste categorii reguli suplimentare ce vizează domeniul menţionat.

Articolul 246. Categoriile de salariaţi  cărora li  se aplică  particularităţile 

          

             de reglementare a muncii


Particularităţile de reglementare a muncii femeilor, a persoanelor cu obligaţii familiale, a salariaţilor în vîrstă de pînă la 18 ani, a conducătorilor de unităţi, a persoanelor care prestează muncă prin cumul, precum şi a altor categorii de salariaţi, se stabilesc de prezentul cod şi de alte acte normative.

Capitolul II 

MUNCA FEMEILOR,  A PERSOANELOR 

CU OBLIGAŢII FAMILIALE ŞI  A ALTOR PERSOANE

Articolul 247. Garanţii la angajare pentru femeile gravide şi persoanele

          

              cu copii în vîrstă de pînă   la 6 ani


(1) Refuzul de  angajare sau reducerea cuantumului salariului  pentru motive de graviditate sau de existenţă a copiilor în vîrstă de pînă la 6 ani este interzis. Refuzul de  angajare  a unei femei gravide sau a unei persoane cu copil în vîrstă de pînă la 6 ani din alte cauze trebuie să fie motivat, angajatorul informînd în scris persoana în cauză în decurs de 5 zile calendaristice de la data înregistrării în unitate a cererii de angajare. Refuzul de  angajare  poate fi atacat în instanţa de judecată.


(2) Unitatea este obligată să angajeze, conform cotei stabilite de Guvern, persoanele indicate la alin.(1) plasate în cîmpul  muncii de agenţiile pentru ocuparea  forţei de muncă. 

Articolul 248. Lucrările la care este interzisă utilizarea muncii 

                         
   femeilor


(1) Este interzisă utilizarea muncii femeilor la lucrări cu condiţii de muncă grele şi vătămătoare, precum şi la lucrări subterane, cu excepţia lucrărilor subterane de deservire sanitară şi socială şi a celor care nu implică munca fizică.

(2) Este interzisă ridicarea sau transportarea manuală de către femei a greutăţilor care depăşesc normele maxime stabilite pentru ele.

(3) Nomenclatorul lucrărilor cu condiţii de muncă grele şi vătămătoare la care este interzisă folosirea muncii femeilor, precum şi normele de solicitare maximă admise pentru femei la ridicarea şi transportarea manuală a greutăţilor, se aprobă  de Guvern după consultarea patronatelor şi sindicatelor.

Articolul 249. Limitarea trimiterii în deplasare 

(1) Nu se admite trimiterea în deplasare în interes de serviciu a femeilor gravide, a femeilor aflate în concediul postnatal, a femeilor care au copii în vîrstă de pînă la 3 ani, precum şi a persoanelor cărora deplasarea le este contraindicată conform certificatului medical.

(2) Invalizii de gradul I şi II, femeile care au copii în vîrstă de la 3 la 14 ani (copii-invalizi în vîrstă de pînă la 16 ani), persoanele care îmbină concediile pentru îngrijirea copilului, prevăzute la art.126 şi 127 alin.(2), cu munca, precum şi salariaţii care îngrijesc de un membru al familiei bolnav, în baza certificatului medical, pot fi trimişi în deplasare numai cu acordul lor scris. Totodată, angajatorul este obligat să informeze în scris salariaţii menţionaţi despre dreptul lor de a refuza plecarea în deplasare.

Articolul 250. Transferul la o muncă mai uşoară al femeilor 

          

             gravide şi al femeilor care au copii în vîrstă 

                    

   de pînă la 3 ani


(1) Femeilor gravide şi femeilor care alăptează li se acordă, prin transfer sau permutare, în conformitate cu certificatul medical, o muncă mai uşoară, care exclude influenţa factorilor de producţie nefavorabili, menţinîndu-li-se salariul mediu de la locul de muncă precedent.


(2) Pînă la soluţionarea problemei  ce ţine de acordarea unei munci mai uşoare care ar exclude influenţa factorilor de producţie nefavorabili, femeile gravide vor fi scutite de îndeplinirea obligaţiilor de muncă, menţinîndu-li-se salariul mediu pentru toate zilele  pe care nu le-au lucrat din această cauză.


(3) Femeile care au copii în vîrstă de pînă la 3 ani, în cazul cînd nu au posibilitate să-şi îndeplinească obligaţiile  de muncă la locul  lor de muncă, sînt transferate, în modul prevăzut de prezentul cod, la un alt loc de muncă, menţinîndu-li-se salariul mediu de la locul de muncă precedent pînă cînd copilul împlineşte vîrsta de 3 ani.

Articolul 251. Interzicerea concedierii femeilor gravide şi a salariaţilor

          

             care îngrijesc copii în vîrstă de pînă la 6 ani


Se interzice concedierea femeilor gravide, a femeilor care au copii în vîrstă de pînă la 6 ani şi a persoanelor care folosesc concediile pentru îngrijirea copilului prevăzute la art.124, 126 şi 127, cu excepţia cazurilor de lichidare a unităţii.

Articolul 252. Garanţii pentru persoanele care îngrijesc copii 

          

              lipsiţi de grijă maternă


Garanţiile şi drepturile acordate femeilor cu copii în vîrstă de pînă la 6 ani şi altor persoane care folosesc concediile pentru îngrijirea copilului, prevăzute la art.124, 126 şi 127 (limitarea muncii de noapte,  a muncii suplimentare, atragerii la lucru în zilele de repaus şi a trimiterii în deplasare în interes de serviciu, acordarea concediilor suplimentare, stabilirea regimului de muncă privilegiat, alte garanţii şi înlesniri stabilite de legislaţia muncii), se extind, în afara rudelor menţionate  la art.124 alin.(4), şi asupra altor persoane care îngrijesc realmente copii lipsiţi de grija maternă (în caz de deces, de decădere din drepturile părinteşti sau de  aflare îndelungată a mamei  într-o instituţie de tratament, în alte cazuri), precum şi asupra tutorilor (curatorilor) minorilor.

Capitolul III 

MUNCA PERSOANELOR ÎN VÎRSTĂ DE PÎNĂ  LA 18 ANI

Articolul 253. Examenele medicale ale salariaţilor în

          

             vîrstă de pînă  la 18 ani


(1) Salariaţii în vîrstă de pînă la 18 ani sînt angajaţi numai după ce au fost supuşi unui examen medical preventiv. Ulterior, pînă la atingerea vîrstei de 18 ani, aceştia vor fi supuşi examenului medical obligatoriu în fiecare an.


(2) Cheltuielile pentru examenele medicale vor fi suportate de angajator. 

Articolul 254. Norma de muncă a salariaţilor în 

          

              vîrstă de pînă la 18 ani

(1) Pentru salariaţii în vîrstă de pînă la 18 ani norma de muncă se stabileşte, pornindu-se de la normele generale de muncă, proporţional cu timpul de muncă redus stabilit pentru salariaţii respectivi.

(2) Salariaţilor în vîrstă de pînă la 18 ani angajaţi după absolvirea gimnaziilor, liceelor, a şcolilor medii de cultură generală, a şcolilor profesionale polivalente şi a şcolilor de meserii,  angajatorul le  stabileşte  norme de muncă reduse, în conformitate cu legislaţia în vigoare, cu convenţiile colective şi cu contractul colectiv de muncă. 

Articolul 255. Lucrările la care este interzisă utilizarea muncii 

          

             persoanelor în vîrstă de pînă la 18 ani

(1) Este interzisă utilizarea muncii persoanelor în vîrstă de pînă la 18 ani la lucrările cu condiţii de muncă grele, vătămătoare şi/sau periculoase, la lucrări subterane, precum şi la lucrări care pot să aducă prejudicii sănătăţii sau integrităţii morale a minorilor (jocurile de noroc, lucrul în localurile de noapte, producerea, transportarea şi comercializarea băuturilor alcoolice, a articolelor din tutun, a preparatelor narcotice şi toxice). Nu se admite ridicarea şi transportarea manuală de către minori a greutăţilor care depăşesc normele maxime stabilite pentru ei. 


(2) Nomenclatorul lucrărilor cu condiţii de muncă grele,  vătămătoare şi/sau periculoase la care este interzisă aplicarea muncii persoanelor în vîrstă de pînă  la 18 ani, precum şi normele de solicitare maximă admise pentru  persoanele în vîrstă de pînă la 18 ani la ridicarea şi transportarea manuală a greutăţilor, se aprobă de Guvern după consultarea patronatelor şi sindicatelor.

Articolul 256. Interzicerea trimiterii în deplasare a salariaţilor 

          

             în vîrstă de pînă  la 18 ani 


Se interzice trimiterea în deplasare a salariaţilor în vîrstă de pînă la 18 ani, cu excepţia salariaţilor din instituţiile audiovizualului, din teatre, circuri, organizaţii cinematografice, teatrale şi concertistice, precum şi din cele ale sportivilor profesionişti.

Articolul 257. Garanţii suplimentare la concedierea salariaţilor 

          

              în vîrstă de pînă  la 18 ani

Concedierea salariaţilor în vîrstă de pînă  la 18 ani, cu excepţia cazului de lichidare a unităţii, se permite numai cu acordul  scris al agenţiei teritoriale pentru  ocuparea  forţei de muncă şi al comisiei teritoriale pentru minori, respectîndu-se  condiţiile generale de concediere prevăzute de prezentul cod.

Capitolul IV 

MUNCA CONDUCĂTORILOR DE UNITĂŢI ŞI A MEMBRILOR 

ORGANELOR COLEGIALE

Articolul 258. Dispoziţii generale


(1) Prevederile prezentului capitol se aplică  conducătorilor tuturor unităţilor, cu excepţia cazurilor cînd conducătorul (angajatorul)  este concomitent şi proprietar al unităţii.

(2) Conducător al unităţii este persoana fizică care, în conformitate cu legislaţia în vigoare sau documentele de constituire ale unităţii, exercită atribuţii de administrare a unităţii respective, îndeplinind totodată funcţiile organului executiv.

Articolul 259. Baza juridică de reglementare a muncii 

          

              conducătorului unităţii


Drepturile şi obligaţiile conducătorului unităţii în sfera raporturilor de muncă sînt reglementate de prezentul cod, de alte acte normative, de documentele de constituire ale unităţii şi de contractul individual de muncă.

Articolul 260. Încheierea contractului individual de muncă 

          

             cu conducătorul unităţii


(1) Contractul individual de muncă cu conducătorul unităţii se încheie pe durata indicată în documentele de constituire ale unităţii sau pe un termen stabilit în contract prin acordul părţilor.


(2) Legislaţia în vigoare sau documentele de constituire ale unităţii pot prevedea proceduri speciale ce vor preceda încheierea contractului individual de muncă cu conducătorul  unităţii (organizarea concursului, alegerea sau numirea în funcţie).

Articolul 261. Munca prin cumul a conducătorului unităţii


(1) Conducătorul unităţii nu poate să presteze muncă prin cumul la o altă unitate sau să cumuleze funcţii la unitatea pe care o conduce, cu excepţiile prevăzute de legislaţia în vigoare.

(2) Conducătorul unităţii nu poate să facă parte din organele care exercită supravegherea şi controlul în unitatea pe care o conduce.

Articolul 262. Răspunderea materială a conducătorului unităţii 


(1) Conducătorul unităţii poartă răspundere materială deplină pentru prejudiciul direct şi real pe care l-a cauzat unităţii, conform prezentului cod şi altor acte normative. 

(2) În cazurile prevăzute de legislaţia în vigoare, conducătorul unităţii repară prejudiciul cauzat unităţii ca urmare a acţiunii sau inacţiunii sale culpabile. Calcularea acestui prejudiciu se efectuează în conformitate cu normele Codului civil.

Articolul 263. Temeiuri suplimentare pentru încetarea 

          

              contractului individual de muncă încheiat 

                    

    cu conducătorul unităţii


În afară de cazurile de încetare a contractului individual de muncă în temeiurile prevăzute de prezentul cod şi de alte acte normative, contractul individual de muncă încheiat cu conducătorul unităţii poate înceta în caz de:

a) eliberare din serviciu a conducătorului unităţii debitor în conformitate cu legislaţia cu privire la insolvabilitate;

b) emitere de către organul abilitat sau  proprietarul unităţii a ordinului (dispoziţiei, deciziei, hotărîrii) întemeiat juridic de încetare a contractului individual de muncă înainte de termen; precum şi 

c) în alte cazuri prevăzute de contractul individual de muncă.

Articolul 264. Compensaţia în legătură cu încetarea contractului  

          

              individual de muncă încheiat cu conducătorul 

                    

    unităţii


În caz de încetare a contractului individual de muncă încheiat cu conducătorul unităţii în baza ordinului (dispoziţiei, deciziei, hotărîrii) organului abilitat sau al proprietarului unităţii (art.263 lit.b)), în lipsa unor acţiuni sau  inacţiuni culpabile, conducătorul este preavizat în scris cu o lună înainte şi i se plăteşte o compensaţie pentru încetarea contractului individual de muncă înainte de termen, în mărimea prevăzută de contract, dar nu mai mică decît 3 salarii medii lunare. 

Articolul 265. Demisia conducătorului unităţii


Conducătorul unităţii are dreptul la demisie înainte de expirarea termenului contractului individual de muncă în cazurile stipulate  de contract, informînd în scris angajatorul său cu o lună înainte.

Articolul 266. Alte particularităţi de reglementare a muncii 

          

             conducătorilor unităţilor şi a membrilor organelor 

                    

   colegiale


În legislaţia în vigoare şi/sau documentele de constituire ale unităţii pot fi prevăzute şi  alte particularităţi de reglementare a muncii conducătorilor unităţilor, precum şi particularităţile de reglementare a  muncii  membrilor organului executiv colegial al unităţii, care activează în baza unui contract individual de muncă. 

Capitolul V 

 MUNCA PRIN CUMUL

Articolul 267. Dispoziţii generale 


(1) Munca prin cumul reprezintă îndeplinirea de către salariat, pe lîngă  munca de bază, a unei alte munci, permanente sau temporare, în afara orelor de program, în temeiul unui contract individual de muncă distinct.

(2) Contractele individuale de muncă prin cumul pot fi încheiate cu unul sau mai mulţi angajatori, dacă aceasta nu contravine legislaţiei în vigoare.

(3) Munca prin cumul poate fi prestată atît în cadrul aceleiaşi unităţi, cît şi în alte  unităţi.

(4) Pentru încheierea contractului individual de muncă prin cumul nu se cere consimţămîntul angajatorului de la locul de muncă de bază.

(5) În contractul individual de muncă se va indica, în mod obligatoriu, că munca respectivă se prestează prin cumul.

(6) Salariaţii angajaţi prin cumul beneficiază de aceleaşi drepturi şi garanţii ca şi ceilalţi salariaţi din unitatea respectivă.  

Articolul 268. Particularităţile muncii prin cumul a unor  

          

             categorii de salariaţi


Particularităţile muncii prin cumul pentru unele categorii de salariaţi (muncitori, cadre didactice, personal medico-sanitar şi farmaceutic, personal din sfera cercetare-dezvoltare, salariaţi din cultură, artă, sport etc.) se stabilesc de Guvern, după consultarea patronatelor şi sindicatelor.

Articolul 269. Limitarea muncii prin cumul


Angajatorii, de comun acord cu reprezentanţii salariaţilor, pot prevedea anumite restricţii la prestarea  muncii prin cumul numai pentru salariaţii cu anumite profesii, specialităţi şi funcţii, cu condiţii şi regim de muncă deosebite, a căror muncă prin cumul ar putea pune în pericol sănătatea sau securitatea procesului de producţie.

Articolul 270. Documentele care se prezintă la încheierea 

          

              contractului individual de muncă prin cumul


(1) Persoana care se angajează prin cumul la o altă unitate este obligată să prezinte angajatorului buletinul de identitate sau un alt act de  identitate. 

(2) La angajarea prin cumul într-o funcţie sau profesie care necesită cunoştinţe speciale, angajatorul are dreptul să solicite de la persoana respectivă prezentarea diplomei sau a altui document ce atestă studiile ori pregătirea profesională, sau a extrasului din carnetul de muncă, iar la angajarea la lucrări cu condiţii de muncă grele, vătămătoare şi/sau periculoase – şi a certificatului privind caracterul condiţiilor de muncă la locul de muncă de bază şi a certificatului medical.

Articolul 271. Durata timpului de muncă şi a timpului de odihnă 

          

              la locul de muncă prin cumul

Durata concretă a timpului de muncă şi a timpului de odihnă la locul de muncă prin cumul se stabileşte în contractul individual de muncă, ţinîndu-se cont de prevederile prezentului cod (titlul IV) şi ale altor acte normative.

Articolul 272. Concediul de odihnă anual al salariaţilor care 

                                  prestează muncă prin cumul

(1) Salariaţii care prestează muncă prin cumul beneficiază de un concediu de odihnă anual, plătit conform funcţiei sau specialităţii cumulate, care se acordă concomitent cu concediul de odihnă anual de la locul de muncă de bază.

(2) Concediul pentru munca prin cumul se acordă conform duratei stabilite pentru funcţia sau specialitatea respectivă la unitate, indiferent de durata concediului la locul de muncă de bază. Salariatul beneficiază de un concediu suplimentar neplătit în cazul în care durata concediului la locul de muncă prin cumul este mai  mică decît cea de la locul de muncă de bază.

(3) Plata indemnizaţiei de concediu sau a compensaţiei pentru concediul nefolosit se efectuează pornindu-se de la salariul mediu pentru funcţia sau specialitatea cumulată, determinat în modul stabilit de Guvern. 

Articolul 273. Temeiurile suplimentare de încetare

                        a contractului individual de muncă cu salariaţii

          

              care prestează muncă prin cumul

Pe lîngă temeiurile generale de încetare a contractului individual de muncă, contractul încheiat cu salariatul care prestează muncă prin cumul poate înceta şi în cazul încheierii unui contract individual de muncă cu o altă persoană care va exercita profesia, specialitatea sau funcţia respectivă ca profesie, specialitate sau funcţie de bază (art.86 alin.(1) lit.s)).

Articolul 274. Indemnizaţia de eliberare din serviciu 

                        a salariatului angajat prin cumul

La desfacerea contractului individual de muncă cu salariatul angajat prin cumul, în legătură cu lichidarea unităţii, cu reducerea numărului sau a statelor de personal, acestuia i se plăteşte o indemnizaţie de eliberare din serviciu în mărimea  salariului său  mediu lunar.

Capitolul VI 

MUNCA SALARIAŢILOR CU CONTRACT INDIVIDUAL DE MUNCĂ 

PE UN TERMEN DE PÎNĂ LA 2  LUNI

Articolul 275. Încheierea contractului individual de muncă pe un 

          

              termen de pînă la 2 luni

Încheierea contractului individual de muncă pe un termen de pînă la 2 luni se efectuează în cazurile prevăzute la art.55 lit.b) şi în modul stabilit de prezentul cod şi de alte acte normative.

Articolul 276. Atragerea la muncă în zilele de repaus şi de 

          

              sărbătoare nelucrătoare


(1) Salariaţii care au încheiat  contract individual de muncă pe un termen  de pînă la 2 luni pot fi atraşi la muncă în zilele de repaus şi de sărbătoare nelucrătoare doar cu acordul lor scris.


(2) Retribuirea muncii prestate în zilele de repaus şi de sărbătoare nelucrătoare se efectuează în modul prevăzut la art.158.

Articolul 277. Indemnizaţia de concediu


(1) Salariaţilor care au încheiat contract individual de muncă pe un termen de pînă la 2 luni, la încetarea contractului în legătură cu expirarea termenului acestuia, li se plăteşte o indemnizaţie pentru zilele de concediu nefolosite.

(2) Modul de calculare a indemnizaţiei de concediu prevăzute la alin.(1) se stabileşte de Guvern.

Articolul 278. Încetarea contractului individual de muncă 


(1) Salariatul care a încheiat un contract individual de muncă pe un termen de pînă la 2 luni are dreptul la desfacerea acestuia înainte de termen, prevenind în scris angajatorul despre aceasta cu cel  puţin 3 zile calendaristice înainte. 


(2) Angajatorul este obligat să preavizeze prin ordin (dispoziţie, decizie, hotărîre), sub semnătură, salariatul despre încetarea contractului individual de muncă, în legătură cu expirarea termenului, cu  cel  puţin  3 zile calendaristice înainte.

Capitolul VII 

MUNCA SALARIAŢILOR ANGAJAŢI LA LUCRĂRI SEZONIERE

Articolul 279. Lucrările sezoniere 


(1) Se consideră lucrări sezoniere  lucrările care, în virtutea condiţiilor climaterice şi a altor condiţii naturale, se efectuează  într-o  perioadă concretă a anului calendaristic, ce nu depăşeşte 6 luni.


(2) Nomenclatorul lucrărilor sezoniere se aprobă de Guvern.

Articolul 280. Condiţiile de încheiere a contractului individual 

          

              de muncă cu salariaţii angajaţi  la lucrări sezoniere 


(1) Caracterul sezonier al muncii trebuie să fie specificat în contractul individual de muncă (art.55 lit.b)). 


(2) La angajarea salariaţilor la lucrări sezoniere, termenul de probă nu poate fi mai mare de 2 săptămîni calendaristice.

Articolul 281. Indemnizaţia de concediu


(1) Salariaţilor angajaţi la lucrări sezoniere, la încetarea contractului individual de muncă în legătură cu încheierea sezonului, li se plăteşte o indemnizaţie pentru zilele de concediu nefolosite.

(2) Modul de calculare a indemnizaţiei de concediu prevăzute la  alin. (1) se stabileşte de Guvern.

Articolul 282. Încetarea contractului individual de muncă cu 

          

              salariaţii angajaţi  la lucrări sezoniere


(1) Salariatul angajat la lucrări sezoniere este obligat să prevină, în scris, angajatorul despre desfacerea  contractului individual de muncă înainte de termen cu cel puţin  7 zile calendaristice înainte.


(2) Angajatorul este obligat să-l preavizeze, sub semnătură,  pe salariatul  angajat  la lucrări sezoniere despre încetarea contractului individual de muncă în legătură  cu  expirarea termenului cu cel  puţin 7 zile calendaristice înainte. 

(3) La desfacerea  contractului individual de muncă cu salariatul angajat la lucrări sezoniere în legătură cu lichidarea unităţii, cu reducerea numărului sau a statelor de personal, salariatului i se plăteşte o indemnizaţie de eliberare din serviciu în mărimea salariului său mediu pe 2 săptămîni.

Capitolul VIII

MUNCA SALARIAŢILOR CARE LUCREAZĂ LA 

ANGAJATORI  PERSOANE FIZICE

Articolul 283. Particularităţile contractului individual de muncă  

                                 încheiat între salariat şi angajatorul persoană fizică


(1) La încheierea contractului individual de muncă cu angajatorul persoană fizică, salariatul se obligă să îndeplinească o muncă neinterzisă de legislaţia în vigoare, prevăzută de contract.

(2) Contractul individual de muncă, încheiat în formă scrisă, va include, în mod obligatoriu, toate clauzele prevăzute la art.49.

(3) Angajatorul persoană fizică este obligat:

a) să întocmească, în formă scrisă, contractul individual de muncă cu salariatul şi să-l înregistreze  la autoritatea  administraţiei publice locale;

b) să achite primele de asigurări sociale de stat şi alte plăţi obligatorii în modul şi mărimile prevăzute de legislaţia în vigoare;

c) să perfecteze documentele necesare înregistrării, în modul stabilit, în calitate de contribuabil în sistemul public de asigurări sociale, a salariatului angajat pentru prima dată. 

Articolul 284. Termenul contractului individual de muncă 


La înţelegerea părţilor, contractul individual de muncă între salariat şi angajatorul persoană fizică poate fi încheiat atît pe o durată nedeterminată, cît şi pe una determinată.

Articolul 285. Regimul de muncă şi de odihnă


Regimul de muncă, modul de acordare a zilelor de repaus şi a concediilor de odihnă anuale  se stipulează  în contractul individual de muncă încheiat între salariat şi angajatorul persoană fizică. Totodată, durata timpului de muncă nu poate fi mai mare, iar durata concediului de odihnă anual – mai mică decît cele stabilite de prezentul cod. 

Articolul 286. Modificarea clauzelor  contractului individual 

          

             de muncă 


Despre modificarea clauzelor contractului individual de muncă angajatorul persoană fizică previne salariatul, în formă scrisă, cu cel puţin 14 zile calendaristice înainte.

Articolul 287. Încetarea contractului individual de muncă 


(1) Salariatul care a încheiat un contract individual de muncă cu un angajator persoană fizică este obligat să-l prevină pe acesta despre demisia sa cu  cel  puţin    7 zile calendaristice înainte.

(2) Angajatorul este obligat să-l preavizeze pe salariat, în forma scrisă,  sub semnătură, despre apropiata eliberare din serviciu (art.82 lit.f) şi art.86) cu cel  puţin 7 zile calendaristice înainte.

(3) Termenul concret al preavizului, dat în condiţiile alin.(2), cazurile de plată şi mărimea indemnizaţiilor de eliberare din serviciu, a altor plăţi şi compensaţii ce se cuvin salariatului  la încetarea contractului individual de muncă sînt stabilite de părţi în contract.

Articolul 288. Soluţionarea litigiilor individuale de muncă


Litigiile individuale de muncă care nu au fost soluţionate de salariat şi angajatorul persoană fizică pe cale amiabilă se soluţionează de către instanţa de judecată în condiţiile prezentului cod (titlul XII).

Articolul 289. Documentele ce confirmă munca la 

          

              angajatorul persoană fizică


(1) Ca document ce confirmă munca la angajatorul persoană fizică serveşte contractul individual de muncă încheiat în forma scrisă şi înregistrat conform art.283 alin.(3). 

(2) Angajatorul persoană fizică nu are dreptul să facă înscrieri în carnetele de muncă ale salariaţilor şi să perfecteze  carnete de muncă pentru persoanele care se angajează pentru  prima dată. Perfectarea şi înscrierile în carnetele de muncă ale salariaţilor respectivi se fac de către organul care a înregistrat contractul individual de muncă. 

Capitolul IX 

MUNCA LA DOMICILIU

Articolul 290. Salariaţii cu munca la domiciliu

 (1) Salariaţi cu munca la domiciliu sînt considerate persoanele care au încheiat un contract individual de muncă privind prestarea muncii  la domiciliu cu folosirea materialelor, instrumentelor şi mecanismelor puse la dispoziţie de angajator sau procurate din mijloace proprii.

(2) În cazul folosirii de către salariatul cu munca la domiciliu a instrumentelor şi mecanismelor proprii, acestuia i se plăteşte o compensaţie pentru uzura lor. Plata acestei compensaţii, precum şi compensarea altor cheltuieli legate de prestarea muncii la domiciliu, se efectuează de angajator în modul stabilit de contractul individual de muncă.

(3) Modul şi termenele de asigurare a salariaţilor cu munca la domiciliu cu materie primă, materiale şi semifabricate, de efectuare a achitărilor pentru producţia finită, de restituire a contravalorii materialelor aparţinînd salariaţilor cu munca la domiciliu, precum şi de preluare a producţiei finite, se stabilesc de contractul individual de muncă.

(4) Salariaţii cu munca la domiciliu cad sub incidenţa  legislaţiei muncii, cu particularităţile stabilite de prezentul cod.

Articolul 291. Condiţiile în care se admite munca la domiciliu 

Lucrările puse în sarcina salariaţilor cu munca la domiciliu nu le pot fi contraindicate conform certificatului medical şi trebuie să se execute în condiţii de respectare a normelor de  protecţie şi igienă a muncii.

Articolul 292. Încetarea contractului individual de muncă 

          

              încheiat cu salariaţii cu munca la domiciliu

Încetarea contractului individual de muncă încheiat cu salariaţii cu munca la domiciliu are loc în temeiurile generale prevăzute de prezentul cod.

Capitolul X 

MUNCA SALARIAŢILOR DIN TRANSPORTURI

Articolul 293. Angajarea la o muncă legată nemijlocit 

                        
   de circulaţia mijloacelor de transport

(1) La o muncă legată nemijlocit de circulaţia  mijloacelor de transport pot fi angajate numai persoanele cu pregătire profesională, stabilită de Guvern, care  dispun de un document corespunzător (certificat, permis de conducere etc.).

(2) Angajarea persoanelor la o muncă legată nemijlocit de circulaţia mijloacelor de transport are loc numai în baza certificatului medical eliberat  în urma examenului medical efectuat  în modul stabilit de Guvern.

(3) Nomenclatorul profesiilor (funcţiilor) şi lucrărilor legate nemijlocit de circulaţia mijloacelor de transport se aprobă de Guvern după consultarea patronatelor şi sindicatelor din ramura respectivă.

Articolul 294. Regimul de muncă şi de odihnă al salariaţilor a căror

    muncă este legată nemijlocit de circulaţia   

       mijloacelor de transport

Durata, particularităţile regimului de muncă şi de odihnă pentru anumite categorii de salariaţi a căror muncă este legată nemijlocit de circulaţia mijloacelor de transport sînt stabilite de prezentul cod, de alte acte normative, precum şi  de acordurile internaţionale la care Republica Moldova este parte.

Articolul 295. Drepturile şi obligaţiile salariaţilor a căror muncă 

          

             este legată nemijlocit de circulaţia 

                    

   mijloacelor de transport


Drepturile şi obligaţiile salariaţilor a căror muncă este legată nemijlocit de circulaţia mijloacelor de transport sînt reglementate de prezentul cod, de regulamentele (statutele) pentru diferite tipuri de transport, aprobate în modul stabilit, de alte acte normative în vigoare.

Capitolul XI 

MUNCA SALARIAŢILOR DIN ÎNVĂŢĂMÎNT

Articolul 296. Dreptul de a practica activitate pedagogică 

          

             (didactică)


(1) În activitatea pedagogică (didactică) se admit persoanele cu  un nivel de studii necesar, stabilit de legislaţia în vigoare, pentru activitatea în  instituţiile de învăţămînt corespunzătoare.


(2) Nu se admit în activitatea pedagogică (didactică) persoanele private de acest drept prin hotărîrea instanţei de judecată sau în baza  certificatului medical corespunzător, precum şi persoanele cu antecedente penale pentru anumite infracţiuni. Listele contraindicaţiilor medicale şi a infracţiunilor care nu permit practicarea activităţii pedagogice (didactice) se stabilesc  prin lege.

Articolul 297. Încheierea contractului individual de muncă cu 

          

             cadrele ştiinţifice şi didactice din instituţiile 

                    

   de învăţămînt  superior 


(1) Ocuparea tuturor funcţiilor ştiinţifice şi didactice în instituţiile de învăţămînt superior se efectuează în temeiul unui contract individual de muncă pe durată determinată, încheiat conform rezultatelor concursului. Regulamentul privind modul de ocupare a funcţiilor nominalizate se aprobă de Guvern.


(2) Funcţiile de decan al facultăţii şi de şef de catedră în instituţiile de învăţămînt superior sînt elective. Procedura de alegere în funcţiile menţionate  este prevăzută de statutele instituţiilor de învăţămînt respective.

Articolul 298. Durata timpului de muncă pentru cadrele didactice


(1) Pentru cadrele  didactice ale instituţiilor de învăţămînt se stabileşte o durată redusă a timpului de muncă, care nu va depăşi 35 de ore pe săptămînă (art.96 alin.(3)).

(2) Durata concretă a timpului de muncă pentru cadrele didactice ale instituţiilor de învăţămînt se stabileşte de Guvern, potrivit  funcţiei şi/sau specialităţii, ţinîndu-se cont de specificul muncii prestate. 

Articolul 299. Concediul de odihnă anual prelungit


(1) Cadrele didactice ale instituţiilor de învăţămînt beneficiază anual, la sfîrşitul anului şcolar, de un concediu de odihnă plătit cu durata de:

a) 62 de zile calendaristice – pentru cadrele didactice din instituţiile de învăţămînt superior, din colegii, licee, gimnazii şi şcoli de cultură generală de toate tipurile;


b) 42 de zile calendaristice – pentru cadrele didactice din instituţiile preşcolare de toate tipurile;


c) 28 de zile calendaristice – pentru cadrele didactice din instituţiile extraşcolare şi  din şcolile sportive pentru copii.

(2) Cadrelor ştiinţifice din instituţiile de învăţămînt de toate nivelurile li se acordă un concediu de odihnă anual plătit cu  durata de 62 de zile calendaristice.

(3) Сadrele didactice auxiliare şi personalul administrativ din învăţămînt beneficiază de un concediu de odihnă anual plătit cu durata de 28 de zile calendaristice.

Articolul 300. Concediul de lungă durată al cadrelor didactice


 Cadrelor didactice din instituţiile de învăţămînt li se acordă, nu mai rar decît o dată la  10 ani de activitate pedagogică, un concediu cu durata de pînă la un an,  în modul şi în condiţiile, inclusiv cele de plată, stabilite de fondatorul şi/sau statutul instituţiei respective.

Articolul 301. Temeiuri suplimentare de încetare a contractului 

          

              individual de muncă încheiat cu cadrele didactice

Pe lîngă temeiurile generale prevăzute de prezentul cod, contractul individual de muncă încheiat cu cadrele didactice poate înceta pe următoarele temeiuri suplimentare:

a) încălcare gravă, repetată pe parcursul unui an, a statutului instituţiei de învăţămînt (art.86 alin.(1) lit.l));


b) aplicare, chiar şi  o singură dată, a violenţei fizice sau psihice faţă de discipoli (art.86 alin.(1) lit.n)).

Capitolul XII

MUNCA SALARIAŢILOR DIN CADRUL MISIUNILOR DIPLOMATICE 

ŞI AL OFICIILOR CONSULARE ALE REPUBLICII MOLDOVA

Articolul 302.  Particularităţile activităţii în cadrul misiunilor 

                         
    diplomatice şi al oficiilor consulare 

                        
    ale Republicii Moldova 

(1) Persoanele angajate în funcţii diplomatice, administrativ-tehnice sau de serviciu în cadrul Ministerului Afacerilor Externe sînt detaşate, prin transfer, respectiv, în funcţii diplomatice sau consulare, administrativ-tehnice sau de serviciu la misiunile diplomatice sau oficiile consulare ale Republicii Moldova.

(2) Durata maximă a detaşării, conform alin.(1), constituie pentru şefii misiunilor diplomatice şi ai oficiilor consulare 4 ani, iar pentru ceilalţi salariaţi detaşaţi – 3 ani. 

(3) La expirarea termenului detaşării, persoanele indicate la alin.(1) sînt transferate în cadrul Ministerului Afacerilor Externe, cu condiţia existenţei unor funcţii vacante, iar în lipsa acestora – sînt incluse în rezerva ministerului respectiv.

(4) În cazul  în care la misiunile diplomatice şi  oficiile consulare sînt trimise persoane care nu fac parte din personalul administrativ-tehnic şi  cel de serviciu al Ministerului Afacerilor Externe, la expirarea termenului de aflare la misiune, acestea pot fi angajate de ministerul nominalizat cu condiţia existenţei unor locuri vacante.

Articolul 303. Condiţiile de muncă ale salariaţilor detaşaţi la 

          

             misiunile diplomatice şi oficiile consulare 

                    

   ale Republicii Moldova


Condiţiile de muncă ale salariaţilor detaşaţi la misiunile diplomatice şi oficiile consulare ale Republicii Moldova sînt stabilite de contractul individual de muncă încheiat conform prezentului cod şi altor acte normative ce reglementează serviciul diplomatic.

Articolul 304. Garanţiile şi compensaţiile acordate salariaţilor 

          

             detaşaţi la  misiunile diplomatice şi oficiile 

                    

   consulare ale Republicii Moldova

Modul şi condiţiile de plată a compensaţiilor în legătură cu detaşarea la misiunile diplomatice şi oficiile consulare ale Republicii Moldova, precum şi condiţiile materiale şi de trai ale salariaţilor detaşaţi, se stabilesc de Guvern, ţinîndu-se cont de condiţiile climaterice şi alte condiţii din ţara de reşedinţă.

Articolul 305. Încetarea activităţii în misiunile diplomatice şi 

   oficiile consulare ale Republicii Moldova


(1) Activitatea salariaţilor  membri ai personalului diplomatic şi consular detaşaţi la misiunile diplomatice şi oficiile consulare ale Republicii Moldova poate înceta înainte de termen în următoarele cazuri:


a) rechemare, în modul stabilit de Guvern;

b) declarare a salariatului „persona non grata”;  precum şi 

c) în alte cazuri prevăzute de legislaţia în vigoare.

(2) Încetarea activităţii salariaţilor  membri ai personalului administrativ-tehnic şi de serviciu în cadrul misiunilor diplomatice şi oficiilor consulare ale Republicii Moldova are loc în temeiurile prevăzute de prezentul cod şi de alte acte normative.

Capitolul XIII 

MUNCA SALARIAŢILOR DIN ASOCIAŢIILE RELIGIOASE

Articolul 306. Părţile contractului individual de muncă încheiat 

          

             cu asociaţiile religioase


(1) Angajator poate fi asociaţia religioasă, înregistrată în modul stabilit de legislaţia în vigoare, care a încheiat un contract individual de muncă cu salariatul.


(2) Salariat al asociaţiei religioase poate fi persoana care a împlinit vîrsta de 16 ani, a încheiat un contract individual de muncă cu asociaţia religioasă, prestează  o muncă conform unei anumite profesii, specialităţi sau funcţii şi se supune reglementărilor interioare ale asociaţiei respective.

Articolul 307. Reglementările interioare ale asociaţiei religioase


Drepturile şi obligaţiile părţilor contractului individual de muncă se stipulează în contract, ţinîndu-se cont de reglementările interioare ale asociaţiei religioase care nu contravin Constituţiei, prezentului cod şi altor acte normative în vigoare.

Articolul 308. Particularităţile încheierii şi modificării 

                        
    contractului individual de muncă

                        cu asociaţia religioasă


(1) Contractul individual de muncă dintre salariat şi asociaţia religioasă poate fi încheiat pe durată determinată (art.55 lit.m)). 

(2) La încheierea contractului individual de muncă, salariatul se obligă să presteze orice muncă neinterzisă de lege şi prevăzută de contract.
(3) Contractul individual de muncă include clauzele  negociate între salariat şi asociaţia religioasă ca angajator, care nu contravin prezentului cod.

(4) Dacă apare necesitatea modificării contractului individual de muncă, partea interesată este obligată să prevină despre aceasta cealaltă parte, în formă scrisă, cu  cel puţin 7 zile calendaristice înainte de operarea modificărilor.

Articolul 309. Regimul de muncă al salariaţilor  

                                  din asociaţiile religioase


Regimul de muncă al salariaţilor din asociaţiile religioase se stabileşte în corelaţie cu regimul îndeplinirii ritualurilor sau a altor activităţi prevăzute de  reglementările interioare ale asociaţiei  religioase şi ţinîndu-se cont de durata normală a timpului de muncă şi a timpului de odihnă prevăzută de prezentul cod.

Articolul 310. Temeiurile suplimentare de încetare a contractului

                        individual de muncă încheiat cu asociaţia religioasă

(1) Pe lîngă  temeiurile generale  prevăzute de prezentul cod, contractul individual de muncă încheiat cu salariatul asociaţiei religioase poate înceta în temeiurile suplimentare prevăzute de contract (art.82 lit.j)).

(2) Termenul de preavizare a salariatului  asociaţiei religioase privind  eliberarea  din serviciu în temeiurile prevăzute de contractul individual de muncă, precum şi modul şi condiţiile acordării garanţiilor şi compensaţiilor în caz de  eliberare din serviciu, se stabilesc în contractul individual de muncă.


(3) Salariatul asociaţiei religioase are dreptul la demisie, prevenind despre aceasta angajatorul, în scris, cu  cel  puţin 7 zile calendaristice înainte.

Articolul 311. Soluţionarea litigiilor individuale de muncă


Litigiile individuale de muncă apărute între asociaţia religioasă şi salariat şi  nesoluţionate pe cale amiabilă se soluţionează de către instanţa de judecată conform prezentului cod (titlul XII).

Capitolul XIV 

MUNCA SALARIAŢILOR ANGAJAŢI ÎN BAZA UNUI CONTRACT INDIVIDUAL DE MUNCĂ PENTRU PERIOADA ÎNDEPLINIRII 

UNEI ANUMITE LUCRĂRI

Articolul 312. Contractul individual de muncă pentru

          

              perioada îndeplinirii unei anumite lucrări

(1) Încheind contractul individual de muncă pentru perioada îndeplinirii unei anumite lucrări, salariatul se obligă să efectueze pentru angajator lucrarea stipulată în contract, conform unei anumite profesii, specialităţi, calificări, primind pe parcursul perioadei de efectuare a  lucrării respective o recompensă lunară sub formă de salariu. 

(2) Contractul individual de muncă pentru perioada îndeplinirii unei anumite lucrări se încheie în cazul cînd stabilirea unui termen exact pentru finalizarea acesteia nu este posibilă. Părţile contractului pot conveni asupra unui termen general de executare, precum şi asupra termenelor de executare a unor părţi din lucrare.

(3) În cazul în care timpul necesar efectuării unei  anumite lucrări depăşeşte perioada de 5 ani, contractul individual de muncă se va considera încheiat pe durată nedeterminată.

Articolul 313. Conţinutul contractului individual de muncă

                        pentru perioada îndeplinirii  unei anumite lucrări

(1) Conţinutul contractului individual de muncă pentru perioada îndeplinirii unei anumite lucrări este determinat de părţi, cu respectarea prevederilor art.49 alin.(1).

(2) Pe lîngă clauzele prevăzute la art.49 alin.(1), contractul va stipula, de asemenea,  modul şi locul recepţionării de către angajator a lucrării finalizate. 

          Articolul 314. Timpul de muncă şi timpul de odihnă


Timpul de muncă şi timpul de odihnă ale salariatului angajat în baza unui contract individual de muncă pentru perioada îndeplinirii unei anumite lucrări se stabilesc de părţile contractului. Totodată, durata timpului de muncă al salariatului respectiv nu poate fi mai mare, iar a timpului de odihnă – mai mică decît cele stabilite de prezentul cod. 

Articolul 315. Recepţionarea lucrării şi încetarea contractului 

          

              individual de muncă pentru  perioada îndeplinirii 

                                  unei  anumite lucrări


(1) Salariatul este obligat să înştiinţeze în scris angajatorul despre finalizarea lucrării nu mai tîrziu decît în ziua imediat următoare celei în care lucrarea a fost finalizată. 


(2) La primirea înştiinţării, angajatorul este obligat să stabilească şi să comunice salariatului, prin aviz, data recepţionării lucrării.

(3) Lucrarea finalizată este recepţionată de angajator (sau de reprezentantul acestuia) la locul şi în modul stipulate în contract. Faptul recepţionării lucrării se fixează în actul de recepţionare întocmit de angajator şi semnat de părţi, o copie de pe acesta  înmînîndu-se în mod obligatoriu salariatului.

(4) Lucrarea va fi considerată recepţionată şi în situaţia în care angajatorul (sau reprezentantul acestuia) nu se prezintă, fără vreun motiv întemeiat,  la data stabilită pentru  recepţionare. 

(5) În cazul în care recepţionarea lucrării la data stabilită nu este posibilă din motive obiective (caz de forţă majoră, concediu medical etc.), angajatorul va stabili un nou termen de recepţionare, comunicîndu-l salariatului în modul prevăzut la alin.(2). 

(6) Ziua recepţionării lucrării se consideră ultima zi de muncă a salariatului, dacă părţile nu au încheiat un nou contract individual de muncă conform prezentului cod.

Articolul 316. Încetarea înainte de termen a contractului

          

             individual de muncă pentru perioada îndeplinirii 

                    

   unei anumite lucrări


Încetarea înainte de termen a contractului individual de muncă pentru perioada îndeplinirii unei anumite lucrări are loc în cazurile şi în modul prevăzute de prezentul cod pentru încetarea înainte de termen a contractului individual de muncă pe  durată determinată (art.83).

Capitolul XV 

MUNCA ÎN TURĂ CONTINUĂ

Articolul 317. Dispoziţii generale 


(1) Munca în tură continuă reprezintă o formă specifică de desfăşurare a procesului de muncă în afara localităţii  în care domiciliază salariaţii, în cadrul căreia nu poate fi asigurată revenirea lor zilnică la locul permanent de trai.


(2) Munca în tură continuă se aplică în cazul cînd locul de executare a lucrărilor este situat la o distanţă considerabilă de sediul  angajatorului, în scopul reducerii termenelor de construcţie, reparaţie sau reconstrucţie a obiectelor cu destinaţie industrială, socială sau de altă natură.


(3) Salariaţii atraşi la munca în tură continuă locuiesc temporar în orăşele   speciale, înfiinţate de angajator, reprezentînd un complex de clădiri şi edificii menite să asigure  salariaţilor condiţii  bune pentru îndeplinirea lucrărilor şi pentru  odihnă între schimburi.

Articolul 318. Limitarea muncii în tură continuă

(1) Nu se admite atragerea la munca în tură continuă a persoanelor în vîrstă de pînă la 18 ani, a femeilor gravide, a femeilor aflate în concediul postnatal, a femeilor care au copii în vîrstă de pînă la 3 ani, precum şi a persoanelor cărora munca în tură continuă le este contraindicată conform certificatului medical.

(2) Invalizii de gradul I şi II, femeile care au copii în vîrstă de la 3 la 6 ani (copii-invalizi în vîrstă de pînă la 16 ani), persoanele care îmbină concediile pentru îngrijirea copilului, prevăzute la art.126 şi 127 alin.(2), cu munca şi salariaţii care îngrijesc de un membru al familiei bolnav, în baza certificatului medical, pot presta munca în tură continuă numai cu acordul lor scris. Totodată, angajatorul este obligat să informeze în scris salariaţii menţionaţi despre dreptul lor de a refuza munca în tură continuă.

Articolul 319. Durata turei continue


(1) Durata turei continue reprezintă perioada  care include timpul îndeplinirii lucrărilor  şi timpul de odihnă între schimburi în orăşelele speciale menţionate la art.317 alin.(3).

(2) Durata unei ture continue nu trebuie să depăşească o lună. În cazuri excepţionale, la anumite obiective, angajatorul, după consultarea reprezentanţilor salariaţilor, poate majora durata turei continue pînă la 3 luni.

Articolul 320. Evidenţa timpului de muncă în tură continuă


(1) La munca în tură continuă se stabileşte, conform art.99, evidenţa globală a timpului de muncă – pe lună, pe trimestru sau pe o perioadă mai îndelungată care nu va depăşi un an.


(2) Perioada de evidenţă va cuprinde tot timpul de muncă, timpul  deplasării de la sediul angajatorului pînă la locul de executare a lucrărilor şi înapoi, precum şi timpul de odihnă din perioada calendaristică respectivă. Durata totală a timpului de muncă în perioada de evidenţă nu poate să depăşească durata normală a timpului de muncă stabilită de prezentul cod.


(3) Angajatorul este obligat să ţină evidenţa timpului de muncă şi a timpului de odihnă al fiecărui salariat care prestează munca în tură continuă, atît pentru fiecare lună, cît şi pentru întreaga perioadă de evidenţă.

Articolul 321. Regimul de muncă şi de odihnă în cadrul turei continue


(1) Timpul de muncă şi timpul de odihnă în perioada de evidenţă sînt reglementate prin programul muncii în tură continuă, care se aprobă de angajator în comun cu reprezentanţii salariaţilor şi se aduce la cunoştinţa salariaţilor  cu cel  puţin o lună înainte de punerea lui în aplicare.

(2) Programul  muncii  în tură continuă prevede timpul necesar pentru transportarea salariaţilor la locul de muncă şi înapoi. Timpul deplasării  spre locul de executare a lucrărilor şi înapoi nu se include în timpul de muncă şi poate coincide cu zilele de odihnă dintre schimburi.

(3) Orele de muncă suplimentară în limitele programului muncii în tură continuă se pot acumula pe parcursul anului calendaristic şi se pot constitui în zile complete, cu acordarea ulterioară a unor zile libere suplimentare, conform ordinului (dispoziţiei, deciziei, hotărîrii) angajatorului.

(4) Zilele libere,  acordate pentru munca prestată în afara duratei normale a timpului de muncă în perioada de evidenţă, sînt retribuite în mărimea unui salariu tarifar (al funcţiei) zilnic dacă contractul individual sau cel colectiv de muncă nu prevede condiţii mai avantajoase.

Articolul 322. Garanţii şi compensaţii acordate salariaţilor 

          

              care prestează munca în tură continuă


(1) Salariaţilor care prestează munca în tură continuă li se plăteşte, pentru fiecare zi de aflare la locul de executare a lucrărilor în perioada turei continue, precum şi pentru timpul  deplasării de la sediul  angajatorului pînă la locul de executare a lucrărilor şi înapoi, un supliment pentru munca în tură continuă în cuantumul stabilit de Guvern.


(2) Pentru zilele deplasării de la sediul  angajatorului pînă la locul de executare a lucrărilor şi înapoi, prevăzute de programul muncii în tură continuă, precum şi pentru zilele de reţinere din cauza condiţiilor meteorologice sau din vina transportatorului, salariatului i se plăteşte un salariu mediu zilnic.

Capitolul XVI 

MUNCA ALTOR CATEGORII DE SALARIAŢI 

Articolul 323.  Munca salariaţilor din unităţile militare, instituţiile  şi

    organizaţiile Forţelor Armate ale Republicii Moldova şi 

    din autorităţile publice în care legea prevede îndeplinirea

    serviciului militar, precum şi munca persoanelor care      

    execută  serviciul civil

 (1) Salariaţilor care au încheiat un contract individual de muncă cu unităţile militare, instituţiile sau organizaţiile Forţelor Armate ori cu cele ale autorităţilor publice în care legea prevede îndeplinirea serviciului militar, precum şi  persoanelor care execută serviciul civil, li se aplică legislaţia muncii, cu particularităţile prevăzute de actele normative în vigoare.


(2) În conformitate cu sarcinile unităţilor militare, instituţiilor şi organizaţiilor menţionate  la alin.(1), pentru salariaţii acestora se stabilesc condiţii distincte de salarizare, înlesniri şi avantaje suplimentare.

Articolul 324. Munca personalului medico-sanitar 


(1)  Pentru personalul medico-sanitar se stabileşte o durată redusă a timpului de muncă, care nu va depăşi 35 de ore pe săptămînă. 

(2) Durata concretă a timpului de muncă pentru  personalul medico-sanitar se stabileşte de Guvern potrivit funcţiei şi/sau specialităţii şi  ţinîndu-se cont de specificul  muncii prestate (art.96 alin.(3)).

Articolul 325.   Munca sportivilor profesionişti, a salariaţilor 

     mijloacelor de informare în masă, ai teatrelor, circurilor,       

     organizaţiilor cinematografice, teatrale şi concertistice,   

     munca altor persoane care participă la crearea şi/sau        

     interpretarea  operelor de artă

Sportivilor profesionişti,  salariaţilor mijloacelor  de informare în masă, ai teatrelor, circurilor, organizaţiilor cinematografice, teatrale şi concertistice, precum şi  altor persoane care participă la crearea şi/sau interpretarea operelor de artă, li se aplică prevederile prezentului cod, cu particularităţile prevăzute de legislaţia în vigoare.

Articolul 326. Munca în cadrul gospodăriilor ţărăneşti (de fermier)


(1) Încheierea, modificarea şi încetarea contractului individual de muncă cu salariatul angajat în gospodăria ţărănească (de fermier) se reglementează de prezentul cod, de Legea privind gospodăriile ţărăneşti (de fermier) şi de alte acte normative.


(2) Activitatea de muncă a membrilor gospodăriilor ţărăneşti (de fermier) este reglementată de Legea privind gospodăriile ţărăneşti (de fermier) şi de alte acte normative.

T i t l u l  XI 

RĂSPUNDEREA MATERIALĂ 

Capitolul I  

DISPOZIŢII GENERALE 

Articolul 327. Obligaţia uneia dintre părţile contractului individual 

          

             de muncă de a repara prejudiciul  cauzat celeilalte părţi 

(1) Partea contractului individual de muncă (angajatorul sau salariatul) care a cauzat, în legătură cu exercitarea obligaţiilor sale de muncă, un prejudiciu material  şi/sau moral celeilalte părţi repară acest prejudiciu conform prevederilor prezentului cod şi altor acte normative.


(2) Contractul individual şi/sau cel colectiv de muncă pot specifica răspunderea materială a părţilor. În acest caz, răspunderea materială a angajatorului faţă de salariat nu poate fi mai mică, iar a salariatului faţă de angajator – mai mare decît cea  prevăzută de prezentul cod şi de alte acte normative.


(3) Încetarea raporturilor de muncă după cauzarea prejudiciului material  şi/sau  a celui  moral nu presupune eliberarea părţii contractului individual de muncă de repararea prejudiciului prevăzută de prezentul cod şi de  alte acte normative.

Articolul 328. Repararea prejudiciului  material de către 

    părţile contractului individual de muncă  

(1) Partea contractului individual de muncă repară prejudiciul  material pe care l-a cauzat celeilalte părţi  în urma acţiunii sau inacţiunii sale ilegale şi culpabile, dacă prezentul cod sau alte acte normative nu prevăd altfel.

(2) Fiecare parte a contractului este obligată să dovedească cuantumul prejudiciului  material  care i-a fost cauzat.

Capitolul II 

REPARAREA PREJUDICIULUI  DE CĂTRE ANGAJATOR 

Articolul 329. Repararea prejudiciului material şi a celui  moral 



             cauzat salariatului 


(1) Angajatorul este obligat să repare integral prejudiciul material şi cel moral сauzat salariatului în legătură cu îndeplinirea de către acesta a obligaţiilor  de muncă  sau ca rezultat al privării ilegale de posibilitatea de a munci, dacă prezentul cod sau alte acte normative nu prevăd altfel.


(2) Prejudiciul moral se repară în formă bănească sau într-o altă formă materială determinată de părţi. Litigiile şi conflictele apărute în legătură cu repararea prejudiciului moral se soluţionează de instanţa de judecată, indiferent de mărimea prejudiciului material ce urmează a fi reparat.

Articolul 330. Obligaţia angajatorului de a repara prejudiciul            

                        cauzat persoanei ca rezultat al privării ilegale

          

              de posibilitatea de a munci

(1) Angajatorul este obligat să compenseze persoanei salariul pe care aceasta nu l-a primit, în toate cazurile privării ilegale de posibilitatea de a munci. Această obligaţie survine, în particular, în caz de:

a) refuz neîntemeiat de angajare;

b) eliberare ilegală din serviciu sau transfer ilegal la o altă muncă;

c) staţionare a unităţii din vina angajatorului;

d) reţinere a eliberării carnetului de muncă;

e) reţinere a plăţii salariului;

f)  reţinere a tuturor plăţilor  sau  a unora din ele în caz de eliberare din serviciu;

g) răspîndire, prin orice mijloace, a informaţiilor calomnioase despre salariat;

h) neîndeplinire în termen a hotărîrii organului competent de jurisdicţie a muncii care a soluţionat un litigiu (conflict) avînd ca obiect privarea de posibilitatea de a munci.
(2) Obligaţia angajatorului de a compensa persoanei salariul neprimit survine în cazul prevăzut la alin.(1) lit.f) dacă cel eliberat din serviciu a întîlnit dificultăţi la reangajare şi  numai după rămînerea definitivă a hotărîrii judecătoreşti prin care au fost stabilite existenţa dificultăţilor respective şi vinovăţia angajatorului.

(3) În caz de reţinere, din vina angajatorului, a salariului, a indemnizaţiei de concediu, a plăţilor în caz de eliberare din serviciu sau a altor plăţi cuvenite salariatului, acestuia i se plătesc suplimentar, pentru fiecare zi de întîrziere, 5 la sută din suma neplătită în termen.

Articolul 331. Răspunderea materială a angajatorului  pentru 

          

             prejudiciul cauzat salariatului

(1) Angajatorul care, în urma îndeplinirii necorespunzătoare a obligaţiilor sale prevăzute de contractul individual de muncă, a cauzat un prejudiciu material salariatului repară acest prejudiciu  integral. Mărimea prejudiciului  material se calculează conform preţurilor de piaţă existente în localitatea respectivă la data reparării prejudiciului, conform datelor statistice.

(2) Prin acordul părţilor, prejudiciul  material poate fi reparat în natură.

Articolul 332. Modul de examinare a litigiilor  privind repararea 

          

              prejudiciului  material şi celui moral cauzate salariatului 

(1) Cererea scrisă a salariatului privind repararea prejudiciului  material şi  celui moral se prezintă angajatorului. Angajatorul este obligat să înregistreze cererea respectivă, s-o examineze şi să emită ordinul (dispoziţia, decizia, hotărîrea) corespunzător în termen de 10 zile calendaristice din ziua înregistrării acesteia, aducîndu-l la cunoştinţă salariatului sub semnătură.

(2) Dacă salariatul nu este de acord cu ordinul  (dispoziţia, decizia, hotărîrea) angajatorului sau dacă ordinul (dispoziţia, decizia, hotărîrea) nu a fost emis în termenul prevăzut la  alin.(1), salariatul este în drept să se adreseze cu o cerere în instanţa de judecată pentru soluţionarea litigiului individual de muncă apărut  (titlul XII).

Capitolul III 

RĂSPUNDEREA MATERIALĂ A SALARIATULUI

Articolul 333. Răspunderea materială a salariatului pentru 

                                  prejudiciul cauzat angajatorului

(1) Salariatul este obligat să repare prejudiciul material cauzat angajatorului, dacă prezentul cod sau alte acte normative nu prevăd altfel. 

(2) La stabilirea răspunderii materiale, în prejudiciul ce urmează a fi reparat nu se include venitul ratat de angajator ca urmare a faptei săvîrşite de salariat.

(3) Dacă prejudiciul material a fost cauzat angajatorului printr-o faptă ce întruneşte semnele componenţei de infracţiune, răspunderea se stabileşte potrivit Codului penal. 

Articolul 334. Circumstanţele ce exclud răspunderea materială



    a salariatului 

(1) Salariatul este absolvit de răspundere materială dacă prejudiciul  a fost cauzat în cazuri de forţă majoră, confirmate în modul stabilit, de extremă necesitate, de legitimă apărare, de executare a unei obligaţii legale sau contractuale, precum şi în limitele riscului normal de producţie.

(2) Salariaţii nu răspund pentru  pierderile inerente procesului de producţie, care se încadrează în limitele prevăzute de normele tehnologice sau de legislaţia în vigoare, pentru prejudiciile materiale provocate în circumstanţe neprevăzute care nu puteau fi înlăturate, precum şi  în alte cazuri similare.

Articolul 335. Dreptul angajatorului de a renunţa la repararea 

   de către salariat a prejudiciului  material  


(1) Ţînînd cont de circumstanţele concrete în care a fost cauzat  prejudiciul   material, angajatorul este în drept să renunţe, integral sau parţial, la repararea acestuia de către salariatul vinovat.

(2) Divergenţele apărute între salariat şi angajator la aplicarea alin.(1) se examinează în modul prevăzut pentru soluţionarea litigiilor individuale de muncă (art.354-356).

Articolul 336. Limitele răspunderii materiale a salariatului


Pentru prejudiciul cauzat angajatorului, salariatul poartă răspundere materială în limitele salariului mediu lunar dacă prezentul cod sau alte acte normative nu prevăd altfel.

Articolul 337. Răspunderea materială deplină a salariatului

(1) Răspunderea materială deplină a salariatului constă în obligaţia lui de a repara integral prejudiciul material cauzat.

(2) Salariatul poate fi tras la răspundere materială deplină pentru prejudiciul  material cauzat doar în cazurile prevăzute la art.338.

(3) Salariaţii în vîrstă de pînă la 18 ani poartă răspundere materială deplină doar pentru cauzarea intenţionată a prejudiciului material, precum şi pentru prejudiciul  cauzat în stare de ebrietate  alcoolică, narcotică ori toxică, stabilită în modul prevăzut la art.76 lit.k), sau în urma comiterii unei infracţiuni.

Articolul 338. Cazurile de răspundere materială deplină 

          

              a salariatului

(1) Salariatul poartă răspundere materială în mărimea deplină a prejudiciului  material  cauzat din vina lui angajatorului  în cazurile cînd:

a)  între salariat şi angajator a fost încheiat un contract de răspundere materială deplină pentru neasigurarea integrităţii bunurilor şi altor valori care i-au fost transmise  pentru păstrare sau în alte scopuri (art.339);

b)  salariatul a primit bunurile şi alte valori spre decontare în baza unei procuri unice sau în baza altor documente unice;

c)  prejudiciul a fost cauzat în urma acţiunilor sale culpabile intenţionate, stabilite prin hotărîre  judecătorească;

d)  prejudiciul a fost cauzat de un salariat aflat în stare de ebrietate alcoolică, narcotică sau toxică, stabilită în modul  prevăzut la art.76 lit.k);

e) prejudiciul a fost cauzat prin lipsă, distrugere sau deteriorare intenţionată a materialelor, semifabricatelor, produselor (producţiei), inclusiv în timpul fabricării lor, precum şi a instrumentelor, aparatelor de măsurat, tehnicii de calcul, echipamentului de protecţie şi a altor obiecte pe care unitatea le-a eliberat salariatului în folosinţă;

f) în conformitate cu legislaţia în vigoare, salariatului îi revine răspunderea materială deplină pentru prejudiciul cauzat angajatorului  în timpul îndeplinirii obligaţiilor de muncă;

g) prejudiciul  a fost cauzat în afara exerciţiului funcţiunii.

(2) Conducătorii unităţilor şi adjuncţii lor, şefii serviciilor contabile, contabilii-şefi, şefii de subdiviziuni şi adjuncţii lor poartă răspundere materială în mărimea prejudiciului cauzat din vina lor dacă acesta este rezultatul:

a) consumului ilicit de  valori materiale şi mijloace băneşti;

b) irosirii (folosirii nejustificate) a investiţiilor, creditelor, granturilor, împrumuturilor acordate unităţii;

c) ţinerii incorecte a evidenţei contabile sau al păstrării incorecte a valorilor materiale şi a mijloacelor băneşti;

d) altor circumstanţe, în cazurile prevăzute de legislaţia în vigoare.

Articolul 339. Contractul cu privire la răspunderea

          

              materială deplină a salariatului

(1)  Contractul scris cu privire la răspunderea materială deplină poate fi încheiat de angajator cu salariatul care a atins vîrsta de 18 ani şi care deţine o  funcţie sau execută lucrări legate nemijlocit de păstrarea, prelucrarea, vînzarea (livrarea), transportarea sau folosirea în procesul muncii a valorilor ce i-au fost transmise.  

(2) Nomenclatorul funcţiilor şi lucrărilor menţionate la alin.(1), precum şi contractul-tip cu privire la răspunderea materială individuală deplină, se aprobă de Guvern.

Articolul 340. Răspunderea  materială  colectivă (de brigadă)

(1) În cazul  în care salariaţii execută în comun anumite genuri de lucrări legate de păstrarea, prelucrarea, vînzarea (livrarea), transportarea sau folosirea în procesul muncii a valorilor ce le-au fost transmise, fiind imposibilă delimitarea  răspunderii materiale a fiecărui salariat şi încheierea cu  acesta a unui contract cu privire la răspunderea materială individuală deplină, poate fi instituită răspunderea materială colectivă (de brigadă).

(2) Răspunderea materială colectivă (de brigadă) se instituie de către angajator de comun acord cu reprezentanţii salariaţilor. Contractul scris cu privire la răspunderea materială colectivă (de brigadă) se încheie între angajator şi toţi membrii colectivului (brigăzii).

(3) Nomenclatorul lucrărilor la îndeplinirea cărora poate fi instituită răspunderea materială colectivă (de brigadă), condiţiile aplicării ei, precum şi contractul-tip cu privire la  răspunderea materială colectivă (de brigadă), se aprobă de Guvern.

(4) La repararea benevolă a prejudiciului material, gradul de vinovăţie al fiecărui membru al colectivului (brigăzii) se determină prin acordul dintre toţi membrii colectivului (brigăzii) şi angajator. La stabilirea prejudiciului material de către instanţa de judecată, gradul de vinovăţie al fiecărui membru al colectivului (brigăzii)  se determină de judecată.

Articolul 341. Determinarea mărimii prejudiciului 

(1) Mărimea prejudiciului material cauzat angajatorului se determină conform pierderilor reale, calculate în baza datelor de evidenţă contabilă.

(2) În cazul sustragerii, pierderii, distrugerii sau deteriorării bunurilor angajatorului atribuite la mijloacele fixe, mărimea prejudiciului material se calculează pornindu-se de la costul de inventar (preţul de cost) al valorilor materiale, minus uzura, conform normelor stabilite.

(3) În caz de sustragere, lipsă, distrugere sau deteriorare intenţionată a valorilor materiale (cu excepţia celor menţionate  la alin.(2), prejudiciul  se stabileşte pornindu-se de la preţurile din localitatea respectivă la data cauzării prejudiciului, conform datelor statistice. 

Articolul 342. Obligaţia angajatorului de a stabili mărimea 

    prejudiciului material şi cauzele apariţiei lui

(1) Pînă la emiterea ordinului (dispoziţiei, deciziei, hotărîrii) privind repararea prejudiciului  material de către salariatul în cauză, angajatorul este obligat să efectueze o anchetă de serviciu pentru stabilirea mărimii prejudiciului material  pricinuit şi a cauzelor apariţiei lui.

(2) Pentru efectuarea anchetei de serviciu, angajatorul este în drept să creeze, prin ordin (dispoziţie, decizie, hotărîre), o comisie cu participarea specialiştilor în materie.

(3) Pentru stabilirea cauzei apariţiei prejudiciului material este obligatorie solicitarea unei explicaţii în scris de la salariat. Refuzul de a o prezenta se consemnează într-un proces-verbal semnat de cîte un reprezentant al angajatorului şi, respectiv,  al salariaţilor. 

(4) Salariatul are dreptul să ia cunoştinţă de toate materialele acumulate în procesul anchetei de serviciu.

Articolul 343. Repararea benevolă a prejudiciului  material 

          

             de către salariat 

(1) Salariatul vinovat de cauzare angajatorului  a unui  prejudiciu  material îl poate repara  benevol, integral sau parţial.

(2) Se permite repararea prejudiciului material cu achitarea în rate dacă salariatul şi angajatorul au  ajuns la un acord în acest sens. În acest caz, salariatul prezintă angajatorului un angajament scris privind repararea benevolă  a prejudiciului,  cu indicarea termenelor concrete de achitare. Dacă salariatul care şi-a asumat acest  angajament a încetat raporturile de muncă cu angajatorul, datoria neachitată se restituie în modul stabilit de legislaţia în vigoare.

(3) Cu acordul scris al angajatorului, salariatul poate repara prejudiciul material cauzat substituindu-l printr-un echivalent sau îndreptînd  ceea ce a deteriorat.

Articolul 344. Modul de reparare a prejudiciului  material  

(1) Reţinerea de la salariatul vinovat a sumei prejudiciului  material  care nu depăşeşte salariul mediu lunar se efectuează prin ordinul (dispoziţia, decizia, hotărîrea) angajatorului, care trebuie să  fie  emis în termen de cel mult o lună din ziua stabilirii  mărimii prejudiciului.

(2) Dacă suma prejudiciului  material  ce urmează a fi reţinută de la salariat depăşeşte salariul mediu lunar sau dacă a fost omis  termenul menţionat la alin.(1),  reţinerea se efectuează conform hotărîrii (deciziei) instanţei de judecată.

(3) În cazul în care angajatorul nu respectă modul stabilit pentru repararea prejudiciului  material,  salariatul este în drept să se adreseze în instanţa de judecată (titlul XII). 

(4) În caz de  apariţie a divergenţelor privind modul de reparare a prejudiciului  material, părţile sînt în drept să se adreseze în instanţa de judecată în termen de un an din ziua constatării mărimii  prejudiciului  (titlul XII).

Articolul 345. Repararea prejudiciului  material  cauzat unităţii 

          

             din vina conducătorului ei

(1) Prejudiciul  material  cauzat unităţii din vina conducătorului ei se repară în condiţiile prezentului cod şi ale altor acte normative în vigoare.

(2) Proprietarul unităţii decide dacă conducătorul acesteia va repara prejudiciul material cauzat. Proprietarul unităţii este în drept să reţină suma prejudiciului  material  de la conducătorul unităţii numai în baza hotărîrii (deciziei) instanţei de judecată.

Articolul 346. Micşorarea mărimii prejudiciului  material  

                                  ce urmează a fi reparat de salariat


(1) Ţinînd cont de gradul şi forma vinovăţiei, de circumstanţele concrete şi situaţia materială a salariatului, instanţa de judecată poate să micşoreze mărimea prejudiciului ce urmează a fi reparat de acesta.


(2)  Instanţa de judecată este în drept să aprobe tranzacţia dintre salariat şi angajator privind micşorarea mărimii prejudiciului  material  ce urmează a fi reparat.


(3) Micşorarea mărimii prejudiciului material ce urmează a fi reparat de salariat sau de conducătorul unităţii nu se admite dacă acesta a fost cauzat intenţionat, fapt confirmat în modul stabilit.

Articolul 347. Limitarea cuantumului reţinerilor din salariu 

          

             la repararea prejudiciului material 

Reţinerile din salariu la repararea prejudiciului  material  cauzat de salariat se efectuează cu respectarea prevederilor art.148.

T i t l u l   XII 

JURISDICŢIA MUNCII
Capitolul I 

DISPOZIŢII GENERALE

Articolul 348. Obiectul jurisdicţiei muncii

Jurisdicţia muncii are drept obiect soluţionarea litigiilor individuale de muncă şi conflictelor colective de muncă privind purtarea negocierilor colective,   încheierea, executarea, modificarea, suspendarea sau încetarea contractelor colective şi individuale de muncă, a convenţiilor colective prevăzute de prezentul cod, precum şi soluţionarea  conflictelor colective privind interesele economice, sociale, profesionale şi culturale ale salariaţilor, apărute la diferite niveluri între partenerii sociali.

Articolul 349. Părţile litigiilor individuale de muncă şi părţile 

          

              conflictelor colective de  muncă

Pot fi părţi ale litigiilor individuale de muncă şi ale conflictelor colective de muncă:

a) salariaţii, precum şi orice alte persoane titulare ale unor drepturi şi/sau  obligaţii, în temeiul prezentului cod;

b)   angajatorii persoane fizice şi juridice;

c)   sindicatele şi alţi reprezentanţi ai salariaţilor;

d)   patronatele;

e) autorităţile publice centrale şi locale, după caz;

f) procurorul, conform legislaţiei în vigoare.

Articolul 350. Principiile jurisdicţiei muncii

Principiile jurisdicţiei muncii sînt:

a) concilierea intereselor divergente ale părţilor, ce decurg din raporturile prevăzute  la art.348;

b) dreptul salariaţilor de a fi apăraţi de reprezentanţii lor;

c) scutirea salariaţilor şi a reprezentanţilor acestora de cheltuielile judiciare;

d) operativitatea în examinarea litigiilor individuale de muncă şi a conflictelor colective de muncă.

Articolul 351. Organele de jurisdicţie a muncii

Organe de jurisdicţie a muncii sînt:

a) comisiile de conciliere (organe extrajudiciare); 

b) instanţele  de judecată.

Articolul 352. Examinarea litigiilor individuale de muncă 

          

             şi a conflictelor colective de muncă 

(1) Cererea de soluţionare a litigiului individual de muncă sau a conflictului colectiv de muncă (revendicările în cazul  procedurii de conciliere) se depune la organul competent de jurisdicţie a muncii de partea interesată (art.349) şi se înregistrează de acesta în modul stabilit.

(2) În procesul examinării cererii, părţile sînt în drept să-şi explice poziţia şi să prezinte organului de jurisdicţie a muncii toate probele şi justificările pe care le consideră necesare.


(3) Organul de jurisdicţie a muncii apreciază probele prezentate de către părţi şi ia decizii conform legislaţiei în vigoare.

Articolul 353. Scutirea salariaţilor şi a reprezentanţilor acestora 

                de plata cheltuielilor judiciare

Salariaţii sau reprezentanţii acestora care se adresează în instanţele de judecată cu cereri de soluţionare a litigiilor şi conflictelor ce decurg din raporturile prevăzute la art.348 (inclusiv pentru a ataca hotărîrile şi deciziile judecătoreşti privind litigiile şi conflictele vizate) sînt scutiţi de plata cheltuielilor judiciare (a taxei de stat şi a cheltuielilor legate de judecarea pricinii).

Capitolul II 

 JURISDICŢIA INDIVIDUALĂ

Articolul 354.  Litigiile individuale de muncă

Se consideră litigii individuale de muncă divergenţele dintre salariat şi angajator privind:

a) încheierea contractului individual de muncă;

b) executarea, modificarea şi suspendarea contractului  individual de muncă;

c) încetarea şi nulitatea, parţială sau totală, a contractului individual de muncă;

d) plata despăgubirilor în cazul neîndeplinirii sau îndeplinirii necorespunzătoare a obligaţiilor de către una din părţile contractului individual de muncă;  

e) alte probleme ce decurg din raporturile individuale de muncă prevăzute de art.348.

Articolul 355. Examinarea cererii privind soluţionarea litigiului 

          

              individual de muncă

(1) Cererea privind soluţionarea litigiului individual de muncă se depune în instanţa de judecată:

a) în termen de un an de la data cînd salariatul a aflat sau trebuia să afle despre încălcarea dreptului său;

b) în termen de 3 ani de la data apariţiei dreptului respectiv al salariatului, în situaţia în care obiectul litigiului constă în plata unor drepturi  salariale sau de altă  natură,  ce i se cuvin salariatului.

(2) Cererile depuse cu omiterea, din motive întemeiate, a termenelor prevăzute la alin.(1)  pot fi repuse în termen de instanţa de judecată.

(3) Instanţa de judecată va convoca părţile litigiului în timp de 10 zile calendaristice de la data înregistrării cererii. 

(4) Instanţa de judecată va examina cererea de soluţionare a litigiului individual de muncă în termen de cel  mult 30 de zile calendaristice şi va emite o hotărîre cu drept de atac conform Codului de procedură civilă.

(5) Instanţa de judecată va remite hotărîrea sa părţilor în termen de 3 zile calendaristice de la data emiterii.

Articolul 356. Răspunderea pentru neexecutarea hotărîrilor 

(1) Neexecutarea hotărîrii (deciziei) definitive a instanţei de judecată privind soluţionarea unui litigiu individual de muncă atrage obligarea angajatorului vinovat de a plăti salariatului o compensaţie în mărime de 5 la sută din salariul mediu al acestuia pentru fiecare zi de întîrziere.

(2) Compensaţia prevăzută la alin. (1) se calculează cu începere de la data rămînerii definitive a hotărîrii (deciziei) instanţei de judecată şi se încasează în modul  stabilit de lege. 
Capitolul III 

SOLUŢIONAREA CONFLICTELOR COLECTIVE DE MUNCĂ

Articolul 357.  Noţiuni generale

(1) Prin conflicte colective de muncă se înţeleg divergenţele nesoluţionate dintre salariaţi (reprezentanţii lor) şi angajatori (reprezentanţii lor) privind stabilirea şi modificarea condiţiilor de muncă (inclusiv a salariului), privind purtarea negocierilor colective, încheierea, modificarea şi executarea contractelor colective de muncă şi a convenţiilor colective, privind refuzul angajatorului de a lua în considerare poziţia reprezentanţilor salariaţilor în procesul adoptării, în cadrul unităţii, a actelor juridice ce conţin norme ale dreptului muncii, precum şi divergenţele referitoare la interesele economice, sociale, profesionale şi culturale ale salariaţilor, apărute la diferite niveluri între partenerii sociali.

(2) Momentul declanşării conflictului colectiv de muncă reprezintă data la care a fost comunicată hotărîrea angajatorului (reprezentanţilor săi la diferite niveluri) sau, după caz, a autorităţii publice respective privind refuzul, total sau parţial, de a îndeplini revendicările salariaţilor (reprezentanţilor lor) ori data la care angajatorul (reprezentanţii săi) sau autoritatea publică respectivă urma să răspundă la aceste revendicări, ori data întocmirii procesului-verbal privind  divergenţele în cadrul negocierilor colective.

(3) Prin procedură de conciliere se înţelege  examinarea conflictului colectiv de muncă, în scopul soluţionării lui, în cadrul unei comisii de conciliere. 

Articolul 358. Înaintarea revendicărilor

(1) În toate cazurile în care într-o unitate există premisele declanşării unui conflict colectiv de muncă, reprezentanţii salariaţilor au dreptul să înainteze angajatorului revendicările lor privind stabilirea unor noi condiţii de muncă sau modificarea celor existente, purtarea negocierilor colective, încheierea, modificarea şi executarea contractului colectiv de muncă.

(2) Revendicările salariaţilor sînt înaintate angajatorului (reprezentanţilor acestuia) în formă scrisă. Acestea trebuie să fie motivate şi  să conţină referiri concrete la normele încălcate ale legislaţiei în vigoare. 

(3) Angajatorul este obligat să primească revendicările înaintate şi să le înregistreze în modul stabilit.

(4) Copiile revendicărilor pot fi remise, după caz, organelor ierarhic superioare ale unităţii, patronatelor, sindicatelor de ramură, autorităţilor publice centrale şi locale.

(5) Angajatorul este obligat să răspundă în scris reprezentanţilor salariaţilor în termen de 5 zile lucrătoare de la data înregistrării revendicărilor.

Articolul 359. Procedura de conciliere

(1) Procedura de conciliere se desfăşoară între părţile conflictului, în cadrul unei comisii de conciliere.

(2) Comisia de conciliere se constituie dintr-un număr egal de reprezentanţi ai părţilor conflictului, la iniţiativa uneia din ele, în termen de 3 zile calendaristice din momentul declanşării conflictului colectiv de muncă. 

(3) Comisia de conciliere se constituie ad hoc, ori de cîte ori apare un conflict colectiv de muncă.

(4) Drept temei pentru constituirea comisiei de conciliere servesc ordinul (dispoziţia, decizia, hotărîrea) angajatorului (reprezentanţilor acestuia) şi hotărîrea (decizia) respectivă a reprezentanţilor salariaţilor.

(5) Preşedintele comisiei de conciliere este ales cu majoritatea voturilor membrilor comisiei.

(6) Angajatorul este obligat să creeze condiţii normale de lucru comisiei de conciliere.

(7) Dezbaterile comisiei de conciliere sînt consemnate într-un proces-verbal întocmit în 2 sau mai multe exemplare, după caz, în care se vor indica măsurile generale sau parţiale de soluţionare a conflictului, asupra cărora au convenit părţile.

(8) În cazul în care membrii comisiei  de conciliere au ajuns la o  înţelegere  asupra revendicărilor înaintate de reprezentanţii salariaţilor, comisia va adopta o decizie obligatorie pentru părţile conflictului, pe care o va remite acestora în termen de 24 de ore din momentul adoptării.

(9) Dacă membrii comisiei de conciliere nu au ajuns la o  înţelegere, preşedintele comisiei va informa în scris despre acest lucru părţile conflictului în termen de 24 de ore.

Articolul 360. Soluţionarea conflictelor colective de muncă 

       

              în instanţa de judecată


(1) În situaţia în care părţile conflictului nu au ajuns la o înţelegere sau nu sînt de acord cu  decizia comisiei de conciliere, fiecare din ele este în drept să depună, în termen de 10 zile calendaristice de la data adoptării deciziei sau primirii informaţiei respective (art.359 alin.(8) şi (9)), o cerere de soluţionare a conflictului în instanţa de judecată.

(2) Instanţa de judecată va convoca părţile conflictului în timp de 10 zile calendaristice de la data înregistrării cererii. 

(3) Instanţa de judecată va examina cererea de soluţionare a conflictului colectiv de muncă în termen de cel  mult  30 de zile calendaristice şi va emite o hotărîre cu drept de atac conform Codului de procedură civilă.

(4) Instanţa de judecată va remite hotărîrea sa părţilor în termen de 3 zile calendaristice de la data emiterii.

Articolul 361. Constatarea nulităţii contractului colectiv de muncă  

          

              sau a convenţiei colective şi a legalităţii grevei

(1) Cererile privind soluţionarea conflictelor colective de muncă referitoare la constatarea nulităţii contractului colectiv de muncă, a convenţiei colective sau a unor clauze ale acestora pot fi depuse de părţi la instanţele de judecată începînd cu data semnării contractului colectiv de muncă sau a convenţiei colective.
 (2) Cererile privind soluţionarea conflictelor colective de muncă referitoare la constatarea legalităţii grevei pot fi depuse de părţi la instanţele de judecată începînd cu data declarării grevei conform art.362.

(3) Cererile indicate la alin.(1) şi (2) se examinează conform art.360.

Capitolul IV

GREVA

Articolul 362. Declararea grevei

(1) Greva reprezintă refuzul benevol al salariaţilor de a-şi îndeplini, total sau parţial, obligaţiile de muncă, în scopul soluţionării conflictului colectiv de muncă declanşat în conformitate cu legislaţia în vigoare.

(2) Greva poate fi declarată în conformitate cu prezentul cod doar în scopul apărării intereselor profesionale cu caracter economic şi social ale salariaţilor şi nu poate urmări scopuri politice.

(3) Greva poate fi declarată dacă în prealabil au fost epuizate toate căile de soluţionare a conflictului colectiv de muncă în cadrul procedurii de conciliere prevăzute de prezentul cod.

(4) Hotărîrea privind declararea grevei se ia de către reprezentanţii  salariaţilor şi se aduce la cunoştinţa angajatorului cu 48 de ore înainte de declanşare. 

(5) Copiile hotărîrii privind declararea grevei pot fi remise, după caz, şi organelor ierarhic superioare ale unităţii, patronatelor, sindicatelor, autorităţilor  publice centrale şi locale.

Articolul 363. Organizarea grevei la nivel de unitate

(1) Înainte de declanşarea grevei în unitate, respectarea procedurii de conciliere (art.359) este obligatorie.

(2) Reprezentanţii salariaţilor exprimă interesele salariaţilor aflaţi în grevă în relaţiile cu angajatorul, patronatele, autorităţile publice centrale şi locale, precum şi în instanţele de judecată, în cazul procedurilor civile şi penale.

(3) Salariaţii aflaţi în grevă, în comun cu angajatorul, au obligaţia,  pe durata grevei, să protejeze bunurile unităţii şi să asigure funcţionarea continuă a utilajelor şi instalaţiilor a căror oprire ar putea pune în pericol viaţa şi sănătatea oamenilor sau ar putea cauza prejudicii irecuperabile unităţii.

(4) Participarea la grevă este liberă. Nimeni nu poate fi constrîns  să participe la grevă.

(5) Dacă condiţiile tehnologice, de securitate şi igienă a muncii o permit, salariaţii care nu participă la grevă îşi pot continua activitatea la locul lor de muncă.

(6) Pe durata grevei angajatorul nu poate fi împiedicat să-şi desfăşoare activitatea de către salariaţii aflaţi în grevă. 

(7) Angajatorul nu poate angaja persoane care să-i înlocuiască pe salariaţii aflaţi în grevă.

(8) Participarea la grevă sau organizarea ei cu respectarea prevederilor prezentului cod nu constituie o încălcare a obligaţiilor de muncă şi nu poate avea consecinţe negative pentru salariaţii aflaţi în grevă.

(9) Pe durata grevei salariaţii îşi menţin toate drepturile ce decurg din contractul individual şi cel colectiv de muncă, din convenţiile colective, precum şi din prezentul cod, cu excepţia drepturilor salariale.

(10) Retribuirea muncii salariaţilor care nu participă la grevă şi staţionează pe motivul desfăşurării acesteia se va efectua conform prevederilor art.80.

Articolul 364. Organizarea grevei la nivel teritorial

(1) Dreptul de declarare şi organizare a grevei la nivel teritorial aparţine organului  sindical teritorial.

(2) Revendicările participanţilor la grevă se examinează de comisiile teritoriale pentru consultări şi negocieri colective, la cererea partenerului social interesat.

(3) Greva se va declara şi se va desfăşura în conformitate cu  prezentul cod şi cu convenţia colectivă încheiată la nivel  teritorial.

Articolul 365.  Organizarea grevei la nivel de ramură

(1) Dreptul de declarare şi organizare a grevei la nivel de ramură aparţine organului sindical ramural.

(2) Revendicările participanţilor la grevă se examinează de comisia ramurală pentru consultări şi negocieri colective, la cererea partenerului social interesat.

(3) Greva se va declara şi se va desfăşura în conformitate cu  prezentul cod şi cu convenţia colectivă încheiată la nivel de ramură.

Articolul 366.  Organizarea grevei la nivel naţional

(1) Dreptul de declarare şi organizare a grevei la nivel naţional aparţine organului  sindical  naţional-interramural respectiv.

(2) Revendicările participanţilor la grevă se examinează de către Comisia naţională pentru consultări şi negocieri colective, la cererea partenerului social interesat.

(3) Greva se va declara şi se va desfăşura în conformitate cu  prezentul cod şi cu convenţia colectivă încheiată la nivel naţional.

Articolul 367. Locul desfăşurării grevei

(1) Greva se desfăşoară, de regulă, la locul de muncă permanent al salariaţilor.

(2) În cazul nesatisfacerii revendicărilor salariaţilor timp de 15 zile calendaristice, greva poate fi desfăşurată şi în afara unităţii.

(3) Autorităţile administraţiei publice, cu acordul reprezentanţilor salariaţilor, vor stabili locurile publice sau, după caz, încăperile în care urmează a se desfăşura greva.

(4) Desfăşurarea grevei în afara unităţii şi în locurile publice se va efectua în conformitate cu prevederile actelor legislative ce reglementează organizarea şi desfăşurarea întrunirilor.

Articolul 368. Suspendarea grevei

(1) Angajatorul poate solicita suspendarea grevei, pe un termen de cel mult 30 de zile calendaristice, în cazul în care aceasta ar putea pune în pericol viaţa şi sănătatea oamenilor sau atunci cînd consideră că greva a fost declarată ori se desfăşoară  cu încălcarea legislaţiei în vigoare.


(2) Cererea  de suspendare a grevei se înaintează în instanţa de judecată.

(3) Instanţa de judecată stabileşte termenul pentru examinarea cererii, care nu poate fi mai mare de 3 zile lucrătoare, şi dispune citarea părţilor.

(4) Instanţa de judecată soluţionează  cererea în termen de 2 zile lucrătoare şi pronunţă o hotărîre prin care, după caz:

          a) respinge cererea angajatorului;

b)  admite cererea angajatorului şi dispune suspendarea grevei.

(5) Instanţa de judecată va remite hotărîrea sa părţilor în termen de 48 de ore din momentul pronunţării.

(6) Hotărîrea instanţei de judecată poate fi atacată conform Codului de procedură civilă.

Articolul 369. Limitarea participării la grevă

(1) Greva este interzisă în perioada calamităţilor naturale, a izbucnirii epidemiilor, pandemiilor, pe durata instituirii stării excepţionale sau a stării de război.

(2)  Nu pot participa la grevă:

a) personalul medico-sanitar din spitale şi serviciile de asistenţă medicală urgentă;

b) salariaţii din sistemele de alimentare cu energie şi apă;

c) salariaţii din sistemul de telecomunicaţii;
d) salariaţii serviciilor de dirijare a traficului aerian;

e) persoanele cu funcţie de răspundere din autorităţile publice centrale;

f) colaboratorii organelor ce asigură ordinea publică, ordinea de drept şi securitatea statului, judecătorii instanţelor judecătoreşti, salariaţii din unităţile militare, organizaţiile sau instituţiile Forţelor Armate;

g) salariaţii din unităţile cu  flux continuu; 

h) salariaţii din unităţile care fabrică producţie pentru necesităţile de apărare a ţării. 

(3) Nomenclatorul unităţilor, sectoarelor şi serviciilor, salariaţii cărora nu pot participa la grevă conform alin.(2), se aprobă de Guvern după consultarea patronatelor şi sindicatelor.

(4) În cazul în care greva este interzisă conform alin.(1) şi (2), conflictele colective de muncă se soluţionează de organele de jurisdicţie a muncii, conform prezentului cod.

Articolul 370.  Răspunderea pentru organizarea grevei ilegale

(1) Pentru declararea şi organizarea grevei ilegale, persoanele vinovate poartă răspundere disciplinară, materială, administrativă şi penală în conformitate cu legislaţia în vigoare. 

(2) Instanţa de judecată care a constatat ilegalitatea grevei va obliga persoanele vinovate să repare  prejudiciul material şi  cel moral cauzate,  conform prezentului cod şi altor acte normative în vigoare.

T i t l u l  XIII

 SUPRAVEGHEREA ŞI CONTROLUL ASUPRA 

RESPECTĂRII LEGISLAŢIEI MUNCII
Capitolul I 

ORGANELE DE SUPRAVEGHERE ŞI CONTROL

Articolul 371. Organele de supraveghere şi control asupra 

    respectării legislaţiei muncii şi a altor acte 

    normative ce conţin norme ale dreptului muncii


Supravegherea şi controlul asupra respectării actelor legislative şi a altor acte normative ce conţin norme ale dreptului muncii, a contractelor colective de muncă şi convenţiilor colective la toate unităţile sînt exercitate de:

a) Inspecţia Muncii;

b) Serviciul Sanitaro-Epidemiologic de Stat;

c) Departamentul Standardizare şi Metrologie;

d) Departamentul Situaţii Excepţionale;

e) alte organe abilitate cu funcţii de supraveghere şi control în  conformitate cu  legislaţia în vigoare; 

f) sindicate. 

Capitolul II 

SUPRAVEGHEREA  ŞI  CONTROLUL  DE  STAT 

Articolul 372. Inspecţia Muncii

(1) Inspecţia Muncii este organul central de specialitate,  aflat în subordinea Ministerului Muncii şi Protecţiei Sociale, care exercită controlul de stat asupra respectării actelor legislative şi a altor acte normative ce conţin norme ale dreptului  muncii, a convenţiilor colective şi a contractelor colective de muncă  la toate unităţile, precum şi în autorităţile publice centrale şi locale.

(2) Ministerul Apărării, Ministerul Afacerilor Interne, Serviciul de Informaţii şi Securitate, Serviciul de Protecţie şi Pază de Stat, Departamentul Situaţii Excepţionale, Departamentul Trupelor de Grăniceri, Departamentul instituţiilor penitenciare al Ministerului Justiţiei, Centrul pentru Combaterea Crimelor Economice şi Corupţiei organizează activităţi de inspecţie a muncii prin serviciile lor de specialitate, care au competenţă numai pentru structurile din subordine.

(3) Regulamentul Inspecţiei Muncii este aprobat de Guvern.

Articolul  373. Obiectivele Inspecţiei Muncii

Obiectivele Inspecţiei Muncii sînt:

a) asigurarea aplicării dispoziţiilor actelor normative referitoare la condiţiile de muncă şi la protecţia salariaţilor în exercitarea obligaţiilor lor de muncă;

b) difuzarea informaţiilor despre cele mai eficiente metode şi  mijloace privind  respectarea legislaţiei muncii;

c) informarea autorităţilor publice competente despre dificultăţile legate de aplicarea legislaţiei muncii.

Articolul 374. Atribuţiile principale ale Inspecţiei Muncii

(1) Întru realizarea obiectivelor  sale, Inspecţia Muncii exercită următoarele atribuţii principale:

1) controlează respectarea dispoziţiilor actelor normative referitoare la:

a) contractele individuale şi cele colective de muncă;

b) carnetele de muncă;

c) timpul de muncă şi timpul de odihnă;

d) retribuirea muncii;

e) munca minorilor şi a femeilor;

f) protecţia muncii;

g) alte condiţii de muncă;

2) eliberează, în modul stabilit de Guvern, autorizaţii de funcţionare din punctul de vedere al protecţiei muncii;

3) avizează  lansarea în producţie  a prototipurilor de echipamente tehnice şi de echipament individual de protecţie şi de lucru;

4) cercetează, în modul stabilit de Guvern, accidentele de muncă;

5) coordonează activitatea de pregătire, instruire şi informare a salariaţilor unităţilor în problemele privind raporturile de muncă, protecţia şi igiena muncii, mediul de muncă.

(2) Inspecţia Muncii este în drept:

a) să solicite şi să primească de la autorităţile publice centrale şi locale, de la persoane juridice şi fizice informaţiile necesare exercitării atribuţiilor sale;

b) să aplice, în modul stabilit de legislaţia în vigoare, sancţiuni administrative, inclusiv amenzi, pentru încălcarea dispoziţiilor actelor legislative şi ale altor acte normative referitoare la condiţiile de muncă şi protecţia salariaţilor în exercitarea obligaţiilor lor de muncă.

Articolul 375. Colaborarea cu alte organe, instituţii şi organizaţii

În realizarea obiectivelor sale, Inspecţia Muncii colaborează cu alte organe, instituţii şi organizaţii care desfăşoară activităţi similare, cu patronatele şi sindicatele. Modalităţile de colaborare se stabilesc prin acordul părţilor. 

Articolul 376. Drepturile de bază ale inspectorilor de muncă

(1) În exerciţiul atribuţiilor de control, la prezentarea legitimaţiei de serviciu, inspectorii de muncă sînt în drept:

a) să pătrundă liber, la orice oră de zi sau de noapte, fără informarea prealabilă a angajatorului, la locurile de muncă, în încăperile de serviciu şi de producţie;

b) să solicite şi să primească de la angajatori actele şi informaţiile necesare controlului;

c) să solicite şi să primească explicaţii de la angajatori şi salariaţi (de la reprezentanţii lor);

d) să ceară lichidarea imediată sau într-un termen anumit a abaterilor constatate de la dispoziţiile actelor legislative şi ale altor acte normative referitoare la mediul de muncă şi la protecţia salariaţilor.

(2) Suplimentar la cele prevăzute în alin.(1), inspectorii de muncă cu atribuţii în domeniul protecţiei muncii sînt în drept:

a) să dispună oprirea din funcţiune (sigilarea) a unităţilor, atelierelor, sectoarelor, clădirilor, edificiilor şi echipamentelor tehnice, precum şi încetarea lucrărilor şi proceselor tehnologice care nu corespund normelor de protecţie a muncii şi care prezintă un pericol iminent de accidentare;

b) să propună anularea autorizaţiei de funcţionare din punctul de vedere al protecţiei muncii şi a avizelor privind lansarea în producţie  a prototipurilor de echipamente tehnice şi de echipament individual de protecţie şi de lucru, dacă constată că,  prin modificarea condiţiilor pentru  care au fost  prevăzute acestea, nu se respectă cerinţele actelor normative privind protecţia, igiena şi mediul de muncă.

Articolul 377. Obligaţiile şi răspunderea inspectorilor de muncă

(1) Inspectorii de muncă sînt obligaţi:

a) să se călăuzească în activitatea lor de legislaţia în vigoare;

b) să păstreze confidenţialitate asupra sursei oricărei reclamaţii care semnalează încălcarea dispoziţiilor actelor normative referitoare la muncă, protecţia muncii şi să nu dezvăluie angajatorului faptul că respectivul control a fost efectuat în urma unei reclamaţii;

c) să respecte dispoziţiile legislaţiei în vigoare privind nedivulgarea informaţiilor care constituie secret de stat sau secret comercial şi care i-au devenit cunoscute în exerciţiul funcţiunii;

d) să nu participe direct sau indirect în activitatea unităţilor supuse controlului său.

(2) Pentru neexecutarea sau executarea necorespunzătoare a obligaţiilor lor, inspectorii de muncă poartă răspundere disciplinară, administrativă şi penală în modul stabilit de legislaţia în vigoare.

Articolul 378. Independenţa inspectorilor de muncă

(1) În procesul realizării drepturilor şi îndeplinirii obligaţiilor lor, inspectorii de muncă sînt reprezentanţii împuterniciţi ai statului şi se supun numai legii.

(2) Nu se admite nici un fel de amestec în activitatea inspectorilor de muncă, care le-ar impune exercitarea necorespunzătoare a atribuţiilor ce le revin.

Articolul 379. Obligaţiile angajatorului faţă de inspectorii 

          

             de muncă

Angajatorul are faţă de inspectorii de muncă următoarele obligaţii:

a) la prezentarea legitimaţiei de serviciu, să asigure inspectorilor de muncă liberul acces, la orice oră de zi sau de noapte, la locurile de muncă, în încăperile de producţie şi de serviciu pentru efectuarea inspecţiei;

b) să prezinte documentele şi informaţiile solicitate de inspectorul de muncă în timpul efectuării inspecţiei;

c) să asigure realizarea măsurilor stabilite de inspectorul de muncă în urma controlului sau a cercetării accidentelor de muncă.

Articolul 380.  Contestarea măsurilor luate de inspectorii de muncă

(1) Actele administrative emise de inspectorii de muncă pot fi contestate la Inspectorul General de Stat şi/sau conform Legii contenciosului administrativ.

(2) Actele administrative emise de Inspectorul General de Stat pot fi contestate conform Legii contenciosului administrativ.

Articolul 381. Răspunderea pentru încălcarea legislaţiei muncii şi a altor

          

              acte normative ce conţin norme ale dreptului muncii


(1) Persoanele vinovate de încălcarea legislaţiei muncii, a altor acte normative ce conţin norme ale dreptului muncii,  a contractelor colective de muncă şi a convenţiilor colective sînt trase la răspundere disciplinară, materială, administrativă şi penală în modul prevăzut de legislaţia în vigoare.


(2) Persoanele vinovate de încălcarea clauzelor contractului colectiv de muncă sau ale convenţiei colective pot fi trase suplimentar la răspundere conform prevederilor statutelor unităţilor, patronatelor şi sindicatelor şi/sau ale contractului colectiv de muncă sau ale convenţiei  colective.

Articolul 382. Răspunderea pentru împiedicarea activităţii 

          

              inspectorilor de muncă

Persoanele care împiedică, în orice mod, efectuarea controlului de stat asupra respectării actelor legislative, a altor acte normative ce conţin  norme ale dreptului  muncii,  a contractelor colective de muncă şi convenţiilor colective, care nu îndeplinesc măsurile obligatorii dispuse de inspectorii de muncă, care ameninţă cu violenţa sau aplică violenţa faţă de inspectorii de muncă, faţă de membrii familiilor lor şi bunurile  lor poartă răspundere în conformitate cu legislaţia în vigoare, cu contractele colective de muncă şi cu convenţiile colective.

Articolul 383. Supravegherea energetică de stat


Supravegherea de stat asupra înfăptuirii măsurilor care asigură funcţionarea în condiţii de siguranţă  a instalaţiilor electrice şi de termoficare este exercitată de organul supravegherii energetice de stat conform legislaţiei în vigoare.

Articolul 384. Supravegherea sanitaro-epidemiologică de stat


Supravegherea de stat asupra respectării normelor sanitaro-igienice şi sanitaro-antiepidemice în toate unităţile se înfăptuieşte de către Serviciul Sanitaro-Epidemiologic de Stat conform legislaţiei în vigoare.

Articolul 385. Supravegherea şi controlul de stat în domeniul 

          

              radioprotecţiei şi securităţii  nucleare 


(1) Supravegherea şi controlul de stat asupra respectării cerinţelor radioprotecţiei şi securităţii nucleare sînt exercitate de Ministerul Sănătăţii, Departamentul Standardizare şi Metrologie şi Departamentul Situaţii Excepţionale conform legislaţiei în vigoare.


(2) Reprezentanţii organelor centrale de specialitate menţionate la alin.(1) sînt obligaţi  să încunoştinţeze salariaţii şi angajatorii despre încălcarea normelor de radioprotecţie şi securitate nucleară la unităţile controlate.

Capitolul III 

DREPTURILE ORGANELOR SINDICALE LA EFECTUAREA CONTROLULUI ASUPRA RESPECTĂRII LEGISLAŢIEI MUNCII 

ŞI GARANŢIILE ACTIVITĂŢII LOR 

Articolul 386. Drepturile organelor sindicale la efectuarea 

                                  controlului asupra respectării legislaţiei muncii


(1) Organele sindicale au dreptul să efectueze controlul asupra respectării de către angajatori şi reprezentanţii lor a legislaţiei muncii şi a altor acte normative ce conţin norme ale dreptului muncii la toate unităţile, indiferent de subordonarea departamentală sau apartenenţa ramurală.

(2) În scopul efectuării controlului asupra respectării legislaţiei muncii şi a altor acte normative ce conţin norme ale dreptului muncii, sindicatele sau, după  caz,  reprezentanţii  acestora sînt în drept:

a) să constituie inspectorate proprii ale muncii, să numească împuterniciţi pentru protecţia muncii, care activează în baza regulamentelor respective, aprobate de organele sindicale naţional-ramurale sau naţional-interramurale; 


b) să controleze respectarea actelor legislative şi a altor acte normative privind timpul de muncă şi cel  de odihnă, privind salarizarea, protecţia muncii şi alte condiţii de muncă, precum şi executarea contractelor colective de muncă şi a convenţiilor colective;


c) să viziteze şi să inspecteze nestingherit unităţile şi subdiviziunile acestora unde activează membrii de sindicat, pentru a determina corespunderea condiţiilor de muncă normelor de  protecţie a muncii,  şi să prezinte angajatorului propuneri executorii, cu indicarea căilor posibile de eliminare a neajunsurilor depistate;


d) să  efectueze, în mod independent, expertiza condiţiilor de muncă şi a asigurării securităţii la locurile de muncă;


e) să solicite şi să primească de la angajatori informaţiile şi actele juridice la nivel de unitate necesare controlului;


f) să participe, în componenţa comisiilor, la cercetarea accidentelor de muncă şi a cazurilor de contractare a bolilor  profesionale şi să primească de la angajatori informaţiile privind starea protecţiei muncii, inclusiv accidentele de muncă produse şi bolile  profesionale atestate;


g) să apere drepturile şi interesele membrilor de sindicat în problemele ce ţin de protecţia muncii, de acordarea înlesnirilor, compensaţiilor şi altor garanţii sociale în legătură cu influenţa factorilor de producţie şi ecologici nocivi asupra salariaţilor;


h) să participe în calitate de experţi independenţi în componenţa comisiilor pentru primirea în exploatare a obiectivelor de producţie şi a utilajului;


i) să conteste, în modul stabilit, actele normative care lezează drepturile de muncă, profesionale, economice şi sociale ale salariaţilor, prevăzute de legislaţia în vigoare.


(3) La efectuarea controlului asupra respectării  legislaţiei muncii şi altor acte normative ce conţin  norme ale dreptului  muncii, sindicatele îşi pot realiza şi alte drepturi prevăzute de legislaţia în vigoare.

(4) La depistarea  în unităţi a nerespectării  cerinţelor de protecţie a muncii, a tăinuirii accidentelor de muncă şi a cazurilor de contractare a bolilor profesionale ori a cercetării neobiective a acestor fapte, sindicatele sînt în drept să ceară conducătorilor acestor unităţi, autorităţilor publice competente luarea unor măsuri urgente, inclusiv întreruperea lucrărilor şi suspendarea deciziilor angajatorului care contravin legislaţiei cu privire la protecţia muncii, tragerea  persoanelor vinovate la răspundere în conformitate cu legislaţia în vigoare, cu convenţiile colective şi cu contractele colective de muncă.

(5) Angajatorii sînt obligaţi să examineze, în termen de 7 zile lucrătoare de la data înaintării (înregistrării), cerinţele sindicatelor şi să informeze în scris organul sindical despre rezultatele examinării şi măsurile întreprinse pentru înlăturarea încălcărilor depistate.  

Articolul 387.  Garanţii pentru persoanele alese în organele sindicale

          


     şi neeliberate de la locul de muncă de bază

(1) Persoanele alese în organele sindicale de toate nivelurile şi neeliberate de la locul de muncă de bază nu pot fi supuse sancţiunilor disciplinare şi/sau transferate la alt lucru fără acordul preliminar scris al organului ai cărui membri sînt.


(2) Conducătorii organizaţiilor sindicale primare neeliberaţi de la locul de muncă de bază nu pot fi supuşi sancţiunilor disciplinare fără acordul preliminar scris al organului sindical ierarhic superior. 

(3) Participanţii la adunările sindicale, la seminarele, conferinţele şi  congresele convocate de sindicate,  la învăţămîntul sindical sînt eliberaţi de la locul de muncă de bază, pe durata acestora,  cu menţinerea salariului mediu.

(4) Membrilor organelor sindicale elective neeliberaţi de la locul de muncă de bază li se acordă timp liber în orele de program pentru a-şi realiza drepturile şi a-şi îndeplini obligaţiile sindicale, cu menţinerea salariului mediu. Durata concretă a timpului de muncă rezervat acestei activităţi se stabileşte în contractul colectiv de muncă.

(5) Încetarea contractului individual de muncă încheiat cu persoanele alese în organele sindicale şi cu conducătorii organelor sindicale neeliberaţi de la locul de muncă de bază se admite cu respectarea prevederilor prezentului cod.

(6) Îndeplinirea obligaţiilor şi realizarea drepturilor lor de către persoanele indicate la alin.(1)-(5)  nu pot servi pentru angajator drept temei de concediere ori de aplicare a altor sancţiuni ce le-ar afecta drepturile şi interesele ce decurg din raporturile de muncă.

Articolul 388. Garanţii pentru persoanele alese în organele 

          

              sindicale şi eliberate de la locul de muncă de bază

(1) Salariaţilor al căror contract individual de muncă este suspendat în legătură  cu alegerea lor în funcţii elective în organele sindicale, după expirarea mandatului li se acordă locul de muncă anterior, iar în lipsa acestuia – un alt loc de  muncă (funcţie) echivalent  sau, cu acordul salariatului, la o altă unitate. 

(2) În cazul în care acordarea locului de muncă ocupat anterior sau a unui loc de muncă echivalent este imposibilă din cauza lichidării unităţii, reorganizării ei, reducerii numărului sau a statelor de personal, angajatorul respectiv plăteşte persoanelor indicate la  alin.(1) o indemnizaţie de eliberare din serviciu egală cu    6 salarii medii lunare.

(3) Salariaţii ale căror contracte individuale de muncă au fost  suspendate în legătură cu alegerea lor în organele sindicale ale unităţii beneficiază de aceleaşi drepturi şi înlesniri ca şi ceilalţi salariaţi ai unităţii respective.

(4) Concedierea salariaţilor care au fost aleşi în organele sindicale, indiferent de faptul  dacă  au  fost  eliberaţi sau nu  de la locul de muncă de bază,  nu se admite timp de 2 ani după expirarea mandatului, cu excepţia cazurilor de lichidare a unităţii sau de comitere de către salariaţii respectivi a unor acţiuni culpabile, pentru care legislaţia în vigoare prevede posibilitatea concedierii. În asemenea cazuri, concedierea  se efectuează în temeiuri generale. 

(5) În contractele colective de muncă şi în convenţiile colective pot fi prevăzute şi alte garanţii pentru persoanele indicate la alin.(1), (3)  şi  (4).

Articolul 389. Apărarea drepturilor şi intereselor de muncă, 

          

             profesionale, economice şi sociale ale salariaţilor 

                    

   de către sindicate

Activitatea sindicatelor orientată  spre apărarea drepturilor şi intereselor de muncă, profesionale, economice şi sociale ale salariaţilor membri de sindicat este reglementată de prezentul cod, de legislaţia cu privire la sindicate şi de statutele acestora. 

Articolul 390.  Asigurarea condiţiilor  pentru activitatea 

         

               organului sindical din unitate

(1) Angajatorul are obligaţia să acorde gratuit organului sindical din unitate încăperi cu tot inventarul necesar, asigurînd condiţiile şi serviciile necesare activităţii acestuia.

(2) Angajatorul pune la dispoziţia organului sindical, potrivit contractului colectiv de muncă, mijloace de transport, de telecomunicaţii şi informaţionale necesare îndeplinirii sarcinilor statutare ale organului sindical respectiv.

(3) Angajatorul efectuează fără plată, în modul stabilit de contractul colectiv de muncă şi/sau de convenţiile colective, colectarea cotizaţiilor de membru al sindicatului şi le transferă lunar pe contul de decontare al organului sindical respectiv. Angajatorul nu este în drept  să reţină transferarea mijloacelor indicate sau să le utilizeze în alte scopuri.

(4) Retribuirea muncii  conducătorului organului sindical al cărui contract individual de muncă a fost suspendat în legătură cu alegerea în funcţia electivă se efectuează din contul mijloacelor unităţii, mărimea salariului acestuia stabilindu-se prin negocieri şi indicîndu-se în contractul colectiv de muncă şi/sau în convenţia colectivă.

(5) În unităţile în care este încheiat un contract colectiv de muncă şi/sau asupra cărora îşi  produc efectele convenţiile colective, angajatorul, la solicitarea  salariaţilor care nu sînt membri de sindicat, reţine din salariul acestora mijloace băneşti şi le transferă lunar la contul de decontare al organului sindical, în condiţiile şi în modul stabilit de contractul colectiv de muncă şi/sau de convenţiile colective.

(6) Măsuri suplimentare pentru asigurarea activităţii sindicatelor pot fi prevăzute în contractul colectiv de muncă şi/sau în convenţiile colective.

T i t l u l  XIV 

DISPOZIŢII  TRANZITORII  ŞI  FINALE

Articolul 391 


(1) Prezentul cod intră în vigoare la 1 octombrie 2003, cu excepţia prevederilor referitoare la acordarea concediului parţial plătit pentru îngrijirea copilului pînă  la atingerea vîrstei de 3 ani din art.124 alin.(2) şi art.127 alin.(1), care  vor intra în vigoare cu începere de la 1 ianuarie 2004. Pînă  la această din urmă  dată,  persoanele indicate la art.124 alin.(1)  şi  art.127 alin.(1)  vor beneficia de concediu parţial plătit pentru îngrijirea copilului  pînă  la vîrsta de un an şi  jumătate şi  de indemnizaţia respectivă, prevăzute de dispoziţiile în vigoare ale vechiului  cod.

(2) La intrarea în vigoare a prezentului cod, se abrogă:

a) Codul muncii al Republicii Moldova, aprobat prin Legea R.S.S.Moldoveneşti din 25 mai 1973 (Veştile Sovietului  Suprem  şi ale Guvernului R.S.S.Moldoveneşti, 1973, nr.5, art.46), cu modificările ulterioare;

b) Legea nr.1296-XII din 24 februarie 1993 pentru soluţionarea litigiilor individuale de muncă (Monitorul Parlamentului  Republicii  Moldova, 1993, nr.4, art.91), cu modificările ulterioare; 

c) Legea nr. 1298-XII din 24 februarie 1993 pentru soluţionarea conflictelor colective de muncă  (Monitorul Parlamentului Republicii  Moldova, 1993, nr.4, art.93), cu modificările ulterioare;

d) Legea nr.1303-XII din 25 februarie 1993 privind contractul colectiv de muncă (Monitorul Parlamentului  Republicii  Moldova, 1993, nr.5, art.123), cu modificările ulterioare.

(3) Actele legislative şi alte acte normative în vigoare ce reglementează raporturile de muncă şi alte raporturi nemijlocit legate de acestea se vor aplica în măsura în care nu contravin prezentului cod.

Articolul 392

(1) Se propune Preşedintelui Republicii Moldova să aducă actele sale normative în concordanţă cu prezentul cod.

(2) Guvernul, în termen de un an de la data publicării prezentului cod:

a) va prezenta Parlamentului propuneri pentru aducerea legislaţiei în vigoare în concordanţă cu dispoziţiile prezentului cod;

b) va prezenta Parlamentului proiectele de acte legislative ce reglementează raporturile de muncă şi alte raporturi nemijlocit legate de acestea  ce vor substitui actele normative ale U.R.S.S. şi R.S.S.M. în vigoare;

c) va aduce actele sale normative în concordanţă cu dispoziţiile prezentului cod;

d) va adopta actele normative necesare executării prevederilor prezentului cod;

e) va asigura revizuirea şi abrogarea de către ministere şi departamente a actelor lor normative ce contravin prezentului cod;

f) va întreprinde alte măsuri  de punere în aplicare a prezentului cod, de studiere  şi aplicare a  prevederilor acestuia de către subiecţii de drept.

(3) Reglementarea şi soluţionarea situaţiilor juridice legate de aplicarea legislaţiei muncii, nereglementate sau nesoluţionate la data intrării în vigoare a prezentului cod, se va efectua conform prevederilor acestuia.

PREŞEDINTELE
PARLAMENTULUI

EUGENIA OSTAPCIUC

Chişinău, 28 martie 2003
.

